title: Deċiżjoni tal-Kummissjoni (UE) 2015/1092 tat-23 ta' Lulju 2014 dwar l-għajnuna mill-Istat SA.34824 (2012/C), SA.36007 (2013/NN) SA.36658 (2014/NN), SA.37156 (2014/NN), SA.34534 (2012/NN) implimentata mill-Greċja għall-Grupp National Bank of Greece relatata ma': Rikapitalizzazzjoni u ristrutturar ta' National Bank of Greece S.A.;Riżoluzzjoni ta' First Business Bank S.A. permezz ta' ordni ta' trasferiment lil National Bank of Greece S.A.;Riżoluzzjoni ta' Probank S.A. permezz ta' ordni ta' trasferiment lil National Bank of Greece S.A.Riżoluzzjoni tal-Bank Kooperattiv ta' Lesvos-Limnos, tal-Bank Kooperattiv ta' Achaia u tal-Bank Kooperattiv ta' Lamia (notifikata bid-dokument C(2014) 5201) (Test b'rilevanza għaż-ŻEE)

text:
                  10.7.2015

                  MT

                  Il-Ġurnal Uffiċjali tal-Unjoni Ewropea

                  L 183/29

            DEĊIŻJONI TAL-KUMMISSJONI (UE) 2015/1092
      tat-23 ta' Lulju 2014
      dwar l-għajnuna mill-Istat SA.34824 (2012/C), SA.36007 (2013/NN) SA.36658 (2014/NN), SA.37156 (2014/NN), SA.34534 (2012/NN) implimentata mill-Greċja għall-Grupp National Bank of Greece relatata ma':

                  —

                  Rikapitalizzazzjoni u ristrutturar ta' National Bank of Greece S.A.;

                  —

                  Riżoluzzjoni ta' First Business Bank S.A. permezz ta' ordni ta' trasferiment lil National Bank of Greece S.A.;

                  —

                  Riżoluzzjoni ta' Probank S.A. permezz ta' ordni ta' trasferiment lil National Bank of Greece S.A.

                  —

                  Riżoluzzjoni tal-Bank Kooperattiv ta' Lesvos-Limnos, tal-Bank Kooperattiv ta' Achaia u tal-Bank Kooperattiv ta' Lamia

            (notifikata bid-dokument C(2014) 5201)

      (It-test bl-Ingliż biss huwa awtentiku)
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
      Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
      Wara li stiednet lill-Istati Membri u lil partijiet interessati oħrajn sabiex jissottomettu l-kummenti tagħhom skont dawk id-dispożizzjonijiet,
      Billi,
      1.   PROĊEDURA

      1.1.   PROĊEDURA RELATATA MAL-NATIONAL BANK OF GREECE GROUP (1) (“IL-BANK”).

                  (1)

                  Permezz ta' deċiżjoni tad-19 ta' Novembru 2008, il-Kummissjoni approvat skema intitolata “Miżuri ta' Appoġġ għall-Istituzzjonijiet ta' Kreditu fil-Greċja” (l-“Iskema ta' Appoġġ lill-Banek Griegi”) maħsuba biex tiżgura l-istabbiltà tas-sistema finanzjarja Griega. L-Iskema ta' Appoġġ lill-Banek Griegi tippermetti li l-għajnuna tingħata taħt it-tliet miżuri kostitwenti tagħha, jiġifieri miżura ta' rikapitalizzazzjoni, miżura ta' garanzija u miżura ta' self obbligazzjonarju tal-gvern (2).

                  (2)

                  Il-premessa (14) tad-Deċiżjoni tad-19 ta' Novembru 2008 irreġistrat li għandu jiġi nnotifikat pjan ta' ristrutturar lill-Kummissjoni fir-rigward tal-benefiċjarji tal-miżura ta' rikapitalizzazzjoni.

                  (3)

                  F'Mejju 2009, il-Bank ġie rikapitalizzat taħt il-miżura ta' rikapitalizzazzjoni tal-Iskema ta' Appoġġ għall-Banek Griegi.

                  (4)

                  Fit-2 ta' Awwissu 2010, l-awtoritajiet Griegi ssottomettew pjan ta' ristrutturar fir-rigward tal-Bank lill-Kummissjoni. Il-Kummissjoni rreġistrat dak il-pjan, l-aġġornamenti sussegwenti tiegħu, kif ukoll l-informazzjoni addizzjonali mibgħuta mill-awtoritajiet Griegi bħala l-Każ SA.30342 (PN 26/2010) u mbagħad bħala l-Każ SA.32788 (2011/PN).

                  (5)

                  F'Diċembru 2011, il-Bank kien rikapitalizzat mill-ġdid mill-Greċja taħt il-miżura ta' rikapitalizzazzjoni. Fit-22 ta' Diċembru 2011, il-Kummissjoni approvat it-tieni rikapitalizzazzjoni tal-Bank (3).

                  (6)

                  Il-Bank ripetutament ibbenefika minn garanziji Statali fuq strumenti tad-dejn u self ta' bonds tal-gvern skont l-Iskema ta' Appoġġ għall-Banek Griegi (4). Huwa bbenifika wkoll minn assistenza ta' likwidità f'emerġenza ggarantita mill-Istat (“ELA garantita mill-Istat”).

                  (7)

                  Fit-18 ta' Marzu 2012, il-Bank of Greece pproċeda bl-irtirar tal-liċenzji ta' tliet Banek Kooperattivi (“it-tliet Banek Kooperattivi”), jiġifieri l-Bank Kooperattiv ta' Lesvos-Limnos (“Lesvos-Limnos Bank”), il-Bank Kooperattiv ta' Achaia (“Achaia Bank”) u l-Bank Kooperattiv ta' Lamia (“Lamia Bank”) u poġġihom f'likwidazzjoni.

                  (8)

                  Il-Kummissjoni rreġistrat l-informazzjoni li rċeviet b'mod informali mill-Greċja dwar ir-riżoluzzjoni tal-Banek Kooperattivi bħala l-Kawża SA.34534 (2012/NN).

                  (9)

                  Fit-23 ta' Marzu 2012, il-Bank of Greece pproċeda bit-trasferiment tal-obbligazzjonijiet magħżula tat-tliet Banek Kooperattivi lill-Bank u ddetermina l-ammont ta' diskrepanzi tal-likwidità (5) li jiġu koperti mill-Fond Elleniku għall-Istabbiltà Finanzjarja (“HFSF”) skont il-liġi 4051/2012 (6). Id-diskrepanzi tal-likwidità kienu ugwali għall-valur tal-obbligazzjonijiet ittrasferiti minħabba li ma seħħ ebda trasferiment ta' assi tat-tliet Banek Kooperattivi.

                  (10)

                  Fl-20 ta' April 2012, l-HFSF ipprovda lill-Bank b'ittra li fiha impenja ruħu li sejjer jipparteċipa f'żieda ppjanata tal-kapital azzjonarju tal-Bank. Fit-28 ta' Mejju 2012, l-HFSF ta rikapitalizzazzjoni tranżitorja ta' EUR 7 430 miljun lill-Bank (“l-ewwel rikapitalizzazzjoni tranżitorja”).

                  (11)

                  F'Mejju 2012, l-awtoritajiet Griegi nnotifikaw lill-Kummissjoni bl-ittra ta' impenn li ġiet ipprovduta mill-HFSF lill-Bank. Il-Kummissjoni rreġistratha bħala għajnuna mhux innotifikata (il-Kawża SA.34824 (2012/NN)) minħabba li l-miżura kienet diġà ġiet implimentata.

                  (12)

                  Permezz ta' deċiżjoni tas-27 ta' Lulju 2012, il-Kummissjoni fetħet proċedura ta' investigazzjoni formali fuq l-ewwel rikapitalizzazzjoni tranżitorja (“id-Deċiżjoni ta' Ftuħ ta' NBG”) (7).

                  (13)

                  F'Diċembru 2012, l-HFSF ta t-tieni rikapitalizzazzjoni tranżitorja ta' EUR 2 326 miljun lill-Bank (“it-tieni rikapitalizzazzjoni tranżitorja”). (8). L-awtoritajiet Griegi nnotifikaw dik il-miżura lill-Kummissjoni fis-27 ta' Diċembru 2012. Il-Kummissjoni rreġistrat dawn i-miżuri bħala l-każ SA.36007 (2013/NN).

                  (14)

                  F'Ġunju 2013, il-Bank ħabbar it-tlestija b'suċċess tal-ħruġ tiegħu ta' drittijiet ta' EUR 1 079 miljun (9) filwaqt li l-HFSF ikkonverta parzjalment l-ewwel u t-tieni rikapitalizzazzjonijiet tranżitorji f'ekwità (“ir-rikapitalizzazzjoni tar-Rebbiegħa 2013”, li tinkludi kemm il-ħruġ ta' drittijiet ta' EUR 1 079 miljun u l-konverżjoni tal-ewwel u t-tieni rikapitalizzazzjoni tranżitorja). L-ammont totali tar-rikapitalizzazzjoni tar-Rebbiegħa 2013 kien ta' EUR 9 756 miljun, li EUR 8 677 miljun minnhom kienu injettati mill-HFSF (il-“parteċipazzjoni tal-HFSF fir-rikapitalizzazzjoni tar-Rebbiegħa 2013”).

                  (15)

                  Fid-19 ta' Diċembru 2013, l-awtoritajiet Griegi ppreżentaw informazzjoni lill-Kummissjoni rigward it-termini tar-rikapitalizzazzjoni tar-Rebbiegħa 2013.

                  (16)

                  Fil-25 ta' Ġunju 2014, l-awtoritajiet Griegi ssottomettew pjan ta' ristrutturar finali għall-Bank (“il-pjan ta' ristrutturar”) lill-Kummissjoni. Fl-istess data, huma pprovdew informazzjoni dwar l-ELA garantita mill-Istat. Indikaw li riedu jkomplu jipprovdu lill-Bank b'dan l-appoġġ ta' likwidità, kif ukoll b'garanziji Statali fuq l-istrumenti tad-dejn u b'self ta' bonds tal-gvern skont l-Iskema ta' Appoġġ għall-Banek Griegi.Il-Kummissjoni rreġistrat in-notifika skont in-numru SA.34824 (2012/C).

                  (17)

                  Il-Kummissjoni kellha diversi laqgħat, telekonferenzi u skambji ta' emails mar-rappreżentanti tal-awtoritajiet Griegi u l-Bank.

                  (18)

                  Il-Greċja taċċetta li, b'mod eċċezzjonali, din id-Deċiżjoni tiġi adottata bil-lingwa Ingliża biss.

            1.2.   PROĊEDURA RELATATA MAN-NEGOZJI AKKWISTATI
      1.2.1.   Proċedura relatata ma' First Business Bank S.A.

                  (19)

                  F'Lulju 2009, First Business Bank S.A. (“FB Bank”) kien rikapitalizzat mill-Ġreċja taħt il-miżura ta' rikapitalizzazzjoni tal-Iskema ta' Appoġġ għall-Banek Griegi (10), għal ammont ta' EUR 50 miljun.

                  (20)

                  Fir-Rebbiegħa 2013, il-Bank of Greece ddeċieda li jipproċedi bir-riżoluzzjoni ta' FB Bank permezz tal-proċedura ta' Xiri u Suppożizzjoni (11).

                  (21)

                  Fl-1 ta' Mejju 2013, il-Bank of Greece stieden lill-akbar erba' banek fil-Greċja sabiex jissottomettu offerti mhux vinkolanti għal portafoll tal-assi u l-obbligazzjonijiet ta' FB Bank. Fl-ittra tiegħu lill-offerenti, il-Bank of Greece ddikjara li l-HFSF għandu, qabelxejn u minbarra d-diskrepanza tal-likwidità, ikopri l-ħtiġijiet kapitali tal-akkwirent, li kienu relatati mal-assi ttrasferiti minn FB Bank.

                  (22)

                  Fit-8 ta' Mejju 2013, il-Bank u bank ieħor ippreżentaw l-offerti preliminari tagħhom.

                  (23)

                  Fl-10 ta' Mejju 2013, il-Bank irreveda l-offerta tiegħu.

                  (24)

                  Fl-istess data, il-Bank of Greece, ipproċeda bir-riżoluzzjoni tal-FB Bank u t-trasferiment tal-assi u l-obbligazzjonijiet magħzula lill-Bank.

                  (25)

                  Fill-11 ta' Mejju 2013, l-awtoritajiet Griegi ppreżentaw informazzjoni lill-Kummissjoni rigward ir-riżoluzzjoni tal-FB Bank. Il-Kummissjoni rreġistrat dik l-informazzjoni u s-sottomissjonijiet sussegwenti mill-awtoritajiet Griegi bħall-Kawża SA.36658 (2014/NN).

                  (26)

                  Fit-28 ta' Ġunju 2013, l-HFSF żborża żewġ terzi tad-diskrepanza tal-likwidità kif kienet stmata inizjalment.

                  (27)

                  Fid-29 ta' Lulju 2013, l-awtoritajiet Griegi nnotifikaw lill-Kummissjoni l-finanzjament tad-diskrepanza tal-likwidità għal ammont totali ta' madwar EUR 524 miljun, kif stmata fiż-żmien tar-riżoluzzjoni abbażi tad-dejta disponibbli fil-31 ta' Marzu 2013.

                  (28)

                  Fis-7 ta' Novembru 2013, il-Bank of Greece ffinalizza l-kalkolu tat-total ta' diskrepanza tal-likwidità, li kien jammonta għal EUR 457 miljun (12).

                  (29)

                  Fit-13 ta' Novembru 2013, l-HFSF ħallas il-bilanċ li kien għad fadal tad-diskrepanza tal-likwidità lill-Bank.

                  (30)

                  Fil-25 ta' Ġunju 2014, l-awtoritajiet Griegi nnotifikaw lill-Kummissjoni li l-Bank ma għandux il-ħsieb illi jitlob lill-HFSF sabiex jinjetta l-ammont tal-ħtiġijiet kapitali maħluqa bl-akkwist tal-assi ta' FB Bank fil-Bank.

            1.2.2.   Proċedura relatata ma' Probank S.A.

                  (31)

                  Fl-10 ta' Mejju 2013, il-Bank of Greece ħatar Kummissarju fi Probank S.A. (“Probank”).

                  (32)

                  F'Lulju 2013, il-Bank of Greece ddeċieda li jipproċedi bir-riżoluzzjoni ta' Probank, permezz tal-proċedura ta' Xiri u Suppożizzjoni.

                  (33)

                  Fit-22 ta' Lulju 2013, il-Bank of Greece stieden lill-akbar erba' banek fil-Greċja sabiex jissottomettu offerta għal portafoll tal-assi u l-obbligazzjonijiet ta' Probank. Fl-ittra tiegħu lill-offerenti potenzjali, il-Bank of Greece ddikjara li l-HFSF għandu, qabelxejn u minbarra d-diskrepanza tal-likwidità, ikopri l-ħtiġijiet kapitali tal-akkwirent, li kienu relatati mal-assi ttrasferiti minn Probank.

                  (34)

                  Fl-24 ta' Lulju 2013, bank issottometta abbozz ta' offerta u fil-25 ta' Lulju 2013 il-Bank issottometta l-offerta vinkolanti tiegħu.

                  (35)

                  Fis-26 ta' Lulju 2013, il-Bank of Greece pproċeda bir-riżoluzzjoni ta' Probank u t-trasferiment tal-assi u l-obbligazzjonijiet magħżula lill-Bank.

                  (36)

                  Fid-29 ta' Lulju 2013, l-awtoritajiet Griegi nnotifikaw lill-Kummissjoni l-finanzjament tad-diskrepanza tal-likwidità għal ammont totali ta' EUR 238 miljun, kif stmata mill-Bank of Greece abbażi tad-dejta disponibbli fil-31 ta' Marzu 2013. Il-Kummissjoni rreġistrat dik in-notifika u l-informazzjoni sussegwenti ppreżentata mill-awtoritajiet Griegi bħall-Kawża SA.37156 (2014/NN).

                  (37)

                  Fid-9 ta' Awwissu 2013, l-HFSF żborża żewġ terzi tad-diskrepanza tal-likwidità kif kienet stmata inizjalment.

                  (38)

                  Fit-30 ta' Diċembru 2013, il-Bank of Greece iffinalizza l-kalkolu tat-total tad-diskrepanza tal-likwidità, li kien jammonta għal EUR 563 miljun.

                  (39)

                  Fil-31 ta' Diċembru 2013, l-HFSF ħallas il-bilanċ li kien għad fadal tad-diskrepanza tal-likwidità lill-Bank.

                  (40)

                  Fl-istess data, il-Bank of Greece pprovda lill-Kummissjoni b'aktar informazzjoni dwar il-finalizzazzjoni tad-diskrepanza tal-likwidità.

                  (41)

                  Fil-25 ta' Ġunju 2014, l-awtoritajiet Griegi nnotifikaw lill-Kummissjoni li l-Bank ma għandux il-ħsieb illi jitlob lill-HFSF sabiex jinjetta l-ammont tal-ħtiġijiet kapitali maħluqa mill-akkwist tal-assi ta' Probank fil-Bank.

            2.   DESKRIZZJONI

      2.1.   IL-BANK U D-DIFFIKULTAJIET TIEGĦU
      2.1.1.   Il-kuntest ġenerali tas-settur bankarju Grieg

                  (42)

                  Il-prodott domestiku gross (“PDG”) reali tal-Greċja naqas b'20 % mill-2008 sal-2012, kif muri fit-Tabella 1. B'riżultat ta' dan, il-banek Griegi ffaċċjaw rata ta' inadempjenza li kompliet tiżdied b'mod rapidu fuq is-self mogħti lill-familji u lill-kumpaniji Griegi (13). Dawk l-iżviluppi affettwaw ir-rendiment tal-assi tal-banek Griegi b'mod negattiv u jiġġeneraw telf kbir minn self.

                     Tabella 1

                     It-Tkabbir Reali tal-PDG fil-Greċja, 2008-2013

                              Il-Greċja

                              2008

                              2009

                              2010

                              2011

                              2012

                              2013

                              Tkabbir Reali tal-PDG, %

                              – 0,2

                              – 3,1

                              – 4,9

                              – 7,1

                              – 6,4

                              – 3,9

                                 Sors: Eurostat, disponibbli onlajn fuq: http://epp.eurostat.ec.europa.eu/tgm/table.do?tab=table&init=1&plugin=1&language=en&pcode=tec00115

                  (43)

                  Barra minn hekk, fi Frar 2012, il-Greċja implimentat skambju ta' bonds fis-settur privat magħruf bħala Parteċipazzjoni tas-Settur Privat (“il-programm PSI”). Il-banek Griegi kienu involuti fil-programm PSI, li matulu l-gvern Grieg offra lid-detenturi tal-bonds privati eżistenti b'titoli ġodda (inklużi Bonds tal-Gvern Grieg (“GGBs”) ġodda, titoli marbuta mal-PDG u noti ta' ħlas tal-PSI maħruġa mill-Fond Ewropew għall-Istabbiltà Finanzjarja (“EFSF”)) inkambju għall-GGBs eżistenti, bi skont nominali ta' 53,5 % u maturitajiet itwal (14). L-awtoritajiet Griegi ħabbru r-riżultati ta' dak l-iskambju ta' bonds fid-9 ta' Marzu 2012 (15). L-iskambju rriżulta f'telf sinifikanti għad-detenturi tal-bonds (stmat mill-Bank of Greece bħala 78 % tal-ammont nominali tal-GGBs l-antiki bħala medja għall-banek Griegi) u ħtiġijiet kapitali li kienu rreġistrati b'mod retroattiv fir-rapporti finanzjarji tal-banek Griegi għall-2011.

                     Tabella 2

                     Telf totali tal-banek Griegi ewlenin minħabba l-PSI (f'miljuni ta' EUR)

                              Banek

                              Ammont nominali ta' GGBs (1)

                              Ammont nominali ta' self relatat mal-Istat (2)

                              Ammont nominali totali
                              (3) = (1) + (2)

                              It-telf tal-PSI fuq il-GGBs (4)

                              Telf minħabba self relatat mal-Istat (5)

                              Telf gross totali minħabba l-PSI
                              (6) = (4) + (5)

                              Telf gross totali minħabba l-PSI/Kapital tal-Grad 1 (16)

                              (Diċ 2011) (%)

                              Telf gross totali minħabba l-PSI/Assi totali
                              (Diċ 2011) (%)

                              NBG

                              13 748

                              1 001

                              14 749

                              10 985

                              751

                              11 735

                              161,0

                              11,0

                              Eurobank

                              7 001

                              335

                              7 336

                              5 517

                              264

                              5 781

                              164,5

                              7,5

                              Alpha

                              3 898

                              2 145

                              6 043

                              3 087

                              1 699

                              4 786

                              105,7

                              8,1

                              Piraeus

                              7 063

                              280

                              7 343

                              5 686

                              225

                              5 911

                              226,0

                              12,0

                              Probank

                              415

                              0

                              415

                              295

                              0

                              295

                              105,1

                              8,7

                              FB Bank

                              70

                              0

                              70

                              49

                              0

                              49

                              33,8

                              3,1

                                 Sors: Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 14.

                  (44)

                  Peress li l-banek Griegi ffaċċjaw nuqqasijiet sostanzjali fil-kapital b'riżultat tal-programm PSI u r-riċessjoni kontinwa, il-Memorandum ta' Politiki Ekonomiċi u Finanzjarji (“MPEF”) tat-Tieni Programm ta' Aġġustament għall-Greċja bejn il-Gvern Grieg, l-Unjoni Ewropea, il-Fond Monetarju Internazzjonali (“FMI”) u l-Bank Ċentrali Ewropew (“BĊE”) datat il-11 ta' Marzu 2012, għamel il-fondi disponibbli għar-rikapitalizzazzjoni ta' dawk il-banek. L-awtoritajiet Griegi stmaw li l-ħtiġijiet tar-rikapitalizzazzjoni u l-ispejjeż tar-riżoluzzjoni totali tal-bank, li għandhom jiġu ffinanzjati taħt dak il-programm, kienu ta' EUR 50 biljun (17). Dak l-ammont kien ikkalkolat fuq il-bażi ta' test tal-istress imwettaq mill-Bank of Greece għall-perjodu li beda f'Diċembru 2011 u li jiġi fi tmiemu f'Diċembru 2014 (“it-test tal-istress tal-2012”), li kien jiddependi fuq il-previżjoni tat-telf mis-self imwettqa minn Blackrock (18). Il-fondi għar-rikapitalizzazzjoni tal-banek Griegi huma disponibbli permezz tal-HFSF. It-tabella 3 tiġbor fil-qosor il-kalkolazzjoni tal-ħtiġijiet kapitali għall-banek Griegi ewlenin kif jirriżultaw mit-test tal-istress tal-2012.

                     Tabella 3

                     Test tal-istress tal-2012: Il-ħtiġijiet kapitali tal-banek Griegi ewlenin (f'miljuni ta' EUR)

                              Banek

                              Kapital tal-Grad ta' Referenza 1
                              (Diċ 2011) (1)

                              Telf gross totali minħabba l-PSI
                              (Diċ 2011) (2)

                              Dispożizzjonijiet relatati mal-PSI
                              (Ġunju 2011) (3)

                              Telf Kumulattiv Gross
                              Projezzjonijiet għar-riskju ta' kreditu (4)

                              Riżervi ta' telf mis-self
                              (Diċ 2011) (5)

                              Ġenerazzjoni ta' kapital intern ġenerazzjoni (6)

                              Kapital tal-Grad fil-Mira 1
                              (Diċ 2014) (7)

                              Ħtiġijiet kapitali
                              (8) = (7) – (1) – (2) – (3) – (4) – (5) – (6)

                              NBG

                              7 287

                              – 11 735

                              1 646

                              – 8 366

                              5 390

                              4 681

                              8 657

                              9 756

                              Eurobank

                              3 515

                              – 5 781

                              830

                              – 8 226

                              3 514

                              2 904

                              2 595

                              5 839

                              Alpha

                              4 526

                              – 4 786

                              673

                              – 8 493

                              3 115

                              2 428

                              2 033

                              4 571

                              Piraeus

                              2 615

                              – 5 911

                              1 005

                              – 6 281

                              2 565

                              1 080

                              2 408

                              7 335

                              Probank

                              281

                              – 295

                              59

                              – 462

                              168

                              147

                              180

                              282

                              FB Bank

                              145

                              – 49

                              0

                              – 285

                              167

                              -29

                              116

                              168

                                 Sors: Bank of Greece, Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Diċembru 2012, p. 8.

                  (45)

                  Skont l-MPEF, “il-banek li jissottomettu pjanijiet vijabbli ta' ġbir tal-kapital jingħataw l-opportunità li japplikaw għal u jirċievu appoġġ pubbliku b'mod li jippreserva inċentivi fis-settur privat għall-injezzjoni ta' kapital u b'hekk jitnaqqas il-piż għall-kontribwenti” (19). Il-Bank of Greece sab li l-akbar erba' banek biss (Eurobank, National Bank of Greece, Piraeus Bank u Alpha Bank) huma vijabbli (20). Huma rċevew l-ewwel rikapitalizzazzjoni mill-HFSF f'Mejju 2012.

                  (46)

                  Id-depożiti domestiċi fil-banek fil-Greċja naqsu b'37 % b'kollox bejn l-aħħar tal-2009 u Ġunju 2012 minħabba r-reċessjoni u l-inċertezza politika. Dawk il-banek kellhom iħallsu rati ta' mgħax ogħla sabiex jippruvaw iżommu d-depożiti. L-ispejjeż tad-depożiti żdiedu, filwaqt li l-marġini tal-imgħax nett tal-banek naqas. Minħabba li l-banek Griegi ma komplewx joperaw fis-swieq tal-finanzjament tal-operaturi, huma saru kompletament dipendenti fuq il-finanzjament tal-Eurosistema (21), li porzjon dejjem jikber minnu kien fil-forma ta' ELA garantita mill-Istat mogħtija mill-Bank of Greece.

                  (47)

                  Fit-3 ta' Diċembru 2012, il-Greċja nediet programm ta' xiri lura fuq il-GGBs ġodda riċevuti mill-investituri fil-qafas tal-programm PSI, bi prezzijiet li jvarjaw minn 30,2 % sa 40,1 % tal-valur nominali tagħhom (22). Il-banek Griegi pparteċipaw f'dak il-programm ta' xiri lura li kkristallizza t-telf ulterjuri fuq il-karti tal-bilanċ tagħhom, minħabba li ħafna mit-telf tal-kontabbiltà (jiġifieri, id-differenza bejn il-valur fis-suq u l-valur nominali) irreġistrat fuq dawk il-GGBs ġodda fiż-żmien tal-programm PSI kien sar definittiv u irriversibbli (23).

                  (48)

                  F'Diċembru 2012, l-akbar erba' banek Griegi rċevew it-tieni rikapitalizzazzjoni tranżitorja mill-HFSF.

                  (49)

                  Fir-Rebbiegħa tal-2013, ir-rikapitalizzazzjonijiet tranżitorji tal-erba' banek ġew ikkonvertiti f'rikapitalizzazzjonijiet permanenti f'ishma ordinarji, bl-HFSF iżomm aktar minn 80 % tal-parteċipazzjoni azzjonarja ta' kull wieħed mill-erba' banek. Għall-banek li rnexxielhom jattiraw ammont stabbilit minn qabel ta' kapital privat, l-HFSF irċieva ishma mingħajr vot, filwaqt li l-investituri privati li injettaw flus ġodda flimkien mal-HFSF ingħataw ċertifikati tal-ishma miksuba mill-HFSF.

                  (50)

                  F'Lulju 2013, il-Bank of Greece kkummissjona konsulent sabiex iwettaq studju dijanjostiku fuq il-portafolli tas-self tal-banek Griegi kollha. Dak il-konsulent wettaq projezzjonijiet tat-telf ta' kreditu (“CLPs”) fuq il-kotba tas-self domestiċi kollha tal-banek Griegi, kif ukoll fuq is-self li jġorr riskju Grieg fil-fergħat barranin u s-sussidjarji fuq medda ta' tliet snin u nofs u fuq orizzont tul il-ħajja ta' self. L-analiżi pprovdiet CLPs taħt żewġ xenarji makroekonomiċi, xenarju bażi u xenarju avvers. Is-CLPs għall-portafolli tas-self barranin ġew stmati mill-Bank of Greece permezz ta' kontribut mill-konsulent.

                  (51)

                  Abbażi tal-valutazzjoni tas-CLPs mill-konsulent, il-Bank of Greece nieda eżerċizzju ġdid ta' test tal-istress fil-Ħarifa 2013 (“it-test tal-istress tal-2013”) sabiex jivvaluta r-robustezza tal-pożizzjoni kapitali tal-banek Griegi kemm taħt xenarju bażi kif ukoll taħt xenarju avvers. Il-Bank of Greece wettaq il-valutazzjoni tal-ħtiġijiet kapitali bl-appoġġ tekniku tat-tieni konsulent.

                  (52)

                  Il-komponenti ewlenin tal-valutazzjoni tal-ħtiġijiet kapitali skont it-test tal-istress tal-2013 kienu (i) is-CLPs (24) fuq il-portafolli tas-self tal-banek fuq bażi kkonsolidata għar-riskju Grieg u għar-riskju barrani, nett tar-riżervi tas-self eżistenti, u (ii) il-profittabbiltà operattiva stmata tal-banek għall-perjodu minn Ġunju 2013 sa Diċembru 2016, abbażi ta' aġġustament konservattiv tal-pjanijiet ta' ristrutturar li ġew sottomessi lill-Bank of Greece matul ir-raba' kwart tal-2013. It-tabella 4 tiġbor fil-qosor il-kalkolazzjoni tal-ħtiġijiet kapitali għall-banek Griegi ewlenin fuq bażi kkonsolidata taħt ix-xenarju bażi għal dak it-test tal-istress tal-2013.

                     Tabella 4

                     Test tal-istress tal-2013: Il-ħtiġijiet kapitali tal-banek Griegi fuq bażi kkonsolidata fix-xenarju bażi (f'miljuni ta' EUR)

                              Banek

                              Kapital ta' Referenza tal-Grad 1
                              (Ġunju 2013) (1)

                              Riżervi ta' telf mis-self
                              (Ġunju 2013) (2)

                              CLPs għal riskju Grieg (3)

                              CLPs għal riskju barrani (25) (4)

                              Ġenerazzjoni tal-Kapital Intern (5)

                              Proporzjon ta' Kapital tal-Grad 1 skont it-test tal-istress
                              (Diċembru 2016) (6)

                              Ħtiġijiet kapitali
                              (7) = (6) – (1) – (2) – (3) – (4) – (5)

                              NBG (26)

                              4 821

                              8 134

                              – 8 745

                              – 3 100

                              1 451

                              4 743

                              2 183

                              Eurobank (27)

                              2 228

                              7 000

                              – 9 519

                              – 1 628

                              2 106

                              3 133

                              2 945

                              Alpha

                              7 380

                              10 416

                              – 14 720

                              – 2 936

                              4 047

                              4 450

                              262

                              Piraeus

                              8 294

                              12 362

                              – 16 132

                              – 2 342

                              2 658

                              5 265

                              425

                                 Sors:
                                 Bank of Greece, Test tal-Istress tal-2013 tas-Settur Bankarju Grieg, Marzu 2014, p. 42.

                  (53)

                  Fis-6 ta' Marzu 2014, il-Bank of Greece ħabbar ir-riżultati tat-test tal-istress tal-2013 u talab lill-banek sabiex jissottomettu, sa nofs April 2014, il-pjanijiet tagħhom għall-ġbir tal-kapital sabiex ikopru l-ħtiġijiet kapitali taħt ix-xenarju bażi.

                  (54)

                  Bejn l-aħħar ta' Marzu 2013 u l-bidu ta' Mejju 2014, il-banek ipproċedew b'żidiet kapitali.

            2.1.2.   Il-benefiċjarju

                  (55)

                  Il-Bank jipprovdi servizzi bankarji universali prinċipalment fil-Greċja, it-Turkija, u pajjiżi oħra fl-Ewropa Ċentrali, tal-Lvant u x-Xlokk (Ċipru, ir-Rumanija, il-Bulgarija, is-Serbja, l-Albanija u l-ex Repubblika Jugoslava tal-Maċedonja (“FYROM”)). Huwa joffri firxa sħiħa ta' prodotti u servizzi bankarji u finanzjarji lil familji u negozji. Huwa attiv f'operazzjonijiet bankarji korporattivi u privati kif ukoll f'dawk għall-konsumatur, l-immaniġġjar tal-assi, l-assigurazzjoni, it-teżor, is-swieq tal-kapital u servizzi oħra. Il-Bank huwa inkorporat fil-Greċja u l-ishma tiegħu huma elenkati fuq il-Borża ta' Ateni. Fit-30 ta' Settembru 2012, il-Bank impjega total ta' 37 831 ruħ (28), li minnhom madwar terz kienu impjegati fil-Greċja, u terz fit-Turkija, filwaqt li t-terz l-ieħor kienu impjegati f'pajjiżi oħra, prinċipalment l-Ewropa tax-Xlokk.

                  (56)

                  Il-Bank ipparteċipa fil-programm PSI, skambja GGBs u self relatat mal-Istat b'valur nominali ta' EUR 14 749 miljun. Il-ħlas totali tiegħu relatat mal-PSI kien jammonta għal madwar EUR 11 735 miljun qabel it-taxxa u kien kompletament irreġistrat fil-kontijiet tiegħu għall-2011. (29). Matul il-programm ta' xiri lura ta' Diċembru 2012, il-Bank biegħ il-GGBs ġodda li kien irċieva fil-qafas tal-PSI bi skont qawwi għall-valur nominali. Dak il-bejgħ ikkristallizza t-telf tiegħu fuq il-GGBs il-ġodda.

                  (57)

                  Il-figuri ewlenin tal-Bank f'Diċembru 2010, Diċembru 2011, Diċembru 2012 u Diċembru 2013 (dejta kkonsolidata skont id-dikjarazzjonijiet finanzjarji annwali) huma ppreżentati fit-Tabella 5.

                     Tabella 5

                     Il-figuri ewlenin tal-Eurobank, 2010, 2011, 2012 u 2013
                      (30)

                              Profitt u telf (f'miljuni ta' EUR)

                              2010

                              2011

                              2012

                              2013

                              Introjtu mill-imgħax nett

                              4 148

                              3 843

                              3 365

                              3 157

                              Dħul operattiv totali

                              4 639

                              4 372

                              3 527

                              3 771

                              Spejjeż operattivi totali

                              – 2 512

                              – 2 541

                              – 2 322

                              – 2 547

                              Introjtu Qabel il-Provvediment

                              2 127

                              1 833

                              1 205

                              1 224

                              Telf minn indeboliment sabiex ikopri r-riskju ta' kreditu

                              – 1 450

                              – 3 439

                              – 2 966

                              – 1 373

                              Telf minn indeboliment fuq GGBs u self eliġibbli għall-PSI

                              0

                              – 11 735

                              – 187

                              0

                              Profitt/telf nett

                              440

                              – 12 325

                              – 2 131

                              807

                              Figuri ta' Volum Selettiv (f'miljuni ta' EUR)

                              fil-31 ta' Diċembru 2010.

                              fil-31 ta' Diċembru 2011.

                              fil-31 ta' Diċembru 2012.

                              fil-31 ta' Diċembru 2013.

                              Self u Avvanzi netti totali lill-Klijenti (Netti)

                              77 262

                              71 496

                              69 135

                              67 250

                              Depożiti

                              68 039

                              59 544

                              58 722

                              62 876

                              Assi Totali

                              120 745

                              106 870

                              104 798

                              110 930

                              Ekwità Totali (31)

                              10 905

                              – 253

                              – 2 042

                              7 874

                  (58)

                  It-Tabella 5 tispjega li, minbarra t-telf qawwi li rreġistra fl-2011 minħabba l-programm PSI (EUR 11 735 miljun (32)), il-Bank sofra minn tnaqqis fid-dħul (minħabba, fost raġunijiet oħrajn, l-ispejjeż ogħla tad-depożiti) u minn telf għoli u dejjem jiżdied minn indeboliment fuq il-portafolli tas-self tiegħu fil-Greċja u barra l-pajjiż. Il-pożizzjoni tal-likwidità tal-Bank intlaqtet mill-ħruġ tad-depożiti iżda il-proporzjon self-depożitu nett tagħha baqa' relattivament baxx meta mqabbel ma' banek Griegi oħra (118 % fil-31 ta' Diċembru 2012 (33)).

                  (59)

                  Wara t-test tal-istress tal-2013, li r-riżultati tiegħu wrew li l-ħtiġijiet kapitali tal-Bank kienu stmati bħala EUR 2 183 miljun fix-xenarju bażi, il-Bank fittex li jżid EUR 2,5 biljun ta' kapital fis-suq.

                  (60)

                  Fis-6 ta' Mejju 2014, il-Bank ħabbar it-tnedija ta' eżerċizzju ta' bini tal-kotba (34) għal ammont ta' EUR 2,5 biljun (35).

                  (61)

                  Fid-9 ta' Mejju 2014, il-bank ħabbar il-ħruġ u l-istazzjonar ta' 1 136,4 miljun ishma ordinarji ġodda, bi prezz ta' EUR 2,20 għal kull sehem għal rikavat gross totali ta' EUR 2,5 biljun (36). Iż-żieda tal-kapital azzjonarju twettqet permezz tal-kanċellazzjoni tad-drittijiet ta' prelazzjoni għall-azzjonisti eżistenti, kif ġie deċiż mil-laqgħa ġenerali tal-azzjonisti li saret f'Ateni fl-10 ta' Mejju 2014 (37). L-HFSF approva ż-żieda tal-kapital azzjonarju fuq il-bażi taż-żewġ rapporti ta' evalwazzjoni mwettqa minn esperti indipendenti skont il-liġi 3864 (38).

            2.2.   L-AKKWIŻIZZJONIJIET MILL-BANK TAL-ATTIVITAJIET BANKARJI GRIEGI
      2.2.1.   L-akkwiżizzjoni ta' obbligazzjonijiet magħżula tat-tliet Banek Kooperattivi

                  (62)

                  Fit-18 ta' Marzu 2012, il-Bank of Greece innota li t-tliet Banek Kooperattivi ma ssodisfawx ir-rekwiżiti tal-adegwatezza kapitali u kkonkluda li dawn mhux ser ikunu jistgħu jżidu l-kapital tagħhom. Għalhekk, il-Bank of Greece ddeċieda li jirtira l-liċenzji tagħhom u jpoġġihom f'likwidazzjoni.

                  (63)

                  Il-Bank of Greece kien tal-fehma li t-teħid ta' miżuri ta' riżoluzzjoni u, b'mod partikolari, l-irkantar tad-depożiti fil-kuntest tal-qafas tar-riżoluzzjoni (l-Artikolu 63(D) tal-liġi 3601/2007), kif ukoll il-finanzjament tad-diskrepanza tal-likwidità rilevanti, kienu kruċjali sabiex jinżammu ż-żidiet fil-fiduċja tad-depożituri li seħħew bħala konsegwenza tal-konklużjonijiet b'suċċess tal-PSI u t-Tieni Programm ta' Aġġustament u li, minkejja l-bidla riċenti tas-sentiment tas-suq, tali sentiment kien fraġli. Il-Bank of Greece għamel stima li, fid-19 ta' Marzu 2012, l-ammont totali ta' depożiti tal-klijenti (abbażi tad-dejta mhux ivverifikata fit-30 ta' Settembru 2013) f'dawk it-tliet Banek Kooperattivi kien jammonta għal madwar EUR 325 miljun.

                  (64)

                  Il-Bank of Greece ipproċeda bi proċedura ta' Xiri u Suppożizzjoni fejn id-depożiti kollha, inklużi d-depożiti interbankarji, u l-pretensjonijiet u l-obbligazzjonijiet lejn il-Fond Elleniku ta' Garanzija tad-Depożiti u l-Investimenti (“HDIGF”) iżda ebda self ma jiġi ttrasferit lil akkwirent. Fl-20 ta' Marzu 2012, il-Bank of Greece stieden lill-akbar ħames istituzzjonijiet ta' kreditu Griegi f'dak iż-żmien sabiex jissottomettu l-offerti tagħhom. Il-Bank u tliet banek oħra ssottomettew offerti vinkolanti. L-offerta tal-Bank kienet dik ippreferuta, f'termini tal-kunsiderazzjoni u ż-żmien meħtieġa għall-konklużjoni tat-trasferiment. Il-Bank offra li jħallas bħala kunsiderazzjoni ammont ugwali għal […] (*) % tad-depożiti ttrasferiti u stima li t-trasferiment jista' jitlesta fi żmien jum tax-xogħol.

            2.2.1.1.   Bank Kooperattiv ta' Lesvos-Limnos (“Lesvos-Limnos Bank”)

                  (65)

                  Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Lesvos-Limnos Bank lejn l-HDIGF kellhom jiġu ttrasferiti lill-Bank (39). Skont il-Bank of Greece (40), il-valur ġust tal-obbligazzjonijiet ittrasferiti ammonta għal EUR […] miljuni, filwaqt li ma ġew ittrasferiti l-ebda assi. Il-kunsiderazzjoni ġiet ikkalkolata (41) bħala EUR […] miljun, jiġifieri, […] % tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63D(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-likwidità finali ta' Lesvos-Limnos Bank kienet tammonta għal EUR 56,6 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

                  (66)

                  Fi żmien ir-riżoluzzjoni tiegħu, Lesvos-Limnos Bank kien iħaddem 37 persuna u kellu 3 fergħat. Il-Bank ma ħa ebda fergħa ta' Lesvos-Limnos Bank u l-impjegati tiegħu ngħataw sensja.

            2.2.1.2.   Bank Kooperattiva ta' Achaia (“Achaia Bank”)

                  (67)

                  Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Achaia Bank lejn l-HDIGF kellhom jiġu ttrasferiti lill-Bank (42). Skont il-Bank of Greece (43), il-valur ġust tal-obbligazzjonijiet ittrasferiti ammonta għal EUR […] miljuni, filwaqt li ma ġew ittrasferiti l-ebda assi. Il-kunsiderazzjoni ġiet ikkalkolata (44) bħala EUR […] miljun, jiġifieri, […] % tal-kapital tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63(D)(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-finanzjament finali ta' Achaia Bank kienet tammonta għal EUR 212,9 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

                  (68)

                  Fi żmien ir-riżoluzzjoni tiegħu, Achaia Bank kien iħaddem 103 persuna u kellu 13-il fergħa. Il-Bank ma ħa ebda fergħa ta' Achaia Bank u l-impjegati tiegħu ngħataw sensja.

            2.2.1.3.   Bank Kooperattiva ta' Lamia (“Lamia Bank”)

                  (69)

                  Fit-23 ta' Marzu 2012, il-Bank of Greece ddeċieda li d-depożiti u l-pretensjonijiet u l-obbligazzjonijiet ta' Lamia Bank lejn l-HDIGF kellhom jiġu ttrasferiti lill-Bank (45). Skont il-Bank of Greece, il-valur ġust tal-obbligazzjonijiet ittrasferiti kien jammonta għal EUR […] miljun, filwaqt li ma ġewx ittrasferiti assi. Il-kunsiderazzjoni ġiet ikkalkolata (46) bħala EUR […] miljun, jiġifieri, […] % tal-kapital tad-depożiti ttrasferiti. Id-diskrepanza tal-likwidità ġiet koperta mill-HFSF skont l-Artikolu 63(D)(13) tal-liġi 3601/2007. Fl-10 ta' April 2012, l-HFSF ħareġ żewġ terzi mid-diskrepanza tal-likwidità sħiħa f'Noti tal-EFSF filwaqt li ħa impenn li jħallas l-ammont li jifdal mal-istabbiliment finali tad-diskrepanza tal-likwidità. Fit-22 ta' Ġunju 2012, il-Bank of Greece stabbilixxa li d-diskrepanza tal-likwidità finali ta' Lamia Bank kienet tammonta għal EUR 56,3 miljun. L-HFSF kopra l-parti mhux maħruġa tad-diskrepanza tal-likwidità fl-20 ta' Lulju 2012.

                  (70)

                  Fi żmien ir-riżoluzzjoni tiegħu, Lamia Bank kien iħaddem 47 persuna u kellu 5 fergħat. Il-Bank ma ħa ebda fergħa ta' Lamia Bank u l-impjegati tiegħu ngħataw sensja.

                  (71)

                  L-ammonti tad-diskrepanzi tal-likwidità tat-tliet Banek Korporattivi huma ppreżentati fit-Tabella 6.

                     Tabella 6

                     Id-diskrepanzi tal-likwidità finali tat-tliet Banek Kooperattivi

                              Diskrepanza tal-likwidità finali
                              (f'miljuni ta' EUR)

                              Lesvos-Limnos Bank

                              56,6

                              Achaia Bank

                              212,9

                              Lamia Bank

                              56,3

                              Totali

                              325,8

                                 Sorsi: Id-Deċiżjonijiet 3/1/KE, 3/2/KE, 3/3/KE tat-22 ta' Ġunju 2012 tal-Kumitat għall-Miżuri ta' Riżoluzzjoni tal-Bank of Greece.

            2.2.2.   L-akkwiżizzjoni ta' assi u obbligazzjonijiet magħżula ta' First Business Bank

                  (72)

                  FB Bank kien bank żgħir b'karta bilanċjali totali ta' EUR 1,4 biljun fiż-żmien tar-riżoluzzjoni tiegħu, u b'sehem mis-suq ta' inqas minn 1 % f'self u f'depożiti. Fil-31 ta' Diċembru 2012, FB Bank kellu 19-il fergħa madwar il-Greċja u kien jimpjega 260 impjegat.

                  (73)

                  Taħt l-Iskema ta' Appoġġ lill-banek Griegi, FB Bank irċieva (i) injezzjoni ta' kapital ta' EUR 50 miljun mill-Istat Grieg f'Lulju 2009, (ii) it-Titoli tal-Gvern Grieg jammontaw għal EUR 60 miljun f'Mejju 2012 (47) u (iii) garanzija mill-Istat għal bonds maħruġa b'valur nominali ta' EUR 50 miljun f'Marzu 2011.

                  (74)

                  FB Bank ipparteċipa fil-programm PSI, u skambja GGBs b'valur nominali ta' EUR 70 miljun. Kif muri fit-Tabella 2, il-ħlas totali tiegħu relatat mal-PSI kien jammonta għal madwar EUR 49 miljun qabel it-taxxa. Kif muri fit-Tabella 3, il-ħtiġijiet kapitali ta' FB Bank kienu stmati bħala EUR 168 miljun fit-test tal-istress tal-2012.

            L-akkwist ta' First Business Bank

                  (75)

                  Fit-8 ta' Novembru 2012, il-Bank of Greece talab lil FB Bank biex jikkompleta ż-żieda fil-kapital sat-30 ta' April 2013 sabiex ireġġa' lura l-proporzjon tiegħu ta' kapital tal-Grad 1 ta' ekwità komuni.

                  (76)

                  Minħabba li FB Bank naqas li jżid il-kapital meħtieġ sat-30 ta' April 2013, il-Bank of Greece ddeċieda li jipproċedi bl-irtirar tal-liċenzja ta' FB Bank u jpoġġih f'likwidazzjoni.

                  (77)

                  Il-Bank of Greece kien tal-fehma li t-teħid ta' miżuri ta' riżoluzzjoni permezz ta' proċedura ta' Xiri u Assorbiment, b'mod partikolari l-finanzjament tad-diskrepanza tal-likwidità rilevanti u l-kopertura assoċjata tal-ħtiġijiet kapitali relatati mal-assi ttrasferiti, kien kruċjali sabiex tinżamm il-fiduċja tad-depożituri fis-sistema bankarja Griega u, b'hekk, sabiex tiġi ppriservata l-istabbiltà finanzjarja. Il-Bank of Greece għamel stima li, fil-31 ta' Diċembru 2012, l-ammont totali ta' depożiti tal-klijenti f'FB Bank kien jammonta għal madwar EUR 1 278 miljun, li EUR 830 miljun biss minnhom kienu garantiti mill-HDIGF. Għalhekk, li kieku FB Bank tpoġġa f'likwidazzjoni mingħajr l-applikazzjoni ta' miżuri ta' riżoluzzjoni, madwar EUR 448 miljun tad-depożiti ma kinux jiġu koperti.

                  (78)

                  Għal dawk il-kunsiderazzjonijiet tal-istabbiltà finanzjarja, il-Bank of Greece pproċeda bl-irkant tal-assi u l-obbligazzjonijiet magħżula ta' FB Bank, inklużi d-depożiti. Madankollu, l-akkwist tal-assi ta' FB Bank seta' ħoloq aktar ħtiġijiet kapitali għall-akkwirent u, b'hekk, ebda bank ma jaċċetta li jakkwista l-assi u l-obbligazzjonijiet magħżula. Fl-ittra tiegħu lill-HFSF datata t-8 ta' Mejju 2013, il-Bank of Greece indika li huwa kien tal-fehma li huwa xieraq li l-HFSF għandu jkopri dawk il-ħtiġijiet kapitali bħala parti mill-ispejjeż tar-riżoluzzjoni. Fl-offerta vinkolanti finali tiegħu datata l-10 ta' Mejju 2013, il-Bank talab sabiex il-ħtiġijiet kapitali maħluqa bl-akkwist tal-assi ttrasferiti minn FB Bank jiġu koperti mill-HFSF. L-ammont ta' dawk il-ħtiġijiet kapitali kien stmat f'madwar EUR 100 miljun mill-Bank of Greece fiż-żmien tar-riżoluzzjoni (48).

                  (79)

                  Fit-8 ta' Mejju 2013, il-Bank u bank ieħor biss ippreżentaw offerti mhux vinkolanti.L-offerti taż-żewġ banek kienu bbażati fuq l-għarfien li l-HFSF għandu jkopri kemm id-diskrepanza tal-likwidità kif ukoll il-ħtiġijiet kapitali relatati mal-assi ttrasferiti. Fl-10 ta' Mejju 2013, il-Bank issottometta l-offerta finali tiegħu. Il- Bank of Greece ddeċieda li jittrasferixxi l-assi u l-obbligazzjonijiet ta' FB Bank lill-Bank, li l-offerta tiegħu tqieset bħala dik ippreferuta.

                  (80)

                  Is-self tal-klijenti (minbarra dawk b'mod permanenti f'arretrati) u l-maġġoranza tal-flus fl-idejn, kif ukoll l-assi intanġibbli u l-avvjament, id-drittijiet tal-proprjetà, il-kuntratti relatati mal-kiri jew ix-xiri tal-proprjetà, l-obbligazzjonijiet interbankarji u d-depożiti tal-klijenti kienu ttrasferiti lill-Bank.

                  (81)

                  Skont il-valutazzjoni inizjali tal-Bank of Greece fi żmien ir-riżoluzzjoni (49), il-valur tal-obligazzjonijiet ittrasferiti minn FB Bank lill-Bank kien stmat f'EUR 1 402 miljun filwaqt li l-valur tal-assi ttrasferiti kien stmat f'EUR 878 miljun, id-differenza tkun id-diskrepanza tal-likwidità ta' EUR 524 miljun. Id-diskrepanza tal-likwidità ġiet koperta skont l-Artikolu 63D(13) tal-liġi 3601/2007 mill-HFSF, li fit-28 ta' Ġunju 2013 ħallas iż-żewġ terzi tad-diskrepanza tal-likwidità stmata, li jfisser EUR 349,6 miljun. Wara l-finalizzazzjoni tal-kalkolazzjoni tad-diskrepanza tal-likwidità mill-Bank of Greece fis-7 ta' Novembru 2013, (50) f'EUR 457 miljun, fit-13 ta' Novembru 2013 (51) l-HFSF ħallas lill-Bank il-bilanċ ta' EUR 107,4 miljun.

            2.2.3.   L-akkwiżizzjoni ta' assi u obbligazzjonijiet magħżula ta' Probank

                  (82)

                  Probank kellu netwerk ta' 112-il fergħa madwar il-Greċja u kien jimpjega 1 087 persuna (52) fil-31 ta' Marzu 2013.

                  (83)

                  Il-karta bilanċjali ta' Probank kienet ta' madwar EUR 3,2 biljun fit-30 ta' Ġunju 2013 (53). Fil-31 ta' Marzu 2013, Probank kellu sehem mis-suq ta' 1,1 % f'self u sehem mis-suq ta' 1,7 % f'depożiti.

                  (84)

                  Probank ipparteċipa fil-programm PSI, fejn skambja GGBs b'valur nominali ta' EUR 415 miljun. Kif muri fit-Tabella 2, il-ħlas totali tiegħu relatat mal-PSI kien jammonta għal madwar EUR 295 miljun qabel it-taxxa. Kif muri fit-Tabella 3, il-ħtiġijiet kapitali ta' Probank kienu stmati bħala EUR 282 miljun fit-test tal-istress tal-2012.

            Akkwiżizzjoni ta' Probank

                  (85)

                  Fis-26 ta' Ottubru 2012, il-Bank of Greece talab lil Probank biex iżid il-kapital tiegħu b'EUR 282 miljun.

                  (86)

                  Billi Probank naqas milli jżid il-kapital tiegħu, f'Lulju 2013 il-Bank of Greece ddeċieda li jipproċedi bl-irtirar tal-liċenzja tiegħu u jpoġġih f'likwidazzjoni (54). B'mod aktar preċiż, il-fondi proprji ta' Probank kienu negattivi u kienu stmati f'madwar EUR -16-il miljun abbażi tad-dejta disponibbli fil-31 ta' Marzu 2013 fuq bażi konsolidata. Għalhekk, Probank ma ssodisfax ir-rekwiżiti kapitali minimi tiegħu u l-fondi proprji tiegħu kienu aktar baxxi mill-kapital azzjonarju minimu għal kwalunkwe bank, kif stabbilit fl-Artikolu 5(4)(a) tal-liġi 3601/2007.

                  (87)

                  Il-Bank of Greece kien tal-fehma li l-miżuri ta' riżoluzzjoni kienu kruċjali sabiex tinżamm il-fiduċja tad-depożituri fis-sistema bankarja Griega u, b'hekk, sabiex tiġi ppriservata l-istabbiltà finanzjarja. Il-Bank of Greece għamel stima li, fil-31 ta' Marzu 2013, l-ammont totali ta' depożiti tal-klijenti fi Probank kien jammonta għal madwar EUR 3 123 miljun, li EUR 1 998 miljun biss minnhom kienu garantiti mill-HDIGF. Għalhekk, li kieku Probank tpoġġa f'likwidazzjoni mingħajr l-applikazzjoni ta' miżuri ta' riżoluzzjoni, madwar EUR 1 125 miljun tad-depożiti ma kinux jiġu koperti.

                  (88)

                  Għal dawk il-kunsiderazzjonijiet tal-istabbiltà finanzjarja, il-Bank of Greece pproċeda bl-irkant tal-assi u l-obbligazzjonijiet magħżula ta' Probank, inklużi d-depożiti. Madankollu, l-akkwist tal-assi ta' Probank seta' ħoloq aktar ħtiġijiet kapitali għall-akkwirent u, b'hekk, ebda bank ma jaċċetta li jakkwista l-assi u l-obbligazzjonijiet magħżula. Għalhekk, fl-offerta vinkolanti finali tiegħu datata l-25 ta' Lulju 2013, il-Bank talab sabiex il-ħtiġijiet kapitali maħluqa bl-akkwist tal-assi ttrasferiti minn Probank jiġu koperti mill-HFSF. L-impenn mitlub sabiex jiġu koperti dawk il-ħtiġijiet kapitali ttieħed f'kunsiderazzjoni mill-HFSF meta ġie biex jivvaluta l-offerti li rċieva. L-ammont ta' dawn il-ħtiġijiet kapitali kien stmat f'EUR [180 sa 280] miljun (55).

                  (89)

                  Fl-24 ta' Lulju 2013, bank Grieg kbir ieħor issottometta abbozz ta' offerta u fil-25 ta' Lulju 2013 il-Bank issottometta l-offerta tiegħu.L-offerti taż-żewġ banek kienu bbażati fuq l-għarfien li l-HFSF għandu jkopri kemm id-diskrepanza tal-likwidità kif ukoll il-ħtiġijiet kapitali maħluqa mill-assi ttrasferiti. Il-Bank of Greece ddeċieda li jittrasferixxi l-assi u l-obbligazzjonijiet ta' Probank lill-Bank, li l-offerta tiegħu tqieset bħala dik ippreferuta.

                  (90)

                  Is-self tal-klijenti (minbarra dawk b'mod permanenti f'arretrati) u l-maġġoranza tal-flus fl-idejn, kif ukoll l-assi intanġibbli u l-avvjament, id-drittijiet tal-proprjetà, il-kuntratti relatati mal-kiri jew ix-xiri tal-proprjetà, l-obbligazzjonijiet interbankarji u d-depożiti tal-klijenti kienu ttrasferiti lill-Bank.

                  (91)

                  Skont il-valutazzjoni inizjali tal-Bank of Greece fi żmien ir-riżoluzzjoni (56), il-valur tal-obligazzjonijiet ittrasferiti minn Probank lill-Bank kien stmat f'EUR 3 198,9 miljun filwaqt li l-valur tal-assi ttrasferiti kien stmat f'EUR 2 961,4 miljun, id-differenza tkun id-diskrepanza tal-likwidità ta' EUR 237,6 miljun. Id-diskrepanza tal-likwidità ġiet koperta skont l-Artikolu 63D(13) tal-liġi 3601/2007 mill-HFSF, li fid-9 ta' Awwissu 2013, ħallas fi flus kontanti iż-żewġ terzi tad-diskrepanza tal-likwidità stmata, li jfisser EUR 158,4 miljun. Id-diskrepanza tal-likwidità, li l-kalkolazzjoni tagħha ġiet iffinalizzata mill-Bank of Greece fit-30 ta' Diċembru 2013, kienet tammonta għal EUR 562,7 (57). Fil-31 ta' Diċembru 2013, l-HFSF ħallas lill-Bank il-bilanċ ta' EUR 404,4 miljun fi flus kontanti (58).

            2.3.   IL-MIŻURI TA' GĦAJNUNA
      2.3.1.   Miżuri ta' għajnuna mogħtija lill-Bank taħt l-Iskema ta' Appoġġ lill-Banek Griegi (miżuri L1 u A)

                  (92)

                  Il-Bank kiseb diversi forom ta' għajnuna taħt il-miżura ta' rikapitalizzazzjoni, il-miżura ta' garanzija u l-miżura ta' self obbligazzjonarju tal-gvern tal-Iskema ta' Appoġġ lill-Banek Griegi.

            2.3.1.1.   Appoġġ ta' likwidità mill-Istat mogħti bil-miżura ta' garanzija u l-miżuri ta' self ta' bonds tal-gvern (miżura L1)

                  (93)

                  Il-Bank ibbenefika u għadu jibbenefika minn għajnuna taħt il-miżura ta' garanzija u l-miżuri ta' self ta' bonds tal-gvern. Dik l-għajnuna sejra tiġi deskritta f'din id-Deċiżjoni bħala l-“miżura L1”. Fit-30 ta' Novembru 2013 (59), il-garanziji mogħtija lill-Bank ammontaw għal madwar EUR 14,8 biljun. F'dik id-data, is-self pendenti tal-bonds tal-gvern lill-Bank kien jammonta għal EUR 847 miljun. Mill-15 ta' April 2011, il-Bank kien irċieva self ta' bonds tal-gvern li jammontaw għal EUR 787 miljun u l-garanziji Statali li jammontaw għal EUR 12,9 biljun.

                  (94)

                  Fil-pjan ta' ristrutturar għall-Bank, li ġie sottomess mill-awtoritajiet Griegi lill-Kummissjoni fil-25 ta' Ġunju 2014, l-awtoritajiet Griegi ssinjalaw l-intenzjoni tagħhom li jkomplu jagħtu garanziji u jsellfu bonds tal-gvern lill-Bank taħt l-Iskema ta' Appoġġ lill-Banek Griegi matul il-perjodu tar-ristrutturar.

            2.3.1.2.   Rikapitalizzazzjoni mill-Istat mogħtija taħt il-miżura ta' rikapitalizzazzjoni (il-miżura A)

                  (95)

                  F'Mejju 2009 u Diċembru 2011, il-Bank irċieva mingħand il-Greċja, taħt il-miżura ta' rikapitalizzazzjoni, injezzjonijiet kapitali ta' EUR 350 miljun u EUR 1 000 miljun, rispettivament, li jammontaw għal total ta' EUR 1 350 miljun (il-miżura A), ekwivalenti għal madwar 2 % tal-assi mwieżna għar-riskji (“RWA”) tal-Bank f'dak iż-żmien.

                  (96)

                  Ir-rikapitalizzazzjoni ħadet il-forma ta' ishma privileġġati sottoskritti mill-Greċja, li kellhom kupun ta' 10 % u maturità ta' ħames snin. Fl-2010 id-durata tal-ishma privileġġati kienet estiża, filwaqt li r-rimunerazzjoni tagħhom żdiedet. Minn tmiem il-perjodu inizjali ta' ħames snin, jekk l-ishma ta' preferenza ma jkunux mifdija u l-ebda deċiżjoni ma tkun ittieħdet mil-laqgħa ġenerali tal-azzjonisti dwar il-fidi ta' dawk l-ishma, il-Ministru tal-Finanzi Grieg iżid il-kupun bi 2 % kull sena fuq bażi kumulattiva (jiġifieri, kupun ta' 12 % għas-sitt sena, ta' 14 % għas-seba' sena, eċċ…).

            2.3.2.   ELA garantita mill-Istat (miżura L2)

                  (97)

                  ELA hija miżura eċċezzjonali li tippermetti lil istituzzjoni finanzjarja solventi, li tkun qiegħda tiffaċċja problemi ta' likwidità temporanji, sabiex tirċievi finanzjament mill-Eurosistema mingħajr ma tali operazzjoni tkun parti mill-politika monetarja unika. Ir-rata tal-imgħax imħallsa minn istituzzjoni finanzjarja għal ELA hija […] punti bażi (“bps”) ogħla mill-imgħax li tħallas għal rifinanzjament regolari mill-BĊE.

                  (98)

                  Il-Bank of Greece huwa responsabbli mill-programm ta' ELA, li jfisser li kwalunkwe spiża ta', u r-riskji li jirriżultaw mill-provvediment ta' ELA jinġarru mill-Bank of Greece (60). Il-Greċja tat lill-Bank of Greece garanzija mill-Istat li tapplika għall-ammont totali ta' ELA mogħtija mill-Bank of Greece. L-adozzjoni tal-Artikolu 50(7) tal-liġi 3943/2011, li emendat l-Artikolu 65(1) tal-liġi 2362/1995, ippermettiet lill-Ministru tal-Finanzi jagħti garanziji f'isem l-Istat lill-Bank of Greece bil-għan li jissalvagwardja l-pretensjonijiet tal-Bank of Greece kontra l-istituzzjonijiet ta' kreditu. Il-banek li jibbenifikaw minn ELA għandhom iħallsu miżata ta' garanzija lill-Istat li tammonta għal […] bps.

                  (99)

                  Fil-31 ta' Jannar 2012, il-Bank ibbenifika minn EUR 8,6 biljun ta' ELA garantita mill-Istat (61), filwaqt li fil-31 ta' Diċembru 2012, il-Bank ibbenefika minn EUR 30,9 biljun ta' ELA garantita mill-Istat (62).

            2.3.3.   Miżuri ta' għajnuna mogħtija lill-Bank permezz tal-HFSF (miżuri B1, B2 u B3)

                  (100)

                  Sa mill-2012, il-Bank ibbenifika minn diversi miżuri ta' appoġġ kapitali mogħtija mill-HFSF. It-Tabella 7 tipprovdi ħarsa ġenerali lejn dawk il-miżuri ta' għajnuna.

                     Tabella 7

                     Il-miżuri ta' għajnuna mogħtija lill-Bank permezz tal-HFSF

                              L-ewwel rikapitalizzazzjoni tranżitorja — Mejju 2012 (f'miljuni ta' EUR)

                              It-tieni rikapitalizzazzjoni tranżitorja — Diċ 2012 (f'miljuni ta' EUR)

                              Ir-rikapitalizzazzjoni tar-rebbiegħa 2013 — Mejju 2013 (miljuni ta' EUR)

                              Miżura

                              B1

                              B2

                              B3

                              Ammont
                              (f'miljuni ta' EUR)

                              7 430

                              2 326

                              8 677

            2.3.3.1.   L-ewwel rikapitalizzazzjoni tranżitorja (il-miżura B1)

                  (101)

                  Il-premessi 14 sa 33 tad-Deċiżjoni tal-Ftuħ ta' NBG jagħtu deskrizzjoni ddettaljata tal-ewwel rikapitalizzazzjoni tranżitorja ta' Mejju (63) 2012 (miżura B1). L-isfond u l-karatteristiċi ewlenin ta' dik il-miżura huma stabbiliti f'din it-taqsima.

                  (102)

                  Fl-20 ta' April 2012, l-HFSF ipprovda ittra lill-Bank li fiha impenja ruħu li sejjer jipparteċipa f'żieda ppjanata ta' kapital azzjonarju tal-Bank għal ammont sa EUR 6,9 biljun.

                  (103)

                  Taħt il-miżura B1, l-HFSF ittrasferixxa EUR 7,4 biljun ta' bonds tal-EFSF lill-Bank fit-28 ta' Mejju 2012, b'konformità mad-dispożizzjonijiet għar-rikapitalizzazzjonijiet tranżitorji stipulati fil-liġi 3864/2010, li tistabbilixxi l-HFSF (il-“liġi dwar l-HFSF”). Fil-premessa 50 tad-Deċiżjoni ta' Ftuħ ta' NBG, il-Kummissjoni diġà stabbilixxiet li “Ir-rikapitalizzazzjoni tranżitorja ffinalizzata fit-28 ta' Mejju 2012 hija l-implimentazzjoni tal-obbligu mwettaq fl-ittra ta' impenn u, b'hekk, hija kontinwazzjoni tal-istess għajnuna”. Il-Bank of Greece kkalkula kemm l-ammonti pprovduti fl-ittra ta' impenn kif ukoll dawk ipprovduti fl-ewwel rikapitalizzazzjoni tranżitorja bil-għan li jiżgura li l-Bank laħaq proporzjon kapitali totali ta' 8 % mill-31 ta' Diċembru 2011, li hija d-data tar-reġistrazzjoni retroattiva tar-rikapitalizzazzjoni tranżitorja fir-reġistri tal-Bank. Kif jista' jidher mit-Tabella 3, il-miżura B1 ma kinitx tkopri kompletament il-ħtiġijiet kapitali identifikati mit-test tal-istress tal-2012. Il-Bank kien mistenni li jiġġenera aktar kapital permezz ta' żieda kapitali futura u r-rikapitalizzazzjoni tranżitorja kienet intiża biss biex tippreserva l-eliġibbiltà tal-Bank għall-finanzjament tal-BĊE sakemm saret dik iż-żieda kapitali.

                  (104)

                  Għall-perjodu bejn id-data tal-ewwel rikapitalizzazzjoni tranżitorja u d-data tal-konverżjoni tal-ewwel rikapitalizzazzjoni tranżitorja f'ishma ordinarji u strumenti finanzjarji konvertibbli oħrajn, il-ftehim ta' qabel is-sottoskrizzjoni bejn il-Bank u l-HFSF stipula li l-Bank kellu jħallas lill-HFSH miżata annwali ta' 1 % fuq il-valur nominali tan-noti tal-EFSF u li kwalunkwe pagamenti ta' kupuni u mgħax akkumulat għan-noti tal-EFSF għal dak il-perjodu għandhom jitqiesu bħala kontribuzzjoni kapitali addizzjonali mill-HFSF lill-Bank (64).

            2.3.3.2.   It-tieni rikapitalizzazzjoni tranżitorja (il-miżura B2)

                  (105)

                  Il-Bank irreġistra aktar telf fil-ħarifa tal-2012. Għalhekk, il-kapital tiegħu reġa' waqa' taħt ir-rekwiżiti kapitali minimi sabiex huwa jkun jista' jibqa' eliġibbli għal rifinanzjament mill-BĊE.

                  (106)

                  B'riżultat ta' dan, saret neċessarja t-tieni rikapitalizzazzjoni tranżitorja. Fil-21 ta' Diċembru 2012, l-HFSF implimenta t-tieni rikapitalizzazzjoni tranżitorja ta' EUR 2 326 miljun (il-miżura B2), li għal darba oħra tħallset permezz tat-trasferiment tal-bonds tal-EFSF lill-Bank.

                  (107)

                  It-total taż-żewġ rikapitalizzazzjonijiet tranżitorji (miżuri B1 u B2) fisser li l-ħtiġijiet kapitali totali identifikati mit-test tal-istress tal-2012 (EUR 9,76 biljun (65)) kienu diġà żborżati mill-HFSF fil-21 ta' Diċembru 2012.

            2.3.3.3.   Il-parteċipazzjoni tal-HFSF fir-rikapitalizzazzjoni tar-Rebbiegħa 2013 (il-miżura B3)

                  (108)

                  Fit-22 ta' Mejju 2013, il-Bord tad-Diretturi tal-Bank ħabbar il-ħruġ ta' 2 274,1 miljun ta' ishma ġodda b'valur nominali ta' EUR 0,30 u bi prezz ta' EUR 4,29 għal kull sehem (66).

                  (109)

                  Fil-21 ta' Ġunju 2013 (67) il-Bank ħabbar il-pagament sħiħ taż-żieda totali fl-ishma għal ammont totali ta' EUR 9 756 miljun, inkluż l-ammonti ta' primjum. Il-parteċipazzjoni privata totali fiż-żieda tal-kapital azzjonarju tal-Bank kienet tammonta għal EUR 1 079 miljun (68). Il-parteċipazzjoni tal-HFSF fiż-żieda tal-kapital azzjonarju tal-Bank kienet tammonta għal EUR 8 677 miljun (miżura B3).

                  (110)

                  Dak l-ammont huwa daqs is-somma tal-miżuri B1, B2 u B2, wara li jitnaqqas l-ammont tal-parteċipazzjoni privata.Permezz taż-żieda tal-kapital azzjonarju, l-ewwel u t-tieni rikapitilazzjonijiet tranżitorji (miżuri B1 u B2) ġew parzjalment ikkonvertiti f'rikapitilazzjoni permanenti.

                  (111)

                  Il-prezz tal-ishma l-ġodda kien stabbilit bħala 50 % tal-prezz medju tal-istokks ippeżat skont il-volum fuq il-perjodu ta' 50 jum tan-negozjar qabel id-determinazzjoni tal-prezz tal-offerta. B'riżultat ta' qsim invers tal-ishma u tnaqqis tal-kapital azzjonarju tal-Bank, li t-tnejn ġew deċiżi mil-laqgħa ġenerali straordinarja tal-azzjonisti fid-29 ta' April 2012 (69), il-prezz ta' ishma ġodda kien iffissat għal EUR 4,29 għal kull sehem.

                  (112)

                  Immedjatament wara r-rikapitalizzazzjoni tar-Rebbiegħa 2013, l-HFSF sar l-azzjonarju ta' maġġoranza tal-Bank b'sehem ta' 84,39 % (70). L-HFSF ħareġ 245 779,6 miljun ċertifikat u ta lill-investituri privati ċertifikat wieħed għal kull sehem sottoskritt, għall-ebda kunsiderazzjoni (71). Kull ċertifikat jinkorpora d-dritt li jinxtraw 8,23 ishma tal-HFSF, f'intervalli speċifikati u bi prezzijiet tal-eżerċitar. L-ewwel data tal-eżerċizzju kienet is-26 ta' Diċembru 2013, u mbagħad iċ-ċertifikati jkunu eżerċitabbli kull sitt xhur sas-26 ta' Diċembru 2017. Il-prezz tal-eżerċizzju huwa ugwali għall-prezz tas-sottoskrizzjoni ta' EUR 4,29 miżjud b'rata tal-imgħax annwali (4 % għall-ewwel sena, 5 % għat-tieni sena, 6 % għat-tielet sena, 7 % għar-raba' sena u mbagħad 8 % annwalizzata għall-aħħar sitt xhur) (72).

                  (113)

                  Il-liġi dwar l-HFSF kif emendata fl-2014 tistabbilixxi li huma biss il-prezzijiet tal-eżerċitar taċ-ċertifikati li jistgħu jiġu aġġustati f'każ ta' ħruġ ta' drittijiet. Barra minn hekk, l-aġġustament għandu jseħħ ex post u biss sal-ammont tal-proċeduri realizzati mill-bejgħ ta' drittijiet ta' prelazzjoni tal-HFSF. Ma huwa previst ebda aġġustament f'każ ta' żieda fil-kapital azzjonarju mhux ta' prelazzjoni.

            2.3.4.   Miżuri ta' għajnuna għan-negozji akkwistati

      2.3.4.1.   Għajnuna mill-Istat lit-tliet Banek Kooperattivi

                  (114)

                  Kif diġà ntqal fis-sezzjoni 2.2.1, id-diskrepanzi tal-likwidità ta' Lesvos-Limnos bank, Achaia Bank u Lamia Bank ta' EUR 56,6 miljun, EUR 212,9 miljun u EUR 56,3 miljun rispettivament, kienu koperti mill-HFSF. Għalhekk, l-ammont totali tad-diskrepanzi tal-likwidità ġie stmat għal EUR 325,8 miljun.

            2.3.4.2.   Miżuri ta' għajnuna għal FB Bank

                  (115)

                  Sa mill-2009, FB Bank ibbenefika minn diversi miżuri ta' għajnuna. It-Tabella 8 tipprovdi ħarsa ġenerali lejn dawk il-miżuri ta' għajnuna.

                     Tabella 8

                     Ħarsa ġenerali lejn il-miżuri ta' għajnuna għal FB Bank

                              Benefiċjarju tal-għajnuna

                              Miżura

                              Deskrizzjoni

                              L-entità li tat l-għajnuna

                              Data

                              L-ammont ta' għajnuna statali (f'miljuni ta' EUR)

                              L-attivitajiet tal-FB Bank

                              FB1

                              L-ishma ta' preferenza mogħtija bl-Iskema ta' Appoġġ għall-Banek Griegi

                              Stat

                              Lulju 2009

                              50

                              FB2

                              Self ta' bonds tal-gvern Grieg taħt l-Iskema ta' Appoġġ għall-Banek Griegi

                              Stat

                              Minn Jannar 2009

                              60

                              FB3

                              Garanzija Statali għall-bonds maħruġa taħt l-Iskema ta' Appoġġ għall-Banek Griegi

                              Stat

                              Marzu 2011

                              50

                              FB4

                              Il-finanzjament tad-diskrepanza tal-likwidità għall-assi ttrasferiti minn FB Bank lill-Bank

                              HFSF

                              10.5.2013
                              (Data tar-riżoluzzjoni)

                              456,97

                              FB5

                              Impenn sabiex jiġu koperti l-ħtiġijiet kapitali relatati mal-assi ttrasferiti minn FB Bank lill-Bank

                              HFSF

                              10.5.2013
                              (Data tar-riżoluzzjoni)

                              100

                              Ammont totali FB4 u FB5

                              556,97

            2.3.4.2.1   Rikapitalizzazzjoni mill-Istat riċevuta mill-FB Bank (miżura FB1)

                  (116)

                  F'Lulju 2009, il-Greċja injettat EUR 50 miljun f'FB Bank, li kien ekwivalenti għal madwar 3 % tal-RWA tiegħu f'dak iż-żmien. Dik l-injezzjoni fil-kapital ġiet magħmula bil-miżura tar-rikapitalizzazzjoni li tagħmel parti mill-Iskema ta' Appoġġ għall-Banek Griegi. Ir-rikapitalizzazzjoni ħadet il-forma ta' ishma privileġġati.

            2.3.4.2.2   Appoġġ ta' likwidità mill-Istat riċevut minn FB Bank (miżuri FB2 u FB3)

                  (117)

                  FB Bank ibbenefika wkoll minn miżuri ta' għajnuna għal-likwidità taħt il-miżura ta' garanzija u ta' self ta' bonds tal-gvern li huma parti mill-Iskema ta' Appoġġ għall-Banek Griegi. F'Jannar 2009, FB Bank irċieva titoli mill-gvern Grieg li kienu jammontaw għal EUR 60 miljun, li mmaturaw f'Diċembru 2011 (il-Miżura FB2). F'Mejju 2012, huwa rċieva titoli mill-gvern Grieg li kienu jammontaw għal EUR 60 miljun, li suppost kellhom jimmaturaw f'April 2015 iżda ġew ikkanċellati fit-23 ta' Mejju 2013 (il-Miżura FB3) (73). F'Marzu 2011, FB Bank irċieva wkoll garanzija mill-Istat għall-bonds maħruġa b'valur nominali ta' EUR 50 miljun.

            2.3.4.2.3   Miżuri relatati mar-riżoluzzjoni ta' FB Bank (il-miżuri FB4 u FB5)

      (i)   Kopertura tad-diskrepanza tal-likwidità minn FB Bank lill-Bank għal ammont ta' EUR 456,97 miljun (miżura FB4)

                  (118)

                  L-HFSF kopra d-diskrepanza tal-likwidità (74) tal-assi ttrasferiti minn FB Bank lill-Bank. B'konformità mad-deċiżjonijiet tal-Bank of Greece tal-10 ta' Mejju u tas-7 ta' Novembru 2013, l-HFSF ħallas l-ammont totali ta' EUR 456,97 miljun f'żewġ pagamenti akkont, fis-26 ta' Lulju u fit-13 ta' Novembru 2013 (75).

            (ii)   Impenn tal-HFSF sabiex jiġu koperti l-ħtiġijiet kapitali relatati mal-assi ttrasferiti (il-miżura FB5)

                  (119)

                  Taħt il-proċedura ta' riżoluzzjoni, l-HFSF impenja ruħu li jkopri l-ħtiġijiet kapitali li jirriżultaw mill-akkwiżizzjoni tal-assi ttrasferiti minn FB Bank. Għalhekk, l-HFSF ser jintalab jinjetta ammont ta' kapital ekwivalenti għal 9 % tal-RWA ttrasferiti fil-Bank. Fiż-żmien tar-riżoluzzjoni, il-ħtiġijiet kapitali relatati mal-assi ttrasferiti kienu stmati f'madwar EUR 100 miljun.

                  (120)

                  Kif issemma diġà fil-premessa 30, l-HFSF mhux ser jinjetta aktar kapital fil-Bank, minħabba li l-Bank, fil-pjan ta' ristrutturar tiegħu, jirrinunzja d-dritt tiegħu li jitlob lill-HFSF sabiex ikopri l-ħtiġijiet kapitali potenzjali relatati mal-assi ttrasferiti.

            2.3.4.3.   Il-miżuri ta' għajnuna għal Probank

                  (121)

                  Probank ma bbenefika minn ebda miżura ta' għajnuna taħt l-Iskema ta' Appoġġ għall-Banek Griegi. It-Tabella 9 tagħti ħarsa ġenerali lejn il-miżuri ta' għajnuna l-oħra li bbenefika minnhom Probank.

                     Tabella 9

                     Ħarsa ġenerali lejn il-miżuri ta' għajnuna għal Probank

                              Benefiċjarju tal-għajnuna

                              Miżura

                              Deskrizzjoni

                              L-entità li tat l-għajnuna

                              Data

                              L-ammont ta' għajnuna statali (f'miljuni ta' EUR)

                              L-attivitajiet ta' Probank

                              PB1

                              Il-finanzjament tad-diskrepanza tal-likwidità tal-assi ttrasferiti minn Probank lill-Bank

                              HFSF

                              26.7.2013
                              (Data tar-riżoluzzjoni)

                              562,73

                              PB2

                              Impenn sabiex jiġu koperti l-ħtiġijiet kapitali relatati mal-assi ttrasferiti minn Probank lill-Bank

                              HFSF

                              26.7.2013
                              (Data tar-riżoluzzjoni)

                              [180 sa 280]

                              Ammont totali PB1 u PB2

                              [742,73 sa 842,73]

            2.3.4.3.1.   Kopertura tad-diskrepanza tal-likwidità tal-assi ttrasferiti minn Probank lill-Bank għal ammont ta' EUR 562,73 miljun (miżura PB1)

                  (122)

                  L-HFSF iffinanzja d-diskrepanza tal-likwidità tal-assi ttrasferiti minn Probank lill-Bank. B'konformità mad-deċiżjonijiet tal-Bank of Greece tas-26 ta' Lulju u tat-30 ta' Diċembru 2013, l-HFSF ħallas l-ammont totali ta' EUR 562,73 miljun f'żewġ pagamenti akkont, fid-9 ta' Awwissu u fil-31 ta' Diċembru 2013.

            2.3.4.3.2.   Impenn tal-HFSF sabiex jiġu koperti l-ħtiġijiet kapitali relatati mal-assi ttrasferiti (il-miżura PB2)

                  (123)

                  Taħt il-proċedura ta' riżoluzzjoni, l-HFSF impenja ruħu li jkopri l-ħtiġijiet kapitali tax-xerrej li jirriżultaw mill-akkwiżizzjoni tal-assi ttrasferiti ta' Probank. Għalhekk, l-HFSF ser jintalab jinjetta ammont ta' kapital ekwivalenti għal 9 % tal-RWA ttrasferiti fil-Bank. Fiż-żmien tar-riżoluzzjoni, il-ħtiġijiet kapitali relatati mal-assi ttrasferiti kienu stmati f'madwar EUR [180 sa 280] miljun.

                  (124)

                  Kif issemma diġà fil-premessa 41, l-HFSF mhux ser jinjetta aktar kapital fil-Bank, minħabba li l-Bank, fil-pjan ta' ristrutturar tiegħu, jirrinunzja d-dritt tiegħu li jitlob lill-HFSF sabiex ikopri l-ħtiġijiet kapitali potenzjali relatati mal-assi ttrasferiti.

            2.4.   IL-PJAN TA' RISTRUTTURAR

                  (125)

                  Fil-25 ta' Ġunju 2014, il-Greċja ssottomettiet il-pjan ta' ristrutturar tal-Bank, li spjega kif il-Bank, bħala entità kkombinata li rriżultat mill-akkwiżizzjonijiet ta' FB Bank, Probank u t-tliet Banek Kooperattivi, kien beħsiebu jikseb lura l-vijabbiltà tiegħu fit-tul.

            2.4.1.   Operazzjonijiet domestiċi

                  (126)

                  Permezz tal-pjan ta' ristrutturar, il-Bank se jiffoka fuq l-attivitajiet bankarji ewlenin tiegħu fil-Greċja u fit-Turkija.

                  (127)

                  Fir-rigward tal-Greċja, il-prijorità ewlenija tal-Bank hija li jerġa' jġib l-operazzjonijiet bankarji Griegi lura għall-profittabbiltà b'saħħitha u vijabbiltà sal-aħħar tal-perjodu ta' ristrutturar, jiġifieri l-31 ta' Diċembru 2018. Għal dak il-għan, il-pjan ta' ristrutturar jinkludi għadd ta' miżuri li huma mmirati biex itejbu l-effikaċja operattiva u l-marġini tal-imgħax nett tal-Bank, kif ukoll miżuri li jsaħħu l-pożizzjoni kapitali u l-istruttura tal-karta bilanċjali tiegħu.

                  (128)

                  Fir-rigward tal-effikaċja operattiva, il-Bank diġà beda programm vast ta' razzjonalizzazzjoni. Mill-31 ta' Diċembru 2009 sat-30 ta' Diċembru 2012, il-Bank naqqas l-impronta tiegħu fil-Greċja. Naqqas in-numru ta' fergħat tiegħu minn 575 fl-2009 (76) għal 511 fl-2012 (77) u naqqas ukoll il-forza tax-xogħol tal-attivitajiet bankarji Griegi (minn 12 534 f'Diċembru 2009 (78) għal 11 230 f'Diċembru 2012 (79)).

                  (129)

                  Minn Diċembru 2012 sa tmiem l-2017, il-Bank għandu l-pjan li jkompli jnaqqas in-numru ta' impjegati fil-Greċja (minn 13 675 sa […]) (80) minkejja l-impatt tal-akkwisti ta' FB Bank u Probank, li kienu jimpjegaw 260 u 1087 impjegat (81) rispettivament. Id-differenza bejn il-forza tax-xogħol tal-attivitajiet bankarji Griegi fil-31 ta' Diċembru 2012 (11 230) u l-forza tax-xogħol Griega totali fi tmiem l-2012 (13 675) hija dovuta għall-għadd ta' attivitajiet mhux bankarji bħall-assigurazzjoni (Ethniki Hellenic General Insurance S.A.), it-turiżmu (Astir Palace Vouliagmenis S.A.) jew il-proprjetà immobbli (NBG Pangaea Reic).

                  (130)

                  Minn Diċembru 2012 sal-aħħar tal-2017, il-Bank ser jissokta bir-razzjonalizzazzjoni tan-netwerk domestiku tiegħu. L-għadd ta' fergħat ser jiżdied bi […] minn 511 għal […]. Huwa mfakkar li fl-2013 il-Bank akkwista n-netwerks ta' FB Bank u Probank b'19-il fergħa u 112-il fergħa, rispettivament.

                  (131)

                  L-effikaċja miżjuda f'termini tal-fergħat u l-persunal ser tgħin biex ibaxxi l-ispiża totali tal-attivitajiet Griegi minn […] % minn EUR 1 301 miljun fuq bażi pro forma fl-2012 għal EUR […] miljun fl-2017 (82). B'riżultat ta' dan, il-proporzjon spejjeż-dħul mistenni tal-attivitajiet bankarji Griegi tiegħu sejjer jinżel taħt […] % fi tmiem il-perjodu tar-ristrutturar.

                  (132)

                  Il-pjan ta' ristrutturar jiddeskrivi wkoll kif il-Bank sejjer inaqqas l-ispejjeż tal-finanzjament tiegħu, li huwa kruċjali għat-treġġigħ lura tal-vijabbiltà. Il-Bank qiegħed jistenna li jkun jista' jħallas rati tal-imgħax aktar baxxi fuq id-depożiti tiegħu fl-isfond tal-ambjent aktar stabbli u, b'mod partikolari, l-istabbilizzazzjoni u l-irkupru antiċipati tal-ekonomija Griega, li mistennija terġa' tikber mill-2014 'il quddiem. Il-marġini mħallsin fuq id-depożiti (medja ta' depożiti b'terminu, depożiti ta' domanda u rati ta' tfaddil) huma mistennija li jonqsu fil-Greċja. Bl-istess mod, id-dipendenza tal-Bank fuq ELA ggarantit mill-Istat u l-finanzjament usa' mill-Eurosistema sejrin jonqsu matul il-perjodu ta' ristrutturar.

                  (133)

                  Il-pjan ta' ristrutturar jantiċipa li l-Bank sejjer isaħħaħ ukoll il-karta bilanċjali tiegħu. Il-proporzjon self-depożitu nett tiegħu fil-Greċja ser ikompli jonqos, filwaqt li l-adegwatezza kapitali tiegħu ser titjieb (minn proporzjon tal-Grad Ewlieni 1 ta' 8,4 % fil-livell ta' grupp fil-31 ta' Diċembru 2013).

                  (134)

                  Prijorità oħra tal-Bank hija l-immaniġġjar tas-self improduttiv. Il-Bank sejjer itejjeb il-proċessi tal-krediti tiegħu kemm fir-rigward tal-oriġini tas-self (kopertura kollaterali aħjar, limiti mnaqqsa) kif ukoll fir-rigward tal-immaniġġjar ta' self improduttiv. Ir-rata ta' self mhux produttiv se […], b'rata mistennija ta' […] % fl-aħħar tal-perjodu ta' ristrutturar (83). L-ispiża tar-riskju (indebolimenti tat-telf mis-self) sejra tonqos minn EUR 2 biljun fl-2012 għal inqas minn EUR […] biljun fl-2018 (84).

                  (135)

                  It-titjib tal-effikaċja operattiva, iż-żieda tal-marġini tal-imgħax nett u l-ispiża dejjem tonqos tar-riskju għandhom jippermettu lill-Bank sabiex iżid il-profitabilità tiegħu. Il-Bank jantiċipa li l-profitti tiegħu fil-Greċja se jammontaw għal EUR […] miljun u EUR […] miljun fl-2014 u fl-2018 rispettivament. Ir-redditu fuq l-ekwità se jilħaq […] % fl-2017 għall-attivitajiet Griegi (85), li huwa suffiċjenti meta wieħed iqis il-profil tar-riskju tal-Bank f'dak iż-żmien (86).

            2.4.2.   Attivitajiet bankarji internazzjonali (għajr it-Turkija)

                  (136)

                  Il-Bank diġà beda d-diżingranaġġ u r-ristrutturar tan-netwerk internazzjonali tiegħu. L-għadd ta' fergħat fl-Ewropa tax-Xlokk tnaqqas b'170 mill-2009 (87).

                  (137)

                  Il-Bank ser ikompli bir-ristrutturar u d-diżingranaġġ tan-netwerk internazzjonali tiegħu. B'mod partikolari, il-Bank ser ibiegħ is-sussidjarji barranin tiegħu fi […] u jiżvesti l-fergħat tiegħu fi […]. Dawk l-iżvestimenti kienu jirrappreżentaw […] % tal-assi tal-Bank barra l-Greċja u t-Turkija, jiġifieri EUR […] miljun minn fost EUR 12,101 miljun fi tmiem l-2012.

                  (138)

                  Il-fergħat fi […] u […] kif ukoll is-sussidjarji fi […] ser ikunu […].

                  (139)

                  Bħala riżultat ta' dawk l-iżvestimenti, il-finanzjament prinċipali nett ser jiġi eliminat sal-aħħar tal-perjodu tar-ristrutturar.

            2.4.3.   It-Turkija

                  (140)

                  Il-Bank għandu l-ħsieb li jnaqqas is-sjieda tiegħu f'Finansbank għal 60 %[…].

                  (141)

                  […] ser jipprovdi lil Finansbank b'[…] u jsaħħaħ l-impenn tal-Bank illi jipprovdi […] lil Finansbank matul il-perjodu tar-ristrutturar.

                  (142)

                  Il-Bank qed jippjana li Finansbank ser jikber b'mod sinjifikanti matul il-perjodu tar-ristrutturar. Huwa ser jimplimenta wkoll pjan għall-kontroll tal-ispejjeż. Fl-2014, Finansbank għandu l-ħsieb li […] u li […]. Fis-snin ta' wara, il-[…], li jirriżultaw fi tnaqqis fil-proporzjon ta' spejjeż-introjtu minn […] għal […] fi tmiem il-perjodu tar-ristrutturar (88).

                  (143)

                  Il-pjan tar-ristrutturar jipprevedi skrutinju mill-qrib tar-riskji meħuda minn Finansbank. Huwa mistenni li l-indebolimenti jammontaw għal inqas minn […] % tas-self lill-klijenti mill-2014 sal-2018, bir-redditu fuq l-assi mistenni jkun ta' […] % fl-2018. Ir-redditu fuq l-ekwità ta' Finansbank ser jibqa' għoli matul il-perjodu.

                  (144)

                  Il-Bank biegħ in-negozju tal-assigurazzjoni Tork tiegħu (tal-ħajja u mhux tal-ħajja) fl-2012 bi profitt kapitali ta' EUR […] miljun (89).

            2.4.4.   Attivitajiet mhux bankarji: il-bejgħ […] tal-attivitajiet tal-proprjetà immobbli:

                  (145)

                  Il-Bank naqqas is-sjieda tiegħu fis-sussidjarju tal-proprjetà immobbli tiegħu Pangea taħt il-35 % b'impatt pożittiv fuq il-proporzjon ta' Kapital tal-Grad 1 tal-Bank. (90) Il-Bank għandu wkoll il-pjan li jbigħ […] sa […] u s-sussidjarji tal-ekwità privata tiegħu sal-[…].

            2.4.5.   Il-ġbir tal-kapital privat u l-kontribuzzjoni mill-azzjonisti eżistenti u mill-kredituri subordinati

                  (146)

                  Il-Bank irnexxielu jiġbor ammonti sinifikanti ta' kapital fis-suq u b'hekk naqqas l-ammont ta' għajnuna mill-Istat li kellu bżonn.

                  (147)

                  L-ewwelnett, fl-2009, il-Bank ġabar xi kapital privat bi ħruġ ta' drittijiet b'valur ta' EUR 1 247 miljun. Fl-2010, il-Bank ġabar mill-ġdid EUR 1 815-il miljun (91) f'kapital privat mis-suq. Kif issemma' fil-premessa (109), il-Bank irnexxielu jiġbor ukoll kapital ta' EUR 1 079 miljun mingħand investituri privati permezz tar-rikapitalizzazzjoni tar-Rebbiegħa 2013. L-azzjonisti, li inkludew dawk li pparteċipaw fiż-żidiet kapitali tal-2009 u tal-2010, ġew dilwiti sew mir-rikapitalizzazzjoni tar-rebbiegħa 2013: l-HFSF irċieva 84,4 % tal-ishma tal-Bank u l-investituri ġodda rċevew 10,5 % tal-parteċipazzjoni azzjonarja, li jħalli lill-azzjonisti diġà eżistenti b'parteċipazzjoni azzjonarja ta' 5,1 % biss. Ma tħallas ebda dividend lill-azzjonisti ordinarji mill-2007 jew lill-azzjonisti preferenzjarji tal-Istati Uniti mill-2009 (92).

                  (148)

                  F'Mejju 2014, il-Bank ġabar EUR 2,5 biljun ta' kapital mis-suq. Il-Bank għandu l-ħsieb li […].

                  (149)

                  Fir-rigward tal-kontribuzzjoni mid-detenturi tad-dejn ibridu u subordinat, fit-3 ta' Jannar 2012, il-Bank offra li jixtri lura t-titoli ppreferuti bi prezzijiet li jvarjaw minn 45 % sa 70 % tal-valur nominali ta' dawk it-titoli. F'dik l-okkażjoni, il-Bank xtara lura wkoll il-bonds koperti. Għal kull wieħed mir-riakkwisti, il-prezz ġie stabbilit fuq il-bażi tal-valur tas-suq tal-istrumenti u fih primjum ta' mhux iktar minn għaxar punti perċentwali, li żdied sabiex l-investituri jitħeġġu sabiex jieħdu sehem fir-riakkwist. Ir-rata ta' aċċettazzjoni kienet ta' 44 % u ż-żieda ġenerali fil-kapital kienet ta' EUR 302 miljuni. (93).

                  (150)

                  Aktar tard fl-2012 u fl-2013, il-Bank nieda eżerċizzji addizzjonali ta' ġestjoni tal-obbligazzjonijiet fuq it-titoli maħruġa lill-investituri, inklużi bonds koperti, strumenti ibridi, strumenti tal-Grad 2 u ishma preferenzjarji maħruġa fl-Istati Uniti. Dak ix-xiri lura ġġenera kapital addizzjonali ta' EUR […] miljun. B'mod ġenerali, il-Bank qiegħed jindika li l-ammont totali ta' kapital iġġenerat mill-eżerċizzji ta' ġestjoni tal-obbligazzjonijiet matul is-snin riċenti jammonta għal madwar EUR […] miljun (94). Bis-saħħa ta' dawk ir-riakkwisti, fil-31 ta' Diċembru 2013, l-ammont pendenti tad-dejn subordinat u ibridu naqas għal EUR 293 miljun.

            2.5.   IMPENJI TAL-AWTORITAJIET GRIEGI

                  (151)

                  Fil-25 ta' Ġunju 2014, il-Greċja tat l-impenn tagħha li l-Bank u l-affiljati tiegħu se jimplimentaw il-pjan ta' ristrutturar mibgħut fil-25 ta' Ġunju 2014 u tat iktar impenji dwar l-implimentazzjoni tal-pjan ta' ristrutturar (“l-Impenji”). L-Impenji, li jinsabu fl-Anness, huma miġbura fil-qosor f'din it-taqsima.

                  (152)

                  L-ewwel il-Greċja tat l-impenn li l-Bank se jirristruttura l-operazzjonijiet kummerċjali tiegħu fil-Greċja, jistabbilixxi numru massimu ta' fergħat u impjegati, kif ukoll ammont massimu tal-kostijiet totali li għandhom jinkisbu sal-31 ta' Diċembru 2017. (95).

                  (153)

                  Il-Greċja tat ukoll l-impenn li l-Bank se jnaqqas l-ispiża tad-depożiti miġbura fil-Greċja u se jikkonforma ma' proporzjon massimu ta' self nett għad-depożiti. (96) il-31 ta' Diċembru 2017. (97).

                  (154)

                  Rigward is-sussidjarji barranin tal-Bank, il-Greċja tat impenn li l-Bank mhux se jipprovdi […], u li hija se tagħmel żvestiment ta' sehem minoritarju f'dik is-sussidjarja. Il-Greċja tat impenn ukoll li l-Bank se jwettaq diżingranaġġ ta' għadd ta' sussidjarji barranin sat-30 ta' Ġunju 2018. (98).

                  (155)

                  Il-Greċja tat impenn li l-Bank sejjer jagħmel żvestiment […] u s-sussidjarja tal-ekwità privati tiegħu, kif ukoll għadd ta' titoli. Barra minn hekk, il-Bank mhuwiex sejjer jixtri titoli fi grad mhux ta' investiment, b'xi eċċezzjonijiet limitati (99).

                  (156)

                  Il-Greċja tat numru ta' impenji relatati mal-governanza korporattiva tal-Bank. Hija impenjat ruħha li tillimita r-rimunerazzjoni tal-impjegati u tal-maniġers tal-Bank (100).

                  (157)

                  Il-Greċja tat ukoll impenn li l-Bank sejjer itejjeb il-politika ta' kreditu tiegħu, sabiex jiżgura li d-deċiżjonijiet dwar l-għoti u r-ristrutturar tas-self ikunu mmirati biex jimmassimizzaw il-vijabbiltà u l-profittabbiltà tal-Bank. Il-Greċja wegħdet li l-Bank sejjer jikkonforma mal-istandards għoljin li jirrigwardjaw il-monitoraġġ tar-riskju ta' kreditu, kif ukoll ir-ristrutturar tas-self (101).

                  (158)

                  Numru ta' impenji jittrattaw l-operazzjonijiet tal-Bank mal-mutwatarji konnessi. Dawk l-impenji għandhom l-għan li jiżguraw li l-Bank ma jiddevjax mill-prattiki bankarji prudenti meta jagħti jew jirristruttura self lill-impjegati, lill-maniġers u lill-azzjonisti tiegħu, kif ukoll lil entitajiet pubbliċi, partiti politiċi u kumpaniji tal-midja (102).

                  (159)

                  Fl-aħħarnett, il-Greċja tat impenn li l-Bank sejjer jikkonforma ma' xi limitazzjonijiet komportamentali, bħal projbizzjoni fuq il-kupuni u d-dividendi, projbizzjoni fuq l-akkwiżizzjoni u projbizzjoni fuq ir-reklamar tal-appoġġ mill-Istat (103).

                  (160)

                  Dawk l-impenji sejrin jiġu mmonitorjati sal-31 ta' Diċembru 2018 minn trustee tal-monitoraġġ.

                  (161)

                  Separatament, il-Greċja indikat li hija sejra tfittex l-approvazzjoni tal-Kummissjoni qabel kwalunkwe xiri lura taċ-ċertifikati mill-Bank jew minn kwalunkwe entità tal-Istat, inkluż l-HFSF (104).

            3.   IR-RAĠUNIJIET GĦALL-BIDU TAL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

                  (162)

                  Fis-27 ta' Lulju 2012, il-Kummissjoni fetħet il-proċedura ta' investigazzjoni formali sabiex tivverifika jekk il-kondizzjonijiet tal-Komunikazzjoni Bankarja tal-2008 (105) ġewx issodisfati fir-rigward tal-adegwatezza, in-neċessità u l-proporzjonalità tal-ewwel rikapitalizzazzjoni tranżitorja pprovduta mill-HFSF favur il-Bank (il-miżura B1).

                  (163)

                  Fir-rigward tal-adegwatezza tal-miżura, il-Kummissjoni, fid-dawl tal-fatt li l-għajnuna waslet wara rikapitalizzazzjonijiet u għajnuna ta' likwidità minn qabel u minħabba l-perjodu ta' salvataġġ imtawwal, esprimiet dubji dwar jekk itteħdux l-azzjonijiet kollha possibbli mill-Bank sabiex jevita li terġa' tkun meħtieġa għajnuna fil-ġejjieni (106). Barra minn hekk, il-Kummissjoni ma kinitx ċara dwar min ser ikun qiegħed jikkontrolla l-Bank ladarba l-ewwel rikapitalizzazzjoni tranżitorja tiġi sostitwita minn rikapitalizzazzjoni permanenti (107) billi l-Bank jista' jsib ruħu jew taħt il-kontroll jew tal-Istat jew ta' sidien privati minoritarji. Il-Kummissjoni nnotat li tixtieq tiżgura li l-kwalità tal-ġestjoni tal-Bank u b'mod partikolari l-proċess tas-self tiegħu ma jmorrux għall-agħar fl-ebda wieħed miż-żewġ każijiet.

                  (164)

                  Fir-rigward tan-neċessità tal-ewwel rikapitalizzazzjoni tranżitorja, fil-premessa 67 tad-Deċiżjoni tal-Ftuħ ta' NBG, il-Kummissjoni staqsiet jekk itteħdux il-miżuri kollha possibbli sabiex jiġi evitat li l-Bank jerġa' jkollu bżonn l-għajnuna fil-ġejjieni. Minbarra dan, billi t-tul tal-perjodu tar-rikapitalizzazzjoni tranżitorja kien inċert, il-Kummissjoni ma setgħetx tasal għal konklużjoni jekk dan kienx suffiċjenti u konformi mal-prinċipji tar-rimunerazzjoni u tal-kondiviżjoni tal-piżijiet skont ir-regoli tal-għajnuna mill-Istat. Barra minn hekk, billi t-termini tal-konverżjoni tal-ewwel rikapitalizzazzjoni tranżitorja f'rikapitalizzazzjoni permanenti ma kinux magħrufa fiż-żmien li ġiet adottata d-Deċiżjoni tal-Ftuħ ta' NBG, il-Kummissjoni ma setgħetx tivvalutahom.

                  (165)

                  Fir-rigward tal-proporzjonalità tal-miżura, il-Kummissjoni esprimiet dubji dwar jekk is-salvagwardji (il-projbizzjoni fuq ir-reklamar tal-għajnuna mill-Istat, il-projbizzjoni fuq il-kupuni u d-dividendi, il-projbizzjoni fuq opzjoni eżerċitabbli u l-projbizzjoni fuq ix-xiri lura kif deskritti fil-premessa 71 tad-Deċiżjoni tal-Ftuħ ta' NBG) kinux suffiċjenti b'rabta mal-ewwel rikapitalizzazzjoni tranżitorja. Barra minn hekk, fil-premessa 72 tad-Deċiżjoni tal-Ftuħ ta' NBG, il-Kummissjoni ddikjarat li d-distorsjonijiet tal-kompetizzjoni jistgħu jkunu kkawżati minn nuqqas ta' regoli li jimpedixxu lill-HFSF milli jikkoordina l-akbar erba' banek Griegi (jiġifieri, il-Bank, Alpha Bank, Eurobank u Piraeus Bank) u n-nuqqas ta' salvagwardji adegwati sabiex jiġi evitat milli huma jikkondividu informazzjoni kummerċjalment sensittiva. Il-Kummissjoni għalhekk ipproponiet il-ħatra ta' fiduċjarju ta' sorveljanza li jkun fiżikament preżenti fil-Bank.

            4.   KUMMENTI MILL-PARTIJIET INTERESSATI DWAR IL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

      Kummenti minn bank Grieg

                  (166)

                  Fit-3 ta' Jannar 2013, il-Kummissjoni rċeviet kummenti mingħand bank Grieg rigward id-Deċiżjoni tal-Ftuħ ta' NBG. Dak il-bank Grieg ikkummenta li r-rikapitalizzazzjoni tal-banek Griegi mill-HFSF kienet tikkostitwixxi, fil-prinċipju, pass mixtieq lejn sistema bankarja aktar b'saħħitha u vijabbli u ma esprima ebda oġġezzjoni għar-rikapitalizzazzjoni tal-Bank.

                  (167)

                  Madankollu, filwaqt li esprima l-appoġġ kollu tiegħu għall-prinċipju tar-rikapitalizzazzjoni tal-banek Griegi mill-HFSF, dak il-bank Grieg spjega li, sabiex jitnaqqsu d-distorsjonijiet tal-kompetizzjoni u tiġi evitata d-diskriminazzjoni, huwa kien qiegħed jistenna li r-rikapitalizzazzjoni mill-HFSF tkun miftuħa għall-banek kollha li joperaw fil-Greċja taħt kondizzjonijiet simili.

            5.   KUMMENTI MILL-GREĊJA DWAR IL-PROĊEDURA TA' INVESTIGAZZJONI FORMALI FUQ L-EWWEL RIKAPITALIZZAZZJONI TRANŻITORJA

                  (168)

                  Fil-5 ta' Settembru 2012, il-Greċja ssottomettiet il-kummenti tagħha, li tħejjew mill-Bank of Greece u mill-HFSF.

            5.1.   KUMMENTI MILL-BANK OF GREECE

                  (169)

                  Rigward l-adegwatezza tal-ewwel rikapitalizzazzjoni tranżitorja, il-Bank of Greece nnota li l-ammont ta' EUR 18-il biljun ta' kapital li bih l-HFSF irrikapitalizza l-ikbar erba' banek Griegi f'Mejju 2012 kien inqas mill-ammont finali li kien meħtieġ sabiex dawk il-banek gradwalment jilħqu u jżommu proporzjon ta' kapital tal-Grad 1 ta' ekwità komuni stabbilit għal 10 % sa Ġunju 2012 u proporzjon ta' kapital tal-Grad 1 ta' ekwità komuni stabbilit għal 7 % f'xenarju avvers ta' stress ta' tliet snin. Huwa nnota wkoll li l-ewwel rikapitalizzazzjoni tranżitorja kienet temporanja, peress li l-proċess tar-rikapitalizzazzjoni se jiġi konkluż b'żidiet fil-kapital azzjonarju minn dawk l-erba' banek.

                  (170)

                  Il-Bank of Greece osserva wkoll li r-rikapitalizzazzjoni tal-ikbar banek Griegi hija parti mir-ristrutturar fuq żmien itwal tas-settur bankarju Grieg. Huwa nnota li meta bank jibqa' f'idejn il-privat, probabbilment il-ġestjoni tibqa' l-istess, filwaqt li jekk il-bank isir tal-Istat (jiġifieri, proprjetà tal-HFSF), l-HFSF jista' jaħtar ġestjoni ġdida li fi kwalunkwe każ, tiġi vvalutata mill-Bank of Greece. Il-Bank of Greece rrimarka li huwa jivvaluta l-qafas tal-governanza korporattiva, l-adegwatezza tal-ġestjoni u l-profil tar-riskju ta' kull bank fuq bażi kontinwa bil-għan li jiżgura li ma jitteħdux riskji eċċessivi. Huwa rrimarka wkoll li l-HFSF kien diġà ħatar rappreżentanti fil-Bord tad-Diretturi tal-banek rikapitalizzati.

                  (171)

                  Fir-rigward tan-neċessità tal-ewwel rikapitalizzazzjoni tranżitorja, il-Bank of Greece osserva li r-rikapitalizzazzjoni tal-Bank kienet limitata sabiex b'hekk jiġi żgurat li jintlaħqu r-rekwiżiti kapitali minimi applikabbli (8 %). Huwa ddikjara wkoll li l-perjodu ta' żmien imtawwal qabel ir-rikapitalizzazzjonijiet kien dovut għad-deterjorazzjoni qawwija tal-ambjent operattiv fil-Greċja u għall-impatt tal-programm PSI, għall-kumplessità tal-proġett kollu u għall-ħtieġa li tiġi mmassimizzata l-parteċipazzjoni tal-investituri privati fiż-żidiet ta' kapital azzjonarju.

                  (172)

                  Fir-rigward tal-proporzjonalità tal-ewwel rikapitalizzazzjoni tranżitorja, il-Bank of Greece indika li l-implimentazzjoni sħiħa tal-pjan ta' ristrutturar li għandu jintbagħat lill-Kummissjoni, hija ssalvagwardjata mill-fatt li s-sospensjoni tad-drittijiet tal-vot tal-HFSF jitneħħew jekk, fost l-oħrajn, il-pjan ta' ristrutturar jinkiser b'mod sostantiv. Il-Bank of Greece osserva wkoll li d-diffikultajiet tal-Bank la kienu dovuti għal sottovalutazzjoni tar-riskji mill-maniġment tal-Bank u lanqas għal azzjonijiet kummerċjalment aggressivi.

            5.2.   KUMMENTI MILL-HFSF

                  (173)

                  Fir-rigward tal-adegwatezza tal-ewwel rikapitalizzazzjoni tranżitorja, sabiex tiġi indirizzata l-kwistjoni tal-interferenza potenzjali mill-Istat f'każ li l-Istat jipprovdi ammonti għoljin ta' għajnuna mill-Istat permezz tal-HFSF u l-HFSF ikollu drittijiet sħaħ tal-vot, l-HFSF iddikjara li l-banek iffinanzjati mill-HFSF mhumiex meqjusa bħala entitajiet pubbliċi jew taħt il-kontroll tal-Istat u li mhux ser ikunu kkontrollati mill-Istat wara li jkunu ġew rikapitalizzati b'mod permanenti mill-HFSF. L-HFSF irrimarka li huwa entità legali indipendenti għal kollox li hija rregolata mil-liġi privata b'awtonomija li tieħu deċiżjoni. L-HFSF mhuwiex soġġett għal kontroll mill-gvern, skont l-Artikolu 16C(2) tal-liġi dwar l-HFSF, li jgħid li l-istituzzjonijiet ta' kreditu li lilhom l-HFSF ikun ipprovda appoġġ kapitali mhumiex parti mis-settur pubbliku usa'. Huwa rrefera wkoll għall-istruttura tat-tmexxija tal-HFSF.

                  (174)

                  Fir-rigward tal-intervent tal-HFSF fil-ġestjoni tal-Bank, l-HFSF indika li huwa jirrispetta l-awtonomija tal-Bank u li mhux sejjer jinterferixxi fil-ġestjoni ta' kuljum tiegħu minħabba li r-rwol tiegħu huwa limitat għal dak stipulat fil-liġi dwar l-HFSF. Huwa ddikjara li mhux ser ikun hemm interferenza jew koordinazzjoni mill-Istat u li d-deċiżjonijiet tal-Bank fir-rigward tal-proċess tas-self (fost l-oħrajn fuq il-kollateral, l-ipprezzar u s-solvenza tal-mutwatarji) għandhom jittieħdu fuq il-bażi ta' kriterji kummerċjali.

                  (175)

                  L-HFSF indika li l-liġi dwar l-HFSF u l-ftehim ta' qabel is-sottoskrizzjoni stabbilew salvagwardji adegwati sabiex jipprevjenu azzjonisti privati eżistenti milli jieħdu riskju eċċessiv. Huwa għamel referenza għal elementi bħal (i) il-ħatra tar-rappreżentanti tal-HFSF bħala membri mhux eżekuttivi indipendenti tal-Bord tad-Diretturi tal-Bank u l-preżenza tagħhom fil-kumitati, (ii) it-twettiq ta' diliġenza dovuta mill-HFSF fil-Bank u (iii) il-fatt li, wara r-rikapitalizzazzjoni finali, id-drittijiet tal-vot tiegħu sejrin ikunu ristretti biss sakemm il-Bank ikun konformi mat-termini tal-pjan ta' ristrutturar.

                  (176)

                  Rigward il-ħtieġa tal-ewwel rikapitalizzazzjoni tranżitorja u b'mod partikolari, rigward il-livell tar-rimunerazzjoni tal-għajnuna, l-HFSF iddikjara li r-rimunerazzjoni ġiet miftiehma mar-rappreżentanti tal-Kummissjoni, il-BĊE u l-FMI. Dak il-livell maqbul qies li l-ewwel rikapitalizzazzjoni tranżitorja se tinbidel f'rikapitalizzazzjoni permanenti qabel it-30 ta' Settembru 2012, skadenza li kienet stabbilita f'Marzu 2012 fil-MPEF bejn il-Kummissjoni, il-BĊE, l-FMI u l-Greċja.

                  (177)

                  Rigward il-proporzjonalità tal-ewwel rikapitalizzazzjoni tranżitorja, l-HFSF innota li l-miżuri li adotta, bħal dawk deskritti fil-Premessa 175, huma salvagwardji biżżejjed fid-dawl tal-ammonti kbar ta' għajnuna riċevuta u l-perjodu ta' riskju mtawwal. Barra minn hekk, l-HFSF qal li hemm miżuri xierqa fis-seħħ li huma maħsuba biex jiggarantixxu li l-banek li fihom jipparteċipa l-HFSF ma jikkondividux informazzjoni kummerċjalment sensittiva bejniethom. Barra minn hekk, l-HFSF iddikjara li hemm miżuri adegwati stabbiliti sabiex ikun żgurat li l-banek li fihom jipparteċipa l-HFSF ma jaqsmux informazzjoni kummerċjalment sensittiva bejniethom. Barra minn hekk, l-HFSF qal li huwa ma jeżerċitax id-drittijiet tiegħu fir-rigward tal-banek b'mod li jista' jipprevjeni, jirrestrinġi, ifixkel jew inaqqas jew jimpedixxi b'mod sinjifikanti l-kompetizzjoni effettiva. Fl-aħħarnett, l-HFSF irrimarka li l-membri tal-Bord tad-Diretturi tiegħu, flimkien mal-impjegati tiegħu, huma soġġetti għal regoli stretti ta' kunfidenzjalità u doveri fiduċjarji, kif ukoll huma marbutin b'dispożizzjonijiet li jikkonċernaw is-segretezza professjonali fir-rigward tal-affarijiet tiegħu.

            6.   VALUTAZZJONI TAL-GĦAJNUNA RELATATA MAN-NEGOZJI AKKWISTATI

      6.1.   VALUTAZZJONI TAL-GĦAJNUNA MILL-ISTAT RELATATA MAR-RIŻOLUZZJONI TAT-TLIET BANEK KOOPERATTIVI
      6.1.1.   L-eżistenza u l-ammont ta' għajnuna

                  (178)

                  L-ewwel, il-Kummissjoni trid tivvaluta jekk l-appoġġ mill-Istat marbut mar-riżoluzzjoni tat-tliet Banek Kooperattivi (jiġifieri l-finanzjament tad-diskrepanzi ta' likwidità li ppermettew li jsir it-trasferiment tad-depożiti) jikkostitwixxix għajnuna mill-Istat skont it-tifsira tal-Artikolu 107 (1) tat-Trattat. Skont dik id-dispożizzjoni, għajnuna mill-Istat hija kwalunkwe għajnuna mogħtija minn Stat Membru jew permezz ta' riżorsi tal-Istat fi kwalunkwe forma li tgħawweġ jew thedded li tgħawweġ il-kompetizzjoni, billi tiffavorixxi ċerti impriżi sakemm taffettwa l-kummerċ bejn l-Istati Membri.

                  (179)

                  Il-Kummissjoni ser tibda billi tivvaluta jekk il-benefiċjarji potenzjali li ġejjin ibbenefikawx jew le minn vantaġġ għall-benefiċjarji potenzjali li ġejjin: (i) il-Banek Kooperattivi u l-“attivitajiet” potenzjalment ittrasferiti lill-Bank; u (ii) il-Bank.

            (i)   Eżistenza ta' għajnuna lit-Tliet Banek Kooperattivi u l-attivitajiet potenzjalment ittrasferiti lill-Bank

                  (180)

                  Fir-rigward tal-Banek Kooperattivi, il-Kummissjoni tosserva li Lesvos-Limnos Bank, Achaia Bank u Lamia Bank tqiegħdu f'likwidazzjoni u l-liċenzji bankarji tagħhom ġew irtirati. Għalhekk, mhux ser jibqgħu jwettqu attivitajiet ekonomiċi fis-suq bankarju.

                  (181)

                  L-għajnuna mill-Istat, jiġifieri l-finanzjament tad-diskrepanzi ta' likwidità, tikkostitwixxi għajnuna mill-Istat għall-pretensjonijiet u l-obbligazzjonijiet ittrasferiti skont it-tifsira tal-Artikolu 107(1) tat-Trattat biss jekk flimkien huma jikkostitwixxu impriża. Il-kunċett ta' impriża jinkludi kwalunkwe entità li twettaq attività ekonomika, ikun xi jkun l-istatus legali u l-mod li bih hija ffinanzjata. Kwalunkwe attività li tikkonsisti fl-offerta ta' prodotti jew servizzi f'suq partikolari titqies li hija attività ekonomika. Għalhekk, sabiex jiġi konkluż jekk hemmx għajnuna lil impriża, għandu jiġi vvalutat jekk it-trasferiment tal-pretensjonijiet u l-obbligazzjonijiet jinvolvix it-trasferiment ta' attività ekonomika.

                  (182)

                  Kif intqal fit-taqsima 2.2.1, wara r-riżoluzzjoni tat-tliet Banek Kooperattivi, id-depożiti, l-obbligazzjonijiet interbankarji u l-pretensjonijiet u l-obbligazzjonijiet biss lejn il-HDIGF ġew ittrasferiti lill-Bank. It-tliet Banek Kooperattivi kienu jħaddmu 187 impjegat u kellhom 21 fergħa b'kollox. Ta' min jinnota li ma kien hemm ebda trasferiment awtomatiku ta' fergħat jew kuntratti tax-xogħol jew self bejn it-tliet Banek Kooperattivi u l-Bank.Għalhekk, il-fatt li s-self mhuwiex ittrasferit lill-Bank iżda jibqa' mat-tliet Banek Kooperattivi f'likwidazzjoni, il-fatt li ma ġiet ittrasferita ebda fergħa u n-nuqqas ta' trasferiment awtomatiku tal-kuntratti tax-xogħol jikkontribwixxu (108) għall-konklużjoni li ma hemm ebda trasferiment ta' attività ekonomika. L-obbligazzjonijiet ittrasferiti (jiġifieri d-depożiti) ma jistgħux jitqiesu li huma l-benefiċjarji tal-appoġġ mill-Istat, peress li ma jikkostitwixxux “impriża”.

                  (183)

                  Fi ftit kliem, it-tliet entitajiet ġuridiċi eżistenti tqiegħdu f'likwidazzjoni u ma għadhomx iwettqu xi attività bankarja. Fl-istess ħin, l-obbligazzjonijiet ittrasferiti ma jikkostitwixxux attività ekonomika.

                  (184)

                  Għalhekk, huwa konkluż li l-għotja ta' bonds tal-EFSF mill-HFSF lill-Bank sabiex tiġi koperta d-diskrepanza ta' likwidità tal-assi u l-obbligazzjonijiet akkwistati tat-tliet Banek Kooperattivi ma tippermettix li jitkomplew l-attivitajiet ekonomiċi ta' dan tal-aħħar. Għalhekk, l-appoġġ tal-HFSF la jikkostitwixxi għajnuna lill-entitajiet likwidati u lanqas għajnuna lill-assi u l-obbligazzjonijiet ittrasferiti.

            (ii)   Eżistenza ta' għajnuna mogħtija lill-Bank

                  (185)

                  Fir-rigward ta' jekk il-bejgħ tal-assi u l-obbligazzjonijiet tat-tliet Banek Kooperattivi jinvolvix għajnuna mill-Istat lill-Bank, il-Kummissjoni trid tivvaluta jekk humiex issodisfati ċerti rekwiżiti u, b'mod partikolari jekk i) il-proċess ta' bejgħ kienx wieħed miftuħ, bla kundizzjonijiet u nondiskriminatorju; ii) il-bejgħ seħħx bit-termini tas-suq; u iii) l-Istat kisibx l-ogħla prezz tal-bejgħ għall-assi u l-obbligazzjonijiet involuti (109).

                  (186)

                  Kif issemma diġà fil-premessa 64, il-Bank of Greece kkuntattja biss lill-akbar ħames istituzzjonijiet ta' kreditu Griegi li kienu joperaw fil-Greċja f'dak iż-żmien. Is-sett limitat ta' xerrejja li ġew ikkuntattjati ma jistax jeskludi li l-offerta kienet miftuħa meta wieħed iqis li huma kienu l-uniċi istituzzjonijiet ta' kreditu li huma mistennija li jkunu interessati li jissottomettu offera. Tabilħaqq, il-pakkett għall-bejgħ kien jinkludi biss depożiti. Għalhekk, sabiex wieħed jibbenifika minn sinerġiji fuq dawk id-depożiti, huwa neċessarju li dan jopera fiż-żona ġeografika kkonċernata. Bank mingħajr ebda preżenza f'dawk iż-żoni ma jkunx jista' joffri servizzi lid-depożituri, sabiex b'hekk iż-żamma tad-depożiti tkun waħda minima u l-akkwirent jispiċċa jsostni l-ispiża għall-akkwist tad-depożiti mingħajr ebda benefiċċju. Għalhekk, il-Bank of Greece jista' b'mod raġonevoli jassumi li, fid-dawl tal-limitu ta' żmien qasir disponibbli għalih sabiex jirrisolvi t-tliet Banek Kooperattivi, ser ikunu biss l-istituzzjonijiet ta' kreditu li l-mudelli kummerċjali tagħhom kienu konsistenti mal-provvista ta' servizzi lil dawk id-depożituri li jista' jkollhom interess fl-akkwist ta' dawk l-assi. Il-Bank u tliet banek oħra ssottomettew offerti vinkolanti. L-offerta tal-Bank kienet dik ippreferuta, f'termini tal-kunsiderazzjoni u ż-żmien meħtieġa għall-konklużjoni tat-trasferiment. Il-Bank offra li jħallas bħala kunsiderazzjoni ammont ugwali għal […] % tad-depożiti ttrasferiti u stima li t-trasferiment jista' jitlesta fi żmien jum tax-xogħol.

                  (187)

                  Fuq il-bażi ta' dan ta' hawn fuq, il-Kummissjoni tikkonkludi li l-għajnuna lill-Bank tista' tiġi eskluża, skont il-punt 20 tal-Komunikazzjoni dwar ir-Ristrutturar u l-prattika deċiżjonali tal-Kummissjoni (110).

            (iii)   Konklużjoni dwar l-eżistenza tal-għajnuna

                  (188)

                  L-appoġġ mill-Istat involut fil-bejgħ tat-tliet Banek Kooperattivi ma jikkostitwixxix għajnuna mill-Istat lit-tliet Banek Kooperattivi, lill-assi ttrasferiti jew lill-Bank. Għalhekk, il-miżura ma tikkostitwixxix għajnuna skont it-tifsira tal-Artikolu 107 (1) tat-Trattat.

            6.2.   VALUTAZZJONI TAL-GĦAJNUNA RELATATA MA' FIRST BUSINESS BANK
      6.2.1.   L-eżistenza u l-ammont ta' għajnuna

                  (189)

                  Il-Kummissjoni trid tivvaluta jekk il-miżuri jikkostitwux għajnuna mill-Istat fis-sens tal-Artikolu 107(1) tat-Trattat.

            6.2.1.1.   L-eżistenza tal-għajnuna fil-miżuri mogħtija taħt l-Iskema ta' Appoġġ lill-Banek Griegi (miżuri FB1, FB2 u FB3)

                  (190)

                  L-injezzjoni ta' kapital ta' EUR 50 miljun mill-Greċja f'FB Bank f'Lulju 2009 (miżura FB1), it-titoli tal-gvern Grieg li ammontaw għal EUR 60 miljun f'Mejju 2012 (Miżura FB2) u garanzija Statali mogħtija lil FB Bank għall-bonds maħruġin b'valur nominali ta' EUR 50 miljun f'Marzu 2011 (Miżura FB3) ingħataw bl-Iskema ta' Appoġġ lill-Banek Griegi. (111). Fid-deċiżjoni li tapprova dik l-iskema, il-Kummissjoni kkonkludiet li l-miżuri mogħtija b'dik l-iskema jikkostitwixxu għajnuna mill-Istat.

                  (191)

                  Għalhekk, il-Kummissjoni tinnota li l-attivitajiet ittrasferiti ma jibqgħux jeżistu mingħajr dawk il-miżuri. Dawk il-miżuri kkontribwixxew għall-istabbilizzazzjoni u l-kontinwazzjoni tal-attivitajiet ekonomiċi li aktar tard kienu ttrasferiti lill-Bank u, għalhekk, il-Kummissjoni hija tal-fehma li minnhom ibbenifikaw l-attivitajiet ekonomiċi ta' FB Bank, li aktar tard kienu ttrasferiti lill-Bank u li jikkostitwixxu għajnuna mill-Istat skont it-tifsira tal-Artikolu 107(1) tat-Trattat.

            6.2.1.2.   L-eżistenza tal-għajnuna fil-miżuri mogħtija minħabba r-riżoluzzjoni ta' FB Bank (miżuri FB4 u FB5)

                  (192)

                  Il-Kummissjoni tinnota li l-HFSF hija entità stabbilita u ffinanzjata mill-Greċja biex tappoġġja banek u għalhekk, il-miżuri FB4 u FB5 jinvolvu riżorsi tal-Istat. Il-Kummissjoni tinnota wkoll li l-miżuri FB4 u FB5 huma selettivi fin-natura tagħhom, minħabba li minnhom jibbenifikaw biss l-attivitajiet ta' FB Bank.

                  (193)

                  Barra minn hekk, il-Kummissjoni hija tal-fehma li l-miżuri FB4 u FB5 jipprovdu lill-attivitajiet ta' FB Bank b'vantaġġ ċar billi jżommuhom ħajjin. F'dak il-każ, l-ordni tat-trasferiment hija tabilħaqq bejgħ “en bloc”. Filwaqt li l-ekwità u d-dejn subordinat mhumiex ser jiġu ttrasferiti, l-assi bankarji produttivi ewlenin ser jiġu ttrasferiti (fergħat, depożiti u self). Għalhekk, il-miżura FB4 tipprovdi lill-attivitajiet ittrasferiti b'vantaġġ billi tipprovdi biżżejjed assi sabiex jiġu koperti d-depożiti u l-attivitajiet ittrasferiti jkomplu jeżistu minħabba l-bejgħ tal-assi en bloc ta' FB Bank.

                  (194)

                  Barra minn hekk, mingħajr il-miżura FB5, il-bejgħ ma jistax ikun possibbli minħabba li t-trasferiment ikollu impatt negattiv potenzjali fuq il-proporzjon tal-adegwatezza kapitali tal-akkwirent. Għalhekk, l-attivitajiet ittrasferiti ma jibqgħux jeżistu u, b'hekk, il-miżuri FB4 u FB5 jipprovdulhom vantaġġ ċar.

                  (195)

                  Il-Kummissjoni hija tal-fehma li l-miżuri FB4 u FB5 mhumiex konformi mal-prinċipju ta' investitur f'ekonomija tas-suq (“MEIP”). Fil-fatt, l-HFSF ma għandu ebda prospett li jagħmel profitt fuq il-kontribuzzjoni tiegħu: fi skambju għall-kontribuzzjoni tiegħu, huwa ma rċieva ebda pretensjoni kontra l-Bank, iżda biss pretensjoni kontra l-entità taħt likwidazzjoni, jiġifieri FB Bank (112). Għalhekk, l-HFSF probabbilment mhuwiex ser jirkupra kompletament il-flus kontribwiti.

                  (196)

                  Il-vantaġġ selettiv li l-miżuri FB4 u FB5 jipprovdu jfixkel il-kompetizzjoni billi jżomm attivita bankarja waħda ħajja, u jippermettilha topera fis-suq u tikkompeti ma' banek oħrajn, inkluż sussidjarji ta' banek barranin, li huma attivi fil-Greċja jew potenzjalment interessati li jidħlu fis-suq Grieg. Għalhekk, il-miżuri FB4 u FB5 għandhom effett fuq il-kummerċ bejn l-Istati Membri u potenzjalment ifixklu l-kompetizzjoni.

                  (197)

                  Għalhekk, il-Kummissjoni tikkonkludi li l-kopertura mill-HFSF tad-diskrepanza fil-finanzjament ta' ammont ta' EUR 456,97 relatat mal-assi ttrasferiti minn FB Bank lill-Bank u l-ħtiġijiet kapitali relatati ma' dawk l-assi, li jistgħu jammontaw għal EUR 100 miljun, jikkostitwixxu għajnuna mill-Istat skont it-tifsira tal-Artikolu 107(1) tat-Trattat.

            Benefiċjarju tal-miżuri FB4 u FB5

                  (198)

                  Kif diġa ġie spjegat fil-premessa 193, il-Kummissjoni tqis li l-attivitajiet ta' FB Bank huma l-benefiċjarji tal-miżuri FB4 u FB5, hekk kif l-għajnuna ppermettiet il-kontinwazzjoni ta' dawk l-attivitajiet ekonomiċi fil-Bank.

                  (199)

                  Dwar jekk il-bejgħ tal-attivitajiet ta' FB Bank jinvolvix għajnuna mill-Istat lill-Bank, f'konformità mal-punt 49 tal-Komunikazzjoni Bankarja tal-2008, il-Kummissjoni teħtieġ li tevalwa jekk intlaħqux ċerti rekwiżiti. Teħtieġ li teżamina b'mod partikolari jekk (i) il-proċess tal-bejgħ kienx mifuħ u mhux diskriminatorju; (ii) il-bejgħ twettaqx fuq termini tas-suq; u iii) l-istituzzjoni finanzjarja jew il-gvern immassimizzawx il-prezz tal-bejgħ għall-assi u l-obbligazzjonijiet involuti.

                  (200)

                  Il-Bank akkwista l-pakkett tal-assi u l-obbligazzjonijiet ta' FB Bank għaliex issottometta l-offerta ppreferuta fil-qafas ta' proċedura tal-offerti mhux diskriminatorja miftuħa għal banek oħrajn. Il-Bank of Greece ddeċieda li jikkuntattja biss lill-akbar erba' banek domestiċi li joperaw fil-Greċja, li minnhom kienu biss il-Bank u bank ieħor li ssottomettew offerti mhux vinkolanti. Il-Bank of Greece stieden liż-żewġ offerenti sabiex jissottomettu offerti mtejba. Il-Bank of Greece għażel lil NBG minħabba li l-offerta tiegħu kienet tinvolvi inqas spejjeż ta' riżoluzzjoni (113).

                  (201)

                  Il-Kummissjoni tosserva li l-Bank of Greece kkuntattja biss erba' banek (114). Is-sett limitat ta' xerrejja kkuntattjati ma jistax jeskludi li l-offerta kienet miftuħa, minħabba n-nuqqas ta' banek oħrajn li joperaw fil-Greċja b'daqs suffiċjenti sabiex jassorbu l-assi offruti u b'kapital adegwat fiż-żmien tar-riżoluzzjoni, kif ukoll minħabba l-interess limitat muri fiż-żmien tar-riżoluzzjoni mill-istituzzjonijiet finanzjarji u ta' kreditu barranin fl-involviment tagħhom f'attivitajiet bankarji fil-Greċja. Barra minn hekk, il-Bank of Greece stabbilixxa minn qabel il-portafoll tal-assi u l-obbligazzjonijiet li għandhom jiġu ttrasferiti u l-iskeda ta' żmien li għandhom jissodisfaw l-offerti sabiex ikunu validi. Il-Kummissjoni tqis li l-proċess tal-bejgħ kienx mifuħ u mhux diskriminatorju.

                  (202)

                  Il-prezz negattiv (jiġifieri, meta titqies id-diskrepanza fil-finanzjament u l-kopertura tal-ħtiġijiet kapitali msemmija fuq) għall-assi u l-obbligazzjonijiet ta' FB Bank ma jipprekludix li l-prezz tal-bejgħ jirrifletti l-valur tas-suq tan-negozju (115). Il-Kummissjoni ma għandha l-ebda raġuni biex tikkunsidra li l-offerta magħmula u l-prezz imħallas ma kinux jirriflettu l-prezz tas-suq tan-negozju. Huwa mfakkar li, skont il-liġi Griega, il-valur ġust tal-assi ttrasferiti l-ewwel jiġi stmat mill-Bank of Greece u mbagħad jiġi vverifikat u aġġustat minn esperti esterni matul is-sitt xhur ta' wara. B'konsegwenza ta' dan, il-Kummissjoni tqis li l-bejgħ ma sarx fuq termini tas-suq. Fuq il-bażi ta' dan ta' hawn fuq, u b'mod konformi mal-punt 49 tal-Komunikazzjoni Bankarja tal-2008, il-punt 20 tal-Komunikazzjoni ta' Ristrutturar u l-prattika ta' teħid ta' deċiżjonijiet tagħha (116), il-Kummissjoni tikkonkludi li l-għajnuna mill-Istat lill-Bank tista' tiġi eskluża.

            6.2.1.3.   Konklużjoni dwar l-eżistenza u l-ammont totali tal-għajnuna riċevuta

                  (203)

                  Fuq il-bażi tal-premessi 190 sa 197, il-Kummissjoni tħoss li l-miżuri FB1, FB2, FB3, FB4 u FB5 kollha jissodisfaw il-kundizzjonijiet stabbiliti fl-Artikolu 107(1) tat-Trattat u jikkostitwixxu għajnuna mill-Istat.

                  (204)

                  Għalhekk, il-Kummissjoni tikkonkludi li l-attivitajiet ta' FB Bank irċevew għajnuna mill-Istat fil-forma ta' appoġġ kapitali ta' EUR 606,97 miljun (miżuri FB1, FB4 u FB5), minbarra s-self tat-titoli tal-gvern Grieg ta' EUR 60 miljun (miżura FB2) u t-titoli Statali ta' EUR 50 miljun (miżura FB3), kif miġbura fit-Tabella 10.

                     Tabella 10

                     Ħarsa ġenerali lejn l-għajnuna totali tal-attivitajiet ta' FB Bank

                              Benefiċjarju tal-għajnuna

                              Miżura

                              In-natura tal-għajnuna

                              L-ammont ta' għajnuna (f'miljuni ta' EUR)

                              L-attivitajiet tal-FB Bank

                              FB1

                              Rikapitalizzazzjoni

                              50

                              FB4

                              Il-finanzjament tad-diskrepanza tal-finanzjament minn FB Bank lill-Bank

                              456,97

                              FB5

                              Ittra ta' impenn sabiex jiġu koperti l-ħtiġijiet kapitali relatati mal-assi ttrasferiti ta' FB Bank lill-Bank

                              100

                              Għajnuna kapitali totali mogħtija

                              606,97

                              Għajnuna kapitali totali eventwalment minfuqa

                              506,97

                              Benefiċjarju tal-għajnuna

                              Miżura

                              In-natura tal-għajnuna

                              L-attivitajiet tal-FB Bank

                              FB2

                              Self obbligazzjonarju

                              60

                              FB3

                              Garanzija

                              50

                              It-total ta' għajnuna ta' likwidità mogħtija

                              110

            6.2.2.   Il-bażi legali tal-valutazzjoni tal-kompatibbiltà

                  (205)

                  L-Artikolu 107(3)(b) tat-Trattat jagħti s-setgħa lill-Kummissjoni sabiex issib li l-għajnuna hija kompatibbli mas-suq intern jekk din tkun intiża “biex tirrimedja taqlib serju fl-ekonomija ta' Stat Membru”.

                  (206)

                  Il-Kummissjoni rrikonoxxiet li l-kriżi finanzjarja globali tista' toħloq taqlib serju fl-ekonomija ta' Stat Membru u li l-miżuri li jappoġġjaw lill-banek jistgħu jirrimedjaw dak it-taqlib. Dan kien ikkonfermat fil-Komunikazzjoni Bankarja tal-2008, fil-Komunikazzjoni dwar ir-Rikapitalizzazzjoni u fil-Komunikazzjoni dwar ir-Ristrutturar. Il-Kummissjoni għadha tħoss li r-rekwiżiti biex l-għajnuna mill-Istat tiġi approvata skont l-Artikolu 107(3)(b) tat-Trattat huma ssodisfati fid-dawl tat-tfaċċar mill-ġdid ta' stress fis-swieq finanzjarji. Il-Kummissjoni kkonfermat dik il-fehma billi adottat il-Komunikazzjoni dwar l-Estensjoni tal-2011 (117) u l-Komunikazzjoni Bankarja tal-2013 (118).

                  (207)

                  Fir-rigward tal-ekonomija Griega, fid-deċiżjonijiet tagħha li japprovaw u jestendu l-Iskema ta' Appoġġ għall-Banek Griegi, kif ukoll fl-approvazzjonijiet tagħha tal-miżuri ta' għajuna mill-Istat mogħtija mill-Greċja lil banek individwali 'il-Kummissjoni rrikonoxxiet li hemm theddida ta' tfixkil serju fl-ekonomija Griega u li l-appoġġ Statali lill-banek huwa adegwat biex jirrimedja dak it-tfixkil. Għalhekk, il-bażi legali għall-valutazzjoni tal-miżuri ta' għajnuna għandha tkun l-Artikolu 107(3)(b) tat-Trattat.

                  (208)

                  B'konformità mal-punt 15 tal-Komunikazzjoni Bankarja tal-2008, sabiex għajnuna tkun kompatibbli skont l-Artikolu 107(3)(b) tat-Trattat, hija għandha tikkonforma mal-kriterji ġenerali għall-kompatibbiltà:
                  (a)   Adegwatezza: L-għajnuna għandha tkun immirata sewwa sabiex tkun tista' tilħaq b'mod effettiv l-għan li tirrimedja taqlib serju fl-ekonomija. Dan ma jkunx il-każ jekk il-miżura ma tkunx xierqa sabiex tirrimedja t-taqlib.
                  (b)   Neċessità: Il-miżura ta' għajnuna, fl-ammont u l-forma tagħha, għandha tkun neċessarja sabiex tilħaq l-għan. Għalhekk, trid tkun tal-inqas ammont meħtieġ sabiex tilħaq l-objettiv, u tieħu l-aktar forma xierqa sabiex tirrimedja t-taqlib.
                  (c)   Proporzjonalità: L-effetti pożittivi tal-miżura għandhom ikunu bbilanċjati b'mod xieraq kontra d-distorsjonijiet tal-kompetizzjoni, sabiex b'hekk id-distorsjonijiet ikunu limitati għall-minimu neċessarju sabiex ikunu jistgħu jintlaħqu l-għanijiet tal-miżura.

                  (209)

                  Matul il-kriżi finanzjarja, il-Kummissjoni żviluppat kriterji tal-kompatibbiltà għat-tipi differenti ta' miżuri ta' għajnuna. Il-prinċipji għall-valutazzjoni tal-miżuri ta' għajnuna ġew stipulati għall-ewwel darba fil-Komunikazzjoni Bankarja tal-2008.

                  (210)

                  Il-Komunikazzjoni dwar ir-Rikapitalizzazzjoni tistabbilixxi aktar gwida dwar il-livell ta' rimunerazzjoni meħtieġa għall-injezzjonijiet ta' kapital mill-Istat.

                  (211)

                  Fl-aħħar nett, il-Kummissjoni fil-Komunikazzjoni dwar ir-Ristrutturar spjegat kif se tivverifika l-pjanijiet ta' ristrutturar. Fil-valutazzjoni tagħha tal-pjan ta' ristrutturar tal-Bank taħt il-Komunikazzjoni dwar ir-Ristrutturar, il-Kummissjoni sejra tieħu f'kunsiderazzjoni l-miżuri kollha li huma elenkati fit-Tabella 10.

            6.2.3.   Il-konformità tal-miżuri ta' għajnuna skont il-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni

      6.2.3.1.   Il-konformità tal-miżuri FB1, FB2 u FB3 mal-Komunikazzjoni Bankarja tal-2008

                  (212)

                  Il-miżuri FB1, FB2 u FB3 ngħataw taħt l-Iskema ta' Appoġġ lill-Banek Griegi. Il-miżuri inklużi f'dik l-iskema diġà ġew ivvalutati bħala kompatibbli mas-suq intern fid-deċiżjoni tal-Kummissjoni tad-19 ta' Novembru 2008.

            6.2.3.2.   Il-konformità tal-miżuri FB4 u FB5 mal-Komunikazzjonijiet Bankarji u ta' Rikapitalizzazzjoni tal-2008

      6.2.3.2.1.   Adegwatezza

                  (213)

                  Fir-rigward tal-adegwatezza tal-miżuri FB4 u FB5, il-Kummissjoni hija tal-fehma li dawk il-miżuri huma xierqa minħabba li huma ssalvagwardjaw lid-depożituri ta' FB Bank u, għalhekk, issalvagwardjaw l-istabbiltà finanzjarja. Dawk l-attivitajiet ma setgħux jissoktaw mingħajr l-għajnuna mill-HFSF, minħabba li FB Bank kellu ekwità negattiva fil-ħin tar-riżoluzzjoni u fil-kundizzjonijiet diffiċli tas-suq prevalenti li mbagħad ippredominaw, ebda bank ma seta' jakkwista portafoll ta' assi u obbligazzjonijiet b'valur negattiv li kien jgħarraq il-pożizzjoni tal-adegwatezza kapitali tiegħu. Il-miżuri b'hekk iżguraw li tinżamm l-istabbiltà finanzjarja fil-Greċja. Fuq din il-bażi, il-Kummissjoni tikkonstata li l-miżuri huma adegwati bħala għajnuna għas-salvataġġ.

            6.2.3.2.2.   Neċessità

                  (214)

                  Skont il-Komunikazzjoni Bankarja tal-2008, il-miżura ta' għajnuna, fl-ammont u l-forma tagħha, trid tkun meħtieġa biex tikseb l-għan tal-miżura. Hija timplika li injezzjoni kapitali trid tkun tal-ammont minimu neċessarju biex jintlaħaq dak l-objettiv.

                  (215)

                  Kif iddikjara l-Bank of Greece fl-ittra tiegħu tat-8 ta' Mejju 2013, minkejja d-daqs żgħir ta' FB Bank, l-irtirar tal-liċenzja tiegħu mingħajr l-applikazzjoni ta' miżuri ta' riżoluzzjoni seta' xejjen il-fiduċja tad-depożituri fis-sistema bankarja Griega u, b'hekk, seta' jħalli impatt fuq l-istabbiltà finanzjarja. Barra minn hekk, il-Bank of Greece żied li fost l-għażliet ta' riżoluzzjoni differenti, huwa kien favur ir-riżoluzzjoni ta' FB Bank permezz tal-applikazzjoni tal-proċedura ta' Xiri u Assorbiment b'konformità mal-MEFP ta' Diċembru 2012. Huwa kien tal-fehma li dik il-proċedura offriet soluzzjoni immedjata u definita għall-problemi ffaċċjati minn FB Bank. Il-Kummissjoni tħoss li dawk l-elementi ta' stabbiltà finanzjarja jappoġġjaw in-neċessità tal-miżuri FB4 u FB5.

                  (216)

                  Fir-rigward tal-ammont tal-intervent, fid-deċiżjoni tiegħu 10/1/10.5.2013, il-Bank of Greece ddikjara li ordni ta' trasferiment tal-assi u l-obbligazzjonijiet magħżula kienet is-soluzzjoni ppreferuta, hekk kif din naqqset l-ispiża tar-riżoluzzjoni. Dik id-deċiżjoni kienet konformi wkoll mal-MEFP ta' Marzu 2012. Barra minn hekk, il-Kummissjoni tosserva li l-ammont finali tad-diskrepanza tal-likwidità kien ivvalutat bir-reqqa mill-awtoritajiet Griegi, li ħadu f'kunsiderazzjoni r-rapport ta' evalwazzjoni mħejji minn awditur statutorju. Il-kontribuzzjoni kopriet eżattament id-differenza bejn il-valur ġust tal-assi trasferiti u l-valur tal-obbligazzjonijiet. Barra minn hekk, l-HFSF impenja ruħu li jkopri l-ħtiġijiet kapitali sa 9 % biss tal-assi ttrasferiti, kif stmati mill-Bank of Greece. Il-fatt li kien biss il-Bank, minn fost iż-żewġ offerenti, li qabel li jirrevedi l-offerta tiegħu, jappoġġja l-konklużjoni li l-kontribuzzjoni ma kinitx eċċessiva.

                  (217)

                  Barra minn hekk, l-ekwità ta' FB Bank ma ġietx ittrasferita u, għalhekk, tħalliet fl-entità likwidata, jiġifieri FB Bank. Għalhekk, l-azzjonisti ser iġarrbu telf sħiħ u l-kontribuzzjoni tal-HFSF mhijiex minfuħa mill-ispiża mġarrba għas-salvataġġ tagħhom.

                  (218)

                  Fir-rigward tar-rimunerazzjoni tal-għajnuna, kif kien indikat preċedentement fil-premessa (195), wisq probabbli li l-HFSF ma jirkuprax kompletament l-ammont ta' flus li kkontribwixxa (119). Għalhekk, b'mod ċar ma jirċevix remunerazzjoni u l-kontribut tiegħu huwa simili għal għotja. Kif indikat fil-punt 44 tal-Komunikazzjoni dwar ir-Rikapitalizzazzjoni, rikapitalizzazzjoni rimunerata b'mod mhux suffiċjenti tista' tkun aċċettata biss fil-każ ta' banek f'diffikultà li ma jistgħu jħallsu l-ebda rimunerazzjoni. Il-Kummissjoni tqis li dan huwa l-każ ta' FB Bank. L-assenza ta' rimunerazzjoni tqajjem il-ħtieġa ta' ristrutturar fil-fond, f'konformità mal-Komunikazzjoni dwar ir-Rikapitalizzazzjoni.

                  (219)

                  B'konklużjoni għal dan, il-miżuri FB4 u FB5 huma meħtieġa bħala għajnuna għas-salvataġġ kemm fl-ammont kif ukoll fil-forma tagħha biex jintlaħqu l-objettivi li jiġi limitat it-tfixkil fis-sistema bankarja Griega u l-ekonomija kollha kemm hi.

            6.2.3.2.3.   Proporzjonalità

                  (220)

                  Il-Kummissjoni tinnota li FB Bank ma għadux jeżisti kif kien jeżisti qabel. Il-fatt li l-għajnuna ssalva dawk l-attivitajiet ittrasferiti, fit-teorija tista' toħloq distorsjonijiet tal-kompetizzjoni. Madankollu, il-Kummissjoni tinnota b'mod pożittiv id-daqs żgħir ta' FB Bank u l-proċess tal-bejgħ li fih il-kompetituri kellhom l-opportunità li jagħmlu offerta għal assi u obbligazzjonijiet magħżula ta' FB Bank. Barra minn hekk, immedjatament wara t-trasferiment tagħhom, l-attivitajiet ekonomiċi ta' FB Bank ġew integrati b'mod sħiħ mill-Bank u ma baqgħux jeżistu bħala attività ekonomika separata jew kompetitur. Il-Kummissjoni għalhekk tikkonkludi li l-għajnuna ma toħloqx distorsjonijiet żejda tal-kompetizzjoni.

            Konklużjoni dwar il-konformità tal-miżuri FB4 u FB5

                  (221)

                  Ġie konkluż li l-miżuri FB4 u FB5 huma xierqa u neċessarji u, fid-dawl tad-daqs żgħir ta' FB Bank u l-għajbien tiegħu bħala kompetitur awtonomu permezz tal-integrazzjoni sħiħa tiegħu fil-Bank, huma proporzjonati għall-għan maħsub, b'konformità mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni.

            6.2.4.   Il-konformità tal-miżuri ta' għajnuna mal-Komunikazzjoni dwar ir-Ristrutturar

                  (222)

                  Fir-rigward tar-rimunerazzjoni tal-miżura FB4, il-Kummissjoni nnotat fil-premessa (218) li probabbilment l-HFSF mhux ser jirkupra kompletament l-EUR 456,97 miljun li ġew injettati għar-riżoluzzjoni ta' FB Bank (il-miżura FB4). In-nuqqas ta' rimunerazzjoni tqajjem il-ħtieġa għal ristrutturar fil-fond, kemm f'termini ta' miżuri għall-vijabbiltà kif ukoll f'termini ta' miżuri biex jiġu limitati d-distorsjonijiet tal-kompetizzjoni.

            6.2.4.1.   Il-vijabbiltà fit-tul tal-attivitajiet ta' FB Bank permezz tal-bejgħ

                  (223)

                  Il-punt 21 tal-Komunikazzjoni dwar ir-Ristrutturar jistipula li meta l-istituzzjoni tal-kreditu f'diffikultà ma tkunx tista' tirritorna b'mod kredibbli għal vijabbiltà fit-tul, għandhom jiġu kkunsidrati l-likwidazzjoni regolari tagħha jew il-bejgħ tagħha b'irkant. L-Istati Membri għalhekk jistgħu jinkoraġġixxu l-ħruġ ta' atturi mhux vijabbli filwaqt li jippermettu li l-proċess tal-ħruġ iseħħ f'qafas ta' żmien adegwat li jippreserva l-istabbiltà finanzjarja.

                  (224)

                  Madankollu, FB Bank ma kienx vijabbli fuq bażi awtonoma u tpoġġa f'likwidazzjoni. F'dan ir-rigward, il-punt 17 tal-Komunikazzjoni dwar ir-Ristrutturar jikkjarifika li “l-bejgħ ta' bank f'diffikultà lil istituzzjoni finanzjarja oħra jista' jikkontribwixxi għar-ritorn għall--vijabbiltà għal tul ta' żmien, dejjem jekk ix-xerrej ikun vijabbli u kapaċi jassorbi t-trasferiment tal-bank f'diffikultà u jista' jgħin fit-trawwmin mill-ġdid tal-fiduċja fis-suq.”

                  (225)

                  Kif intqal fis-sezzjoni 7.5.2, fuq il-bażi tal-pjan ta' ristrutturar tiegħu, il-Bank jista' jitqies bħala entità vijabbli. Għalhekk, il-fatt li l-attivitajiet ta' FB Bank ġew trasferiti lill-Bank, jippermetti li tiġi restawrata l-vijabbiltà fit-tul tagħhom. Barra minn hekk, il-fatt li l-attivitajiet ta' FB Bank kienu integrati b'mod sħiħ (120) fil-Bank u waqfu joperaw bħala kompetitur awtonomu, jikkostitwixxi ristrutturar fil-fond kif meħtieġ mir-rimunerazzjoni mhux biżżejjed tal-għajnuna mill-Istat.

            6.2.4.2.   Kontribuzzjoni proprja u kondiviżjoni tal-piżijiet

                  (226)

                  Kif ġie spjegat fil-premessa 216, il-mod magħżul għar-riżoluzzjoni ta' FB Bank jiżgura l-limitazzjoni tal-ispejjeż tar-ristrutturar għall-minimu. L-ewwelnett, id-diskrepanza tal-likwidità ġiet ivvalutata bir-reqqa mill-awtoritajiet Griegi, billi ħadu f'kunsiderazzjoni rapport li tħejja minn awdituri indipendenti. Barra minn hekk, l-HFSF impenja ruħu li jkopri l-ħtiġijiet kapitali tax-xerrej li jirriżultaw mill-attivitajiet ittrasferiti biss sal-ammont minimu meħtieġ mil-liġi. Barra minn hekk, l-integrazzjoni tal-attivitajiet ekonomiċi ta' FB Bank f'entità akbar u r-realizzazzjoni simultanja tas-sinerġiji, permezz tar-razzjonalizzazzjoni tan-netwerk ta' fergħat ta' FB Bank, it-tisħiħ tal-infrastruttura tal-IT u t-tnaqqis tal-ispejjeż tal-finanzjament, jgħinu sabiex jillimitaw l-ispejjeż tar-ristrutturar għall-minimu, meta mqabbla ma' xenarju fejn l-Istat ikun ipprova jreġġa' lura l-vijabbiltà ta' FB Bank fuq bażi awtonoma.

                  (227)

                  L-ekwità u d-dejn subordinat ma ġewx ittrasferiti lill-Bank iżda baqgħu f'FB Bank, l-entità f'likwidazzjoni. B'hekk, il-Kummissjoni hija tal-fehma li l-piż qiegħed jinqasam b'mod suffiċjenti mill-azzjonisti, hekk kif dawn tal-aħħar ikunu intitolati għal rikavati mil-likwidazzjoni biss jekk ir-rikavati jkunu biżżejjed biex l-ewwel jitħallas lura l-HFSF, li għandu pretensjoni ta' prijorità fuq kredituri oħrajn. Għalhekk, minħabba l-iskarsezza tal-assi likwidati, mhuwiex probabbli li l-azzjonisti jieħdu l-investimenti tagħhom lura.

            6.2.4.3.   Miżuri maħsubin sabiex jillimitaw id-distorsjonijiet tal-kompetizzjoni

                  (228)

                  Rigward il-miżuri biex jiġu limitati d-distorsjonijiet tal-kompetizzjoni, il-punt 30 tal-Komunikazzjoni dwar ir-Ristrutturar jipprovdi li “il-Kummissjoni tieħu bħala punt ta' bidu għall-valutazzjoni tagħha tal-bżonn għal dawn il-miżuri d-daqs, l-iskala u l-kamp ta' applikazzjoni tal-attivitajiet li l-bank inkwistjoni jkollu mal-implimentazzjoni ta' pjan ta' ristrutturar kredibbli […]. In-natura u l-forma ta' tali miżuri jiddependu fuq żewġ kriterji: l-ewwelnett, l-ammont tal-għajnuna u l-kondizzjonijiet u ċ-ċirkostanzi li taħthom ingħatat u, it-tieni, il-karatteristiċi tas-suq jew swieq li fihom jopera l-bank benefiċjarju.”

                  (229)

                  L-għajnuna totali rċevuta fil-forma ta' ammonti kapitali għal EUR 606,97 miljun (miżuri FB1, FB4 u FB5), apparati t-titoli tal-gvern Grieg ta' EUR 60 miljun (miżura FB2) u l-garanziji tal-Istat ta' EUR 50 miljun (miżura FB3). Fil-31 ta' Diċembru 2008, il-miżura FB1 kienet tikkorrespondi għal 3,25 % tal-RWA ta' FB Bank. Fil-31 ta' Marzu 2013, il-miżura FB4, li tikkonċerna l-finanzjament tad-diskrepanza tal-likwidità minn FB Bank lill-Bank, kienet tikkorrespondi għal madwar 33,44 % tal-RWA ta' FB Bank. Minnha nnifisha, il-miżura FB5 kienet tikkorrespondi għal 9 % tal-RWA ta' FB Bank ittrasferiti lill-Bank. Dawn l-ammonti ta' għajnuna, flimkien mal-assenza ta' rimunerazzjoni, isejħu għal tnaqqis sinifikanti tal-preżenza fis-suq tal-benefiċjarju.

                  (230)

                  Rigward is-suq li fih kien jopera FB Bank, il-Kummissjoni tinnota li FB Bank kien bank żgħir ħafna (inqas minn 0,5 % sehem mis-suq tal-assi totali tal-banek Griegi u sehem tas-suq ta' inqas minn 1 % għal self u depożiti fil-Greċja) u konsegwentement, l-assi u l-obbligazzjonijiet ta' FB Bank li ġew trasferiti fil-Bank kienu relattivament żgħar meta mqabbla mad-daqs tas-sistema bankarja Griega.

                  (231)

                  Barra minn hekk, l-attivitajiet ta' FB Bank ġew offruti lill-kompetituri permezz ta' rkant miftuħ. Wara l-bejgħ tiegħu, FB Bank waqaf jeżisti bħala kompetitur awtonomu minħabba li l-attivitajiet ittrasferiti ġew integrati b'mod sħiħ fil-Bank.

                  (232)

                  Qiegħed jiġi konkluż li minħabba d-daqs żgħir tal-attivitajiet ittrasferiti, il-proċess miftuħ tal-bejgħ, u l-integrazzjoni sħiħa tal-attivitajiet ta' FB Bank fil-Bank, ma jeżistu l-ebda distorsjonijiet żejda tal-kompetizzjoni, minkejja l-ammont kbir ħafna ta' għajnuna u l-assenza tar-rimunerazzjoni.

            6.2.4.4.   Konklużjoni dwar il-konformità mal-Komunikazzjoni dwar ir-Ristrutturar

                  (233)

                  Abbażi ta' dik l-analiżi, huwa konkluż li l-bejgħ tal-assi u l-obbligazzjonijiet ta' FB Bank u l-integrazzjoni tagħhom fil-Bank jiggarantixxu li l-attivitajiet ta' FB Bank jirritornaw għall-vijabbiltà fit-tul tagħhom, li l-għajnuna hija limitata għall-minimu neċessarju u li ma hemm ebda distorsjoni żejda tal-kompetizzjoni, b'konformità mal-Komunikazzjoni dwar ir-Ristrutturar.

            6.2.5.   Konklużjoni dwar il-kompatibbiltà tal-għajnuna relatata ma' FB Bank mas-suq intern

                  (234)

                  Il-miżuri ta' għajnuna kollha elenkati fit-Tabella 10 huma għaldaqstant kompatibbli mas-suq intern.

            6.3.   VALUTAZZJONI TAL-GĦAJNUNA RELATATA MA' PROBANK
      6.3.1.   L-eżistenza u l-ammont ta' għajnuna

                  (235)

                  Il-Kummissjoni trid l-ewwel tivvaluta jekk il-miżuri jikkostitwixxux għajnuna mill-Istat fis-sens tal-Artikolu 107(1) tat-Trattat.

            6.3.1.1.   L-eżistenza tal-għajnuna fil-miżuri mogħtija minħabba r-riżoluzzjoni ta' Probank (miżuri PB1 u PB2)

                  (236)

                  L-HFSF hija entità stabbilita u ffinanzjata mill-Greċja biex tappoġġja banek. Għalhekk, il-miżuri PB1 u PB2 jinvolvu riżorsi Statali. Il-miżuri PB1 u PB2 huma wkoll selettivi fin-natura tagħhom, minħabba li minnhom jibbenifikaw biss l-attivitajiet ta' Probank.

                  (237)

                  Barra minn hekk, il-miżuri PB1 u PB2 jipprovdu lill-attivitajiet ta' Probank b'vantaġġ ċar billi jżommuhom ħajjin. F'dak il-każ, l-ordni ta' trasferiment hija bejgħ “en bloc” billi, filwaqt li l-ekwità ma tiġix ittrasferita, l-assi bankarji produttivi ewlenin jiġu ttrasferiti (fergħat, depożiti u self).

                  (238)

                  Il-miżuri PB1 u PB2 mhumiex konformi mal-MEIP. Fil-fatt, l-HFSF ma għandu ebda prospett li jagħmel profitt fuq il-kontribuzzjoni tiegħu: fi skambju għall-kontribuzzjoni tiegħu, huwa ma rċieva ebda pretensjoni kontra l-Bank, iżda biss pretensjoni kontra l-entità taħt likwidazzjoni, jiġifieri Probank (121). Għalhekk, l-HFSF probabbilment mhuwiex ser jirkupra kompletament il-flus kontribwiti.

                  (239)

                  Il-vantaġġ selettiv li l-miżuri PB1 u PB2 jipprovdu jfixkel il-kompetizzjoni billi jżomm attivita bankarja waħda ħajja, u jippermettilha topera fis-suq u tikkompeti ma' banek oħrajn li huma attivi fil-Greċja jew potenzjalment interessati li jidħlu fis-suq Grieg. Għalhekk, il-miżuri PB1 u PB2 għandhom effett fuq il-kummerċ bejn l-Istati Membri u potenzjalment ifixklu l-kompetizzjoni.

                  (240)

                  Għalhekk, qiegħed jiġi konkluż li l-kopertura mill-HFSF tad-diskrepanza fil-finanzjament minn Probank lill-Bank, għall-ammont ta' EUR 562,73 miljun u l-impenn tal-HFSF sabiex ikopri l-ħtiġijiet kapitali relatati mal-assi ttrasferiti, li jistgħu jammontaw għal EUR [180 sa 280] miljun, jikkostitwixxu għajnuna mill-Istat skont it-tifsira tal-Artikolu 107(1) tat-Trattat.

            Benefiċjarju tal-miżuri PB1 u PB2

                  (241)

                  L-attivitajiet ta' Probank huma dawk li bbenifikaw mill-miżuri PB1 u PB2, hekk kif dawn tal-aħħar ippermettew il-kontinwazzjoni ta' dawk l-attivitajiet fil-Bank.

                  (242)

                  Dwar jekk il-bejgħ tal-attivitajiet ta' Probank jinvolvux għajnuna mill-Istat lill-Bank, f'konformità mal-punt 49 tal-Komunikazzjoni Bankarja tal-2008, il-Kummissjoni teħtieġ li tevalwa jekk intlaħqux ċerti rekwiżiti. Teħtieġ li teżamina b'mod partikolari jekk (i) il-proċess tal-bejgħ kienx mifuħ u mhux diskriminatorju; (ii) il-bejgħ twettaqx fuq termini tas-suq; u iii) l-istituzzjoni finanzjarja jew il-gvern immassimizzawx il-prezz tal-bejgħ għall-assi u l-obbligazzjonijiet involuti.

                  (243)

                  Il-Bank akkwista l-assi u l-obbligazzjonijiet ta' Probank għaliex issottometta l-offerta ppreferuta fil-qafas ta' proċedura tal-offerti mhux diskriminatorja miftuħa għal banek oħrajn. Il-Bank of Greece ddeċieda li jikkuntattja biss lill-akbar erba' banek domestiċi li joperaw fil-Greċja, li minnhom kienu biss il-Bank u bank ieħor li ssottomettew offerti mhux vinkolanti. Il-Bank kien l-offerent ippreferut f'termini tal-prezz u s-sinerġiji mistennija.

                  (244)

                  Il-Bank of Greece kkuntattja biss erba' banek. Is-sett limitat ta' xerrejja kkuntattjati ma jistax jeskludi li l-offerta kienet miftuħa, minħabba n-nuqqas ta' banek oħrajn li joperaw fil-Greċja b'daqs suffiċjenti sabiex jassorbu l-attivitajiet offruti u b'kapital adegwat fiż-żmien tar-riżoluzzjoni. Barra minn hekk, sakemm issir ir-riżoluzzjoni ta' Probank, ma kien hemm ebda istituzzjoni finanzjarja u ta' kreditu barranija li ssottomettiet proposta vinkolanti valida għall-akkwist ta' Probank, minkejja l-posponiment ripetut tad-data ta' skadenza. Fiż-żmien tar-riżoluzzjoni, l-interess muri mill-istituzzjonijiet finanzjarji u ta' kreditu barranin fl-involviment f'attivitajiet bankarji fil-Greċja kien limitat ħafna. Barra minn hekk, il-Bank of Greece stabbilixxa minn qabel il-portafoll tal-assi u l-obbligazzjonijiet li għandhom jiġu ttrasferiti u l-iskeda ta' żmien li għandhom jissodisfaw l-offerti sabiex ikunu validi. Għalhekk, il-Kummissjoni tikkonkludi li l-proċess tal-bejgħ kien wieħed mifuħ u mhux diskriminatorju.

                  (245)

                  Il-prezz negattiv (jiġifieri, meta titqies id-diskrepanza fil-finanzjament u l-kopertura tal-ħtiġijiet kapitali msemmija fuq) għall-assi u l-obbligazzjonijiet ta' Probank ma jipprekludix li l-prezz tal-bejgħ jirrifletti l-valur tas-suq tan-negozju (122). Il-Kummissjoni ma għandha l-ebda raġuni biex tikkunsidra li l-offerta magħmula u l-prezz imħallas ma kinux jirriflettu l-prezz tas-suq tan-negozju. Tabilħaqq, il-valur ġust tal-assi kien stmat mill-Bank of Greece u vverifikat minn awdituri esterni. B'konsegwenza ta' dan, il-Kummissjoni tqis li l-bejgħ ma sarx fuq termini tas-suq. Fuq il-bażi ta' dan ta' hawn fuq, u b'mod konformi mal-punt 49 tal-Komunikazzjoni Bankarja tal-2008, il-punt 20 tal-Komunikazzjoni ta' Ristrutturar u l-prattika ta' teħid ta' deċiżjonijiet tal-Kummissjoni (123), ġie konkluż li l-għajnuna mill-Istat lill-Bank tista' tiġi eskluża.

            6.3.1.2.   Konklużjoni dwar l-eżistenza u l-ammont totali tal-għajnuna riċevuta

                  (246)

                  Fuq il-bażi tal-premessi (236) sa (240), il-Kummissjoni tħoss li l-miżuri PB1 u PB2 kollha jissodisfaw il-kundizzjonijiet stabbiliti fl-Artikolu 107(1) tat-Trattat u jikkostitwixxu għajnuna mill-Istat.

                  (247)

                  Għalhekk, qiegħed jiġi konkluż li l-attivitajiet ta' Probank irċevew għajnuna mill-Istat fil-forma ta' appoġġ kapitali ta' EUR [742,7 sa 842,7] miljuni (miżuri PB1 u PB2), kif miġbura fit-Tabella 11.

                     Tabella 11

                     Ħarsa ġenerali lejn l-għajnuna totali tal-attivitajiet ta' Probank

                              Benefiċjarju tal-għajnuna

                              Miżura

                              In-natura tal-għajnuna

                              L-ammont ta' għajnuna (f'miljuni ta' EUR)

                              L-attivitajiet ta' Probank

                              PB1

                              Il-finanzjament tad-diskrepanza tal-finanzjament minn Probank lill-Bank

                              562,7

                              PB2

                              Ittra ta' impenn sabiex jiġu koperti l-ħtiġijiet kapitali relatati mal-assi ttrasferiti ta' Probank lill-Bank

                              [180 sa 280]

                              Għajnuna kapitali totali mogħtija

                              [742,7 sa 842,7]

                              Għajnuna kapitali totali minfuqa

                              [742,7 sa 842,7]

            6.3.2.   Il-bażi legali tal-valutazzjoni tal-kompatibbiltà

                  (248)

                  L-Artikolu 107(3)(b) tat-Trattat jagħti s-setgħa lill-Kummissjoni sabiex issib li l-għajnuna hija kompatibbli mas-suq intern jekk din tkun intiża “biex tirrimedja taqlib serju fl-ekonomija ta' Stat Membru”.

                  (249)

                  Kif spjegat fil-premessi 206 u 207, il-bażi legali għall-valutazzjoni tal-miżuri ta' għajnuna lill-banek Griegi għandha tkun l-Artikolu 107(3)(b) tat-Trattat.

                  (250)

                  Kif spjegat fil-premessa 208, b'konformità mal-punt 15 tal-Komunikazzjoni Bankarja tal-2008, sabiex għajnuna tkun kompatibbli skont l-Artikolu 107(3)(b) tat-Trattat, hija għandha tikkonforma mal-kriterji ġenerali għall-kompatibbiltà: adegwatezza, neċessità u proporzjonalità.

                  (251)

                  Il-Komunikazzjoni dwar ir-Rikapitalizzazzjoni tistabbilixxi iktar gwida fuq il-livell ta' rimunerazzjoni meħtieġ għall-injezzjonijiet ta' kapital mill-Istat.

                  (252)

                  Fl-aħħar nett, il-Kummissjoni fil-Komunikazzjoni dwar ir-Ristrutturar spjegat kif se tivverifika l-pjanijiet ta' ristrutturar. Fil-valutazzjoni tagħha tal-pjan ta' ristrutturar taħt il-Komunikazzjoni dwar ir-Ristrutturar, il-Kummissjoni sejra tqis il-miżuri kollha li huma elenkati fit-Tabella 11.

            6.3.3.   Il-konformità tal-miżuri ta' għajnuna taħt il-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni

      6.3.3.1.   Adegwatezza

                  (253)

                  Fir-rigward tal-adegwatezza tal-miżuri PB1 u PB2, il-Kummissjoni hija tal-fehma li l-kopertura tad-diskrepanza tal-likwidità u l-impenn sabiex jiġu koperti l-ħtiġijiet kapitali tax-xerrej relatati mal-assi ttrasferiti huma xierqa minħabba li ppermettew li jsir bejgħ, issalvagwardjaw lid-depożituri ta' Probank u, għalhekk, issalvagwardjaw l-istabbiltà finanzjarja. Dawn l-attivitajiet ma kinux ikunu jistgħu jkomplu mingħajr l-għajnuna mill-HFSF, peress li Probank kellu ekwità negattiva fiż-żmien tar-riżoluzzjoni. Fil-kundizzjonijiet diffiċli tas-suq li mbagħad ippredominaw, ebda bank ma seta' jakkwista portafoll ta' assi u obbligazzjonijiet b'valur negattiv li kien jgħarraq il-pożizzjoni tal-adegwatezza kapitali tiegħu. Fl-10 ta' Mejju 2013, il-Bank of Greece ħatar kummissarju fi Probank, li l-kompitu tiegħu kien illi jiżgura li jittieħdu kwalunkwe miżuri neċessarji għall-ikkompletar taż-żieda tal-kapital azzjonarju ta' Probank. Il-fatt li ma kien hemm ebda investitur privat li ssottometta proposta vinkolanti finali għall-akkwist ta' Probank saż-żmien tar-riżoluzzjoni, minkejja l-isforzi tal-kummissarju maħtur fi Probank u l-estensjoni ripetuta tal-iskadenza għaż-żieda tal-kapital azzjonarju ta' Probank, jappoġġja s-sejba li dawk l-attivitajiet ma setgħux jissoktaw mingħajr l-għajnuna riċevuta mill-HFSF. Il-miżura għalhekk żgurat li nżammet l-istabbiltà finanzjarja fil-Greċja. Fuq din il-bażi, il-Kummissjoni tikkonstata li l-miżuri huma adegwati bħala għajnuna għas-salvataġġ.

            6.3.3.2.   Neċessità

                  (254)

                  Skont il-Komunikazzjoni Bankarja tal-2008, il-miżura ta' għajnuna, fl-ammont u l-forma tagħha, trid tkun meħtieġa biex tikseb l-għan tal-miżura. Hija timplika li injezzjoni kapitali trid tkun tal-ammont minimu neċessarju biex jintlaħaq dak l-objettiv.

                  (255)

                  L-MEFP ta' Mejju 2013 stabbilixxa li għal dawk il-banek mhux ewlenin (124) li ma ssodisfawx ir-rekwiżit kapitali tagħhom, il-Bank of Greece, b'koordinazzjoni mal-HFSF, għandu jivvaluta l-għażliet li jnaqqas l-ispiża għall-kontribwenti tat-taxxa, inklużi proċeduri ta' Xiri u Assorbiment, filwaqt li jiggarantixxi s-sigurtà tad-depożituri.

                  (256)

                  Kif iddikjara l-Bank of Greece fid-deċiżjoni tiegħu tas-26 ta' Lulju 2013 (125), l-irtirar tal-liċenzja ta' Probank mingħajr l-applikazzjoni ta' miżuri ta' riżoluzzjoni seta' jħalli impatt fuq l-istabbiltà finanzjarja.

                  (257)

                  Il-Kummissjoni tħoss li dawk l-elementi ta' stabbiltà finanzjarja jappoġġjaw in-neċessità tal-miżuri PB1 u PB2.

                  (258)

                  Fir-rigward tal-ammont tal-miżura, id-diskrepanza tal-likwidità ġiet ivvalutata bir-reqqa mill-awtoritajiet Griegi, billi ħadu f'kunsiderazzjoni r-rapport ta' evalwazzjoni mħejji minn awditur statutorju. Il-kontribuzzjoni kopriet eżattament id-differenza bejn il-valur ġust tal-assi trasferiti u l-valur tal-obbligazzjonijiet. Fid-deċiżjoni tiegħu 12/1/26.7.2013, il-Bank of Greece iddikjara li ordni ta' trasferiment tal-assi u l-obbligazzjonijiet magħżula kienet is-soluzzjoni ppreferuta minħabba li din naqqset l-ispiża tar-riżoluzzjoni. Dik id-deċiżjoni hija konformi wkoll mat-Tieni Programm ta' Aġġustament Ekonomiku għall-Greċja ta' Lulju 2013. Barra minn hekk, l-HFSF impenja ruħu li jkopri l-ħtiġijiet kapitali sa 9 % biss tal-assi ttrasferiti, kif dawn kienu stmati mill-Bank of Greece.

                  (259)

                  Barra minn hekk, l-ekwità ma ġietx ittrasferita lill-Bank u, għalhekk, ser titħalla fl-entità li tinsab f'likwidazzjoni. Għalhekk, l-azzjonisti ta' Probank ser iġarrbu telf sħiħ u l-kontribuzzjoni tal-HFSF mhijiex minfuħa mill-ispiża mġarrba għas-salvataġġ tagħhom.

                  (260)

                  Fir-rigward tar-rimunerazzjoni tal-għajnuna, kif kien indikat preċedentement fil-premessa 238, wisq probabbli li l-HFSF ma jirkuprax kompletament l-ammont ta' flus li kkontribwixxa. Għalhekk, b'mod ċar ma jirċevix remunerazzjoni u l-kontribut tiegħu huwa simili għal għotja. Kif indikat fil-punt 44 tal-Komunikazzjoni dwar ir-Rikapitalizzazzjoni, rikapitalizzazzjoni rimunerata b'mod mhux suffiċjenti tista' tkun aċċettata biss fil-każ ta' banek f'diffikultà li ma jistgħu jħallsu l-ebda rimunerazzjoni. Il-Kummissjoni tqis li dan huwa l-każ ta' Probank. L-assenza ta' rimunerazzjoni tqajjem il-ħtieġa ta' ristrutturar fil-fond, f'konformità mal-Komunikazzjoni dwar ir-Rikapitalizzazzjoni.

                  (261)

                  B'konklużjoni għal dan, il-miżuri huma meħtieġa bħala għajnuna għas-salvataġġ kemm fl-ammont kif ukoll fil-forma tagħha biex jinkisbu l-objettivi ta' limitazzjoni tat-tfixkil fis-sistema bankarja Griega u l-ekonomija kollha kemm hi.

            6.3.3.3.   Proporzjonalità

                  (262)

                  Probank ma għadux jeżisti kif kien jeżisti qabel. Il-fatt li l-għajnuna ssalva dawk l-attivitajiet ekonomiċi ttrasferiti lill-Bank, fit-teorija tista' toħloq distorsjonijiet fil-kompetizzjoni. Madankollu, il-Kummissjoni tinnota d-daqs żgħir ta' Probank u l-proċess tal-bejgħ li fih il-kompetituri kellhom l-opportunità li jagħmlu offerta għal assi u obbligazzjonijiet magħżula ta' Probank. Barra minn hekk, immedjatament wara t-trasferiment tagħhom, l-attivitajiet ekonomiċi ta' Probank se jkunu integrati b'mod sħiħ mill-Bank u se jispiċċaw jeżistu bħala attività ekonomika separata jew kompetitur. Il-Kummissjoni għalhekk tikkonkludi li l-għajnuna ma toħloqx distorsjonijiet żejda tal-kompetizzjoni.

            6.3.3.4.   Konklużjoni dwar il-konformità tal-miżuri PB1 u PB2 mal-Komunikazzjoni Bankarja u l-Komunikazzjoni dwar ir-Rikapitalizzazzjoni.

                  (263)

                  Ġie konkluż li l-miżuri PB1 u PB2 huma xierqa u neċessarji u, fid-dawl tar-ristrutturar profond imbassar għall-Bank, li fih ġew ittrasferiti l-attivitajiet ekonomiċi ta' Probank, huma proporzjonati għall-għan maħsub, b'konformità mal-Komunikazzjoni Bankarja tal-2008 u l-Komunikazzjoni dwar ir-Rikapitalizzazzjoni.

            6.3.4.   Il-konformità tal-miżuri ta' għajnuna mal-Komunikazzjoni dwar ir-Ristrutturar

                  (264)

                  Fil-premessa (260), fir-rigward tar-rimunerazzjoni tal-miżura PB1, il-Kummissjoni nnotat li probabbilment l-HFSF mhux ser jirkupra kompletament l-EUR 562,73 miljun li ġew injettati għar-riżoluzzjoni ta' Probank (il-miżura PB1). In-nuqqas ta' rimunerazzjoni tqajjem il-ħtieġa għal ristrutturar fil-fond, kemm f'termini ta' miżuri għall-vijabbiltà kif ukoll f'termini ta' miżuri biex jiġu limitati d-distorsjonijiet tal-kompetizzjoni.

            6.3.4.1.   Il-vijabbiltà fit-tul tal-attivitajiet ta' Probank permezz tal-bejgħ

                  (265)

                  Il-punt 21 tal-Komunikazzjoni dwar ir-Ristrutturar jgħid li meta l-istituzzjoni tal-kreditu f'diffikultà ma tkunx tista' tirritorna b'mod kredibbli għal vijabbiltà fit-tul, għandhom jiġu kkunsidrati l-likwidazzjoni regolari tagħha jew il-bejgħ tagħha b'irkant. L-Istati Membri għalhekk jistgħu jinkoraġġixxu l-ħruġ ta' atturi mhux vijabbli filwaqt li jippermettu li l-proċess tal-ħruġ iseħħ f'qafas ta' żmien adegwat li jippreserva l-istabbiltà finanzjarja.

                  (266)

                  Madankollu, Probank ma kienx vijabbli fuq bażi awtonoma u tpoġġa f'likwidazzjoni. F'dan ir-rigward, il-punt 17 tal-Komunikazzjoni dwar ir-Ristrutturar jikkjarifika li “l-bejgħ ta' bank f'diffikultà lil istituzzjoni finanzjarja oħra jista' jikkontribwixxi għat-treġġigħ lura tal-vijabbiltà fit-tul, jekk ix-xerrej ikun vijabbli u kapaċi jassorbi t-trasferiment tal-bank f'diffikultà u jista' jgħin biex jirrestawra l-fiduċja fis-suq.”

                  (267)

                  Kif intqal fis-sezzjoni 7.5.2, fuq il-bażi tal-pjan ta' ristrutturar tiegħu, il-Bank jista' jitqies bħala entità vijabbli. Għalhekk, il-fatt li l-attivitajiet ta' Probank ġew trasferiti lill-Bank, jippermetti li tiġi restawrata l-vijabbiltà fit-tul tagħhom. Barra minn hekk, il-fatt li l-attivitajiet ta' Probank kienu integrati b'mod sħiħ (126) fil-Bank u waqaf jopera bħala entità indipendenti, jikkostitwixxi ristrutturar fil-fond kif meħtieġ mir-rimunerazzjoni mhux biżżejjed tal-għajnuna mill-Istat.

            6.3.4.2.   Kontribuzzjoni proprja u kondiviżjoni tal-piżijiet

                  (268)

                  Kif ġie spjegat fil-premessa 258, il-mod magħżul għar-riżoluzzjoni ta' Probank jiżgura l-limitazzjoni tal-ispejjeż tar-ristrutturar għall-minimu. L-ewwelnett, id-diskrepanza tal-likwidità ġiet ivvalutata bir-reqqa mill-awtoritajiet Griegi, billi ħadu f'kunsiderazzjoni rapport li tħejja minn awdituri indipendenti. Barra minn hekk, l-HFSF impenja ruħu li jkopri l-ħtiġijiet kapitali tax-xerrej li jirriżultaw mill-assi ttrasferiti biss sal-ammont minimu meħtieġ mil-liġi. Barra minn hekk, l-integrazzjoni tal-attivitajiet ekonomiċi ta' Probank f'entità akbar u r-realizzazzjoni simultanja tas-sinerġiji, b'mod partikolari permezz tar-razzjonalizzazzjoni tan-netwerk ta' fergħat ta' Probank, it-tisħiħ tal-infrastruttura tal-IT u t-tnaqqis tal-ispejjeż tal-finanzjament, jikkontribwixxu għal-limitazzjoni tal-ispejjeż tar-ristrutturar għall-minimu, meta mqabbla ma' xenarju fejn l-Istat ikun ipprova jreġġa' lura l-vijabbiltà ta' Probank fuq bażi awtonoma.

                  (269)

                  L-ekwità u d-dejn subordinat ma ġewx ittrasferiti lill-Bank iżda baqgħu fl-entità f'likwidazzjoni. B'hekk, il-Kummissjoni hija tal-fehma li l-piż qiegħed jinqasam b'mod suffiċjenti mill-azzjonisti, hekk kif dawn tal-aħħar ikunu intitolati għal rikavati mil-likwidazzjoni biss jekk ir-rikavati jkunu biżżejjed biex l-ewwel jitħallas lura l-HFSF, li għandu pretensjoni ta' prijorità fuq kredituri oħrajn. Għalhekk, minħabba l-iskarsezza tal-assi likwidati, mhuwiex probabbli li l-azzjonisti jieħdu l-investimenti tagħhom lura.

            6.3.4.3.   Miżuri maħsubin sabiex jillimitaw id-distorsjonijiet tal-kompetizzjoni

                  (270)

                  Rigward il-miżuri biex jiġu limitati d-distorsjonijiet tal-kompetizzjoni, il-punt 30 tal-Komunikazzjoni dwar ir-Ristrutturar jipprovdi li “il-Kummissjoni tieħu bħala punt ta' bidu għall-valutazzjoni tagħha tal-bżonn għal dawn il-miżuri d-daqs, l-iskala u l-kamp ta' applikazzjoni tal-attivitajiet li l-bank inkwistjoni jkollu mal-implimentazzjoni ta' pjan ta' ristrutturar kredibbli […]. In-natura u l-forma ta' tali miżuri jiddependu fuq żewġ kriterji: l-ewwelnett, l-ammont tal-għajnuna u l-kondizzjonijiet u ċ-ċirkostanzi li taħthom ingħatat u, it-tieni, il-karatteristiċi tas-suq jew swieq li fihom jopera l-bank benefiċjarju.”

                  (271)

                  Rigward l-ammont ta' għajnuna riċevuta, l-għajnuna totali rċevuta fil-forma ta' kapital ammontat għal EUR [742,7 sa 842,7] miljun (miżuri PB1 u PB2). Miżura PB1, kienet tikkorrespondi għal madwar 21,15 % tal-RWA ta' Probank fit-30 ta' Ġunju 2013. Minnha nnifisha, il-miżura PB2 kienet tikkorrespondi għal […] % tal-assi ttrasferiti minn Probank. Dawn l-ammonti ta' għajnuna, flimkien mal-assenza ta' rimunerazzjoni, isejħu għal tnaqqis sinifikanti tal-preżenza fis-suq tal-benefiċjarju.

                  (272)

                  Rigward is-suq li fih kien jopera Probank, il-Kummissjoni tinnota li Probank kien bank żgħir ħafna (madwar 1 % tal-assi totali tal-banek Griegi u sehem mis-suq ta' madwar 1 % tas-self u inqas minn 2 % għad-depożiti) u konsegwentement, l-assi u l-obbligazzjonijiet ta' Probank li ġew trasferiti fil-Bank kienu żgħar meta mqabbla mad-daqs tas-sistema bankarja Griega.

                  (273)

                  Barra minn hekk, l-attivitajiet ta' Probank ġew offruti lill-kompetituri permezz ta' rkant miftuħ. Wara l-bejgħ tiegħu, Probank waqaf jeżisti bħala kompetitur awtonomu minħabba li l-attivitajiet ittrasferiti ġew integrati b'mod sħiħ fil-Bank.

                  (274)

                  Huwa konkluż li minħabba d-daqs żgħir tal-attivitajiet ittrasferiti, il-proċess miftuħ tal-bejgħ u l-integrazzjoni sħiħa tal-attivitajiet ta' Probank fil-Bank, ma jeżistu l-ebda distorsjonijiet żejda tal-kompetizzjoni, minkejja l-ammont kbir ħafna ta' għajnuna u l-assenza tar-rimunerazzjoni.

            6.3.4.4.   Konklużjoni dwar il-konformità mal-Komunikazzjoni dwar ir-Ristrutturar

                  (275)

                  Abbażi ta' dik l-analiżi, il-Kummissjoni tikkonkludi li l-bejgħ tal-assi u l-obbligazzjonijiet magħżula ta' Probank u l-integrazzjoni tagħhom fil-Bank jiżguraw ir-ritorn għall-vijabbiltà fit-tul tal-attiivtajiet ta' Probank, li l-għajnuna hija limitata għall-minimu neċessarju u li ma hemm ebda distorsjoni żejda tal-kompetizzjoni, b'konformità mal-Komunikazzjoni dwar ir-Ristrutturar.

            6.3.5.   Konklużjoni dwar il-kompatibbiltà tal-għajnuna relatata ma' Probank mas-suq intern

                  (276)

                  Il-miżuri ta' għajnuna kollha elenkati fit-Tabella 11 għaldaqstant huma kompatibbli mas-suq intern.

            7.   VALUTAZZJONI TAL-GĦAJNUNA MOGĦTIJA LILL-BANK

      7.1.   L-EŻISTENZA U L-AMMONT TA' GĦAJNUNA

                  (277)

                  Il-Kummissjoni trid tistabbilixxi l-eżistenza ta' għajnuna mill-Istat fis-sens tal-Artikolu 107(1) tat-Trattat.

            7.1.1.   L-eżistenza tal-għajnuna fil-miżuri mogħtija taħt l-Iskema ta' Appoġġ lill-Banek Griegi L1905

      7.1.1.1.   L-appoġġ ta' likwidità mogħti mill-Istat taħt il-garanzija u l-miżuri ta' self obbligazzjonarju mill-gvern (il-miżura L1)

                  (278)

                  Il-Kummissjoni diġà stabbilixxiet fid-deċiżjonijiet li japprovaw u jestendu l-Iskema ta' Appoġġ lill-Banek Griegi (127) li l-appoġġ ta' likwidità mogħti taħt l-iskema jikkostitwixxi għajnuna. L-ammont pendenti tal-garanziji mill-15 ta' April 2011 kien EUR 12 873 miljun u laħaq it-EUR 14 798 miljun mit-30 ta' Novembru 2013. F'dawk id-dati, is-self pendenti tal-bonds tal-gvern lill-Bank kien jammonta għal EUR 787 miljun u EUR 847 miljun, rispettivament. L-appoġġ ta' likwidità mogħti fil-ġejjieni taħt l-Iskema wkoll ikun jikkostitwixxi għajnuna.

            7.1.1.2.   Rikapitalizzazzjoni mill-Istat mogħtija bl-Iskema ta' Rikapitalizzazzjoni (miżura A)

                  (279)

                  Fid-Deċiżjoni tad-19 ta' Novembru 2008 dwar l-Iskema ta' Appoġġ għall-Banek Griegi, il-Kummissjoni diġà stabbiliet li r-rikapitalizzazzjoni li għandha tingħata bil-miżura ta' rikapitalizzazzjoni inkluża f'dik l-iskema tikkostitwixxi għajnuna. Il-Bank irċieva EUR 1 350 miljun permezz ta' ishma privileġġati, li jirrappreżentaw 2,1 % tal-RWA tal-Bank (128).

                  (280)

                  Fl-2010, il-Greċja introduċiet diversi bidliet fil-parametri tekniċi ta' dawk l-ishma ta' preferenza li permezz tagħhom, jekk l-ishma ta' preferenza ma jiġux mifdijin fi żmien ħames snin, il-kupun imbagħad jiżdied bi 2 % kull sena. Peress li l-bidliet iżidu r-rimunerazzjoni tal-Istat, fil-każ li dawn ma jiġux mifdija jew konvertiti wara ħames snin, il-Kummissjoni tikkonkludi li l-modifiki tal-parametri tekniċi ma jipprovdu l-ebda vantaġġ lill-Bank u għalhekk ma jinvolvux għajnuna addizzjonali mill-Istat.

            7.1.2.   L-eżistenza tal-għajnuna fl-ELA garantita mill-Istat (miżura L2)

                  (281)

                  Fil-punt 51 tal-Komunikazzjoni Bankarja tal-2008, il-Kummissjoni kkjarifikat li l-provvediment tal-fondi tal-banek ċentrali għall-istituzzjonijiet finanzjarji ma jikkostitwix għajnuna jekk jiġu ssodisfati erba' kundizzjonijiet kumulattivi rigward is-solvenza tal-istituzzjoni finanzjarja, il-kollateralizzazzjoni tal-faċilità, ir-rata tal-imgħax imposta fuq l-istituzzjoni finanzjarja u l-assenza ta' kontrogaranzija mill-Istat. Billi l-ELA garantita mill-Istat mogħtija lill-Bank ma tikkonformax ma' dawk l-erba' kondizzjonijiet kumulattivi, b'mod partikolari minħabba li hija garantita mill-Istat u tingħata flimkien ma' miżuri ta' appoġġ oħrajn, ma jistax jiġi konkluż li l-ELA garantita mill-Istat ma tikkostitwixxi ebda għajnuna mill-Istat.

                  (282)

                  L-ELA garantita mill-Istat tilħaq il-kundizzjonijiet stabbiliti fl-Artikolu 107(1) tat-Trattat. L-ewwelnett, minħabba li l-miżura tinkludi garanzija mill-Istat favur il-Bank of Greece, kwalunkwe telf jitħallas mill-Istat. Għalhekk, il-miżura tinvolvi r-riżorsi Statali. L-ELA ggarantita mill-Istat tippermetti lill-banek jiksbu finanzjament fi żmien meta ma jkollhom ebda aċċess għas-suq tal-finanzjament tal-operaturi u għall-operazzjonijiet standard ta' rifinanzjament tal-Eurosistema. Għalhekk, l-ELA garantita mill-Istat tagħti vantaġġ lill-Bank. Minħabba li l-ELA garantita mill-Istat hija limitata għas-settur bankarju, il-miżura hija selettiva. Minħabba li l-ELA garantita mill-Istat tippermetti lill-Bank ikompli jopera fis-suq u tevita li dan jisfa inadempjenti u jkollu joħroġ mis-suq, mela hija titqies bħala li tfixkel il-kompetizzjoni. Billi l-Bank huwa attiv fi Stati Membri oħrajn u billi l-istituzzjonijiet finanzjarji minn Stati Membri oħrajn joperaw jew potenzjalment ikunu interessati li joperaw fil-Greċja, il-vantaġġ mogħti lill-Bank jaffettwa l-kummerċ bejn l-Istati Membri.

                  (283)

                  Abbażi ta' dak li ntqal hawn fuq, il-Kummissjoni hija tal-fehma li l-ELA garantita mill-Istat (il-miżura L2) tikkostitwixxi għajnuna mill-Istat. L-ammont ta' ELA garantita mill-Istat varja matul iż-żmien. Fil-31 ta' Diċembru 2012, hija kienet tammonta għal madwar EUR 30,9 biljun.

            7.1.3.   L-eżistenza tal-għajnuna fil-miżuri mogħtija permezz tal-HFSF (miżuri B1, B2 u B3)

      7.1.3.1.   L-ewwel rikapitalizzazzjoni tranżitorja (il-miżura B1)

                  (284)

                  Fit-taqsima 5.1 tad-Deċiżjoni tal-Ftuħ ta' NBG, il-Kummissjoni diġà kkonkludiet li l-ewwel rikapitalizzazzjoni tranżitorja tikkostitwixxi għajnuna mill-Istat. Il-kapital riċevut kien jammonta għal EUR 7 430 miljun.

            7.1.3.2.   It-tieni rikapitalizzazzjoni tranżitorja (il-miżura B2)

                  (285)

                  Il-miżura B2 ġiet implimentata bir-riżorsi tal-HFSF, li, kif ġie spjegat fil-premessa 49 tad-Deċiżjoni tal-Ftuħ ta' NBG, involvew ir-riżorsi Statali.

                  (286)

                  Fir-rigward tal-eżistenza ta' vantaġġ, il-miżura B2 żiedet il-proporzjon tal-kapital tal-Bank għal livell li ppermettielu jkompli jiffunzjona fis-suq u jikseb aċċess għall-finanzjament mill-Eurosistema. Barra minn hekk, ir-rimunerazzjoni tal-miżura B2 tikkonsisti f'imgħax akkumulat fuq in-noti tal-EFSA u miżata addizzjonali ta' 1 %. Minħabba li r-rimunerazzjoni hija evidentement aktar baxxa mir-rimunerazzjoni ta' strumenti kapitali simili fis-suq, ċertament li l-Bank ma kienx ikun jista' jiġbor dak il-kapital fuq tali termini fis-suq. Għalhekk, il-miżura B2 tat vantaġġ lill-Bank mir-riżorsi Statali. Minħabba li l-miżura tpoġġiet disponibbli biss għall-Bank, hija kienet selettiva fin-natura tagħha.

                  (287)

                  Il-pożizzjoni tal-Bank issaħħet bħala riżultat tal-miżura B2, billi l-Bank kien ipprovdut bir-riżorsi finanzjarji meħtieġa sabiex ikun jista' jkompli jikkonforma mar-rekwiżiti kapitali, sitwazzjoni li b'hekk wasslet għal distorsjonijiet tal-kompetizzjoni. Peress li l-Bank huwa attiv fi swieq bankarji fi Stati Membri oħrajn u minħabba li hemm istituzzjonijiet finanzjarji minn Stati Membri oħrajn li joperaw fil-Greċja, b'mod partikolari fis-suq tal-assigurazzjoni, il-miżura B2 taffettwa wkoll il-kummerċ bejn l-Istati Membri.

                  (288)

                  Il-Kummissjoni hija tal-fehma li l-miżura B2 tikkostitwixxi għajnuna mill-Istat. Hija kienet innotifikata bħala għajnuna mill-awtoritajiet nazzjonali. Il-kapital riċevut kien jammonta għal EUR 2 326 miljun.

            7.1.3.3.   Il-parteċipazzjoni tal-HFSF fir-rikapitalizzazzjoni tar-Rebbiegħa 2013 (il-miżura B3)

                  (289)

                  Il-parteċipazzjoni tal-HFSF fir-rikapitalizzazzjoni tar-Rebbiegħa 2013 (il-miżura B3) hija l-konverżjoni parzjali tal-ewwel u t-tieni rikapitalizzazzjonijiet tranżitorji (miżuri B1 u B2) f'rikapitalizzazzjoni permanenti ta' EUR 8 677 miljun f'ishma ordinarji. Billi l-miżura B3 hija l-konverżjoni tal-għajnuna diġà mogħtija, hija xorta waħda tinvolvi riżorsi Statali, iżda hija ma żżidx l-ammont nominali tal-għajnuna. Madankollu, għal ammont nominali ta' għajnuna mogħtija, hija żżid il-vantaġġ għall-Bank (u, għalhekk, id-distorsjonijiet tal-kompetizzjoni), minħabba li hija rikapitalizzazzjoni permanenti u mhux rikapitalizzazzjoni temporanja bħal fil-każ tal-miżuri B1 u B2.

                  (290)

                  Dan l-appoġġ ma ngħatax lill-banek kollha li joperaw fil-Greċja. Fir-rigward tad-distorsjonijiet tal-kompetizzjoni u l-effett fuq il-kummerċ, il-Kummissjoni pereżempju tinnota li l-għajnuna ppermettiet lill-Bank li jwettaq l-operazzjonijiet tiegħu fi Stati Membri oħra, bħar-Rumanija jew il-Bulgarija. Likwidazzjoni tal-Bank kienet twassal għat-tmiem tal-attivitajiet tiegħu barra l-pajjiż, permezz tal-likwidazzjoni ta' dawk l-attivitajiet jew l-bejgħ ta' dawk in-negozji. Barra minn hekk, l-attivitajiet tal-assigurazzjoni tal-Bank of Greece jikkompetu mal-attivitajiet tas-sussidjarji tal-kumpaniji tal-assigurazzjoni minn Stati Membri oħra. Għalhekk, il-miżura tfixkel il-kompetizzjoni u taffettwa l-kummerċ bejn l-Istati Membri. Għalhekk, il-Kummissjoni hija tal-fehma li l-miżura B3 tikkostitwixxi għajnuna mill-Istat.

            7.1.3.4.   Konklużjoni dwar il-miżuri B1, B2, u B3

                  (291)

                  Il-miżuri B1, B2 u B3 jikkostitwixxu għajnuna mill-Istat skont it-tifsira tal-Artikolu 107(1) tat-Trattat. L-ammont ta' għajnuna mill-Istat inkluż fil-miżuri B1, B2 u B3 huwa ta' EUR 9 756 miljun. Kif ġie indikat fit-taqsima 7.1.3.3, parti biss mill-ewwel u mit-tieni rikapitalizzazzjonijiet tranżitorji (il-miżuri B1 u B2) ġiet ikkonvertita f'rikapitalizzazzjoni permanenti ta' EUR 8 677 miljun (miżura B3), filwaqt li l-bilanċ tħallas lura lill-HFSF sitt xhur wara li ngħata (129).

                  (292)

                  Il-punt 31 tal-Komunikazzjoni dwar ir-Ristrutturar jindika li, minbarra l-ammont assolut ta' għajnuna, il-Kummissjoni għandha tieħu f'kunsiderazzjoni l-għajnuna “fir-rigward tal-assi mwieżna għar-riskji tal-bank”. Il-miżuri B1, B2 u B3 ingħataw matul perjodu ta' sena, minn April 2012 (130) sa Mejju 2013. Matul dan il-perjodu, ir-RWA tal-Bank inbidel. Għalhekk, qamet il-mistoqsija dwar liema livell ta' RWA għandu jintuża u, b'mod partikolari, jekk l-għajnuna mill-Istat għandhiex tiġi vvalutata b'referenza għall-RWA li kien jeżisti fil-bodu tal-perjodu jew fi tmiem il-perjodu. Il-miżuri B1, B2 u B3 għandhom l-għan li jkopru ħtieġa kapitali identifikata mill-Bank of Greece f'Marzu 2012 (it-test tal-istress tal-2012). Fi kliem ieħor, il-ħtiġijiet kapitali li dawk il-miżuri ta' appoġġ mill-Istat għandhom l-għan li jindirizzaw kienu diġà jeżistu f'Marzu 2012. Għalhekk, il-Kummissjoni tal-fehma li l-ammont ta' għajnuna inkluż fil-miżuri B1, B2 u B3 għandu jitqabbel mal-RWA tal-Bank fil-31 ta' Marzu 2012. Huwa mfakkar ukoll li, wara Marzu 2012 u sar-rikapitalizzazzjoni tar-Rebbiegħa 2013, il-Bank of Greece ma ħax f'kunsiderazzjoni l-akkwiżizzjonijiet magħmula mill-banek Griegi sabiex jaġġusta l-ħtiġijiet kapitali tagħhom 'il fuq jew 'l isfel. Dak il-fattur ikompli juri li l-miżuri B1, B2, u B3 kienu miżuri ta' għajnuna relatati mal-perimetru tal-Bank kif kien jeżisti fil-31 ta' Marzu 2012.

                  (293)

                  L-ewwel u t-tieni rikapitalizzazzjonijiet tranżitorji flimkien ammontaw għal EUR 9 756 miljun. Dak l-ammont jirrappreżenta 15,3 % tal-assi mwieżna għar-riskju tal-Bank fil-31 ta' Marzu 2012.

                  (294)

                  Billi l-Bank irnexxielu jattira kapital privat, l-ammont attwali injettat mill-HFSF fil-Bank ammonta biss għal EUR 8 677 miljun, li jirrappreżenta 13,6 % tal-RWA tal-Bank fil-31 ta' Marzu 2012.

            7.1.4.   Konklużjoni dwar l-eżistenza u l-ammont totali tal-għajnuna riċevuta mill-Bank

                  (295)

                  Il-miżuri A, B1, B2, B3, L1988 jikkostitwixxu għajnuna mill-Istat skont it-tifsira tal-Artikolu 107(1) tat-Trattat. Dawk il-miżuri huma miġbura fil-qosor fit-Tabella 12.

                     Tabella 12

                     Ħarsa ġenerali lejn l-għajnuna totali riċevuta mill-Bank

                              Ref.

                              Miżura

                              Tip ta' miżura

                              Ammont ta' għajnuna

                              Għajnuna/RWA

                              A

                              Ishma Privileġġati

                              Appoġġ kapitali

                              EUR 1 350  miljun

                              2,1 %

                              B1
                              B2

                              L-ewwel rikapitalizzazzjoni tranżitorja
                              It-tieni rikapitalizzazzjoni tranżitorja

                              Appoġġ kapitali

                              EUR 7 430  miljun
                              EUR 2 326  miljun

                              15,3 %

                              Għajnuna kapitali totali mogħtija lill-Bank

                              EUR 11 106  miljun

                              17,3 %

                              B3

                              Ir-rikapitalizzazzjoni tar-rebbiegħa 2013

                              Appoġġ kapitali

                              EUR 8 677  miljun

                              Għajnuna kapitali totali mogħtija lill-Bank, għajr għajnuna mħallsa lura fi żmien 6 xhur

                              EUR 10 027  miljun

                              15,6 %

                              Ref.

                              Miżura

                              Tip ta' miżura

                              Ammont nominali ta' għajnuna

                              L2024

                              Appoġġ ta' likwidità

                              Garanzija
                              Self obbligazzjonarju

                              Garanziji: EUR 14,8 biliun
                              Self obbligazzjonarju: EUR 0,8 biliun

                              Fit-30 ta' Novembru 2013

                              L2033

                              ELA garantita mill-Istat

                              Finanzjament u Garanzija

                              EUR 30,9 biliun

                              Fil-31 ta' Diċembru 2012

                              Għajnuna ta' likwidità totali mogħtija lill-Bank

                              EUR 46,5 biliun

            7.2.   IL-BAŻI LEGALI GĦALL-VALUTAZZJONI TAL-KOMPATIBBILTÀ

                  (296)

                  Kif ġie konkluż fil-premessa 207, il-bażi legali għall-valutazzjoni tal-miżuri ta' għajnuna għandha tkun l-Artikolu 107(3)(b) tat-Trattat (131).

                  (297)

                  Matul il-kriżi finanzjarja, il-Kummissjoni żviluppat kriterji tal-kompatibbiltà għat-tipi differenti ta' miżuri ta' għajnuna. Il-prinċipji għall-valutazzjoni tal-miżuri ta' għajnuna ġew stipulati għall-ewwel darba fil-Komunikazzjoni Bankarja tal-2008.

                  (298)

                  Il-gwida għall-miżuri ta' rikapitalizzazzjoni tista' tinstab fil-Komunikazzjoni dwar ir-Rikapitalizzazzjoni u fil-Komunikazzjoni dwar l-Estensjoni tal-2011.

                  (299)

                  Il-Komunikazzjoni dwar ir-Ristrutturar tiddefinixxi l-approċċ adottat mill-Kummissjoni fir-rigward tal-valutazzjoni tal-pjanijiet ta' ristrutturar, b'mod partikolari l-ħtieġa tar-ritorn għall-vijabbiltà, biex jiġi żgurat kontribut adegwat mill-benefiċjarju u jiġu limitati d-distorsjonijiet tal-kompetizzjoni.

                  (300)

                  Dak il-qafas kien ikkumplimentat mill-Komunikazzjoni Bankarja tal-2013, li tapplika għall-miżuri ta' għajnuna nnotifikati jew mogħtija mingħajr approvazzjoni minn qabel wara l-31 ta' Lulju 2013.

            7.2.1.   Il-bażi legali għall-valutazzjoni tal-kompatibbiltà tal-appoġġ ta' likwidità lill-Bank (il-miżura L1)

                  (301)

                  L-appoġġ ta' likwidità diġà riċevut mill-Bank ġie approvat b'mod definittiv permezz tad-deċiżjonijiet suċċessivi li jawtorizzaw il-miżuri bl-Iskema ta' Appoġġ għall-Banek Griegi u l-emendi u l-estensjonijiet tal-Iskema. (132). Kwalunkwe appoġġ ta' likwidità fil-ġejjieni għall-Bank ser ikollu jingħata taħt skema li tkun debitament approvata mill-Kummissjoni. It-termini ta' din l-għajnuna ser ikollhom jiġu awtorizzati mill-Kummissjoni qabel tingħata u, għalhekk, ma għandhomx bżonn jiġu vvalutati aktar f'din id-deċiżjoni.

            7.2.2.   Il-bażi legali għall-valutazzjoni tal-kompatibbiltà tal-ishma privileġġati (il-miżura A)

                  (302)

                  Ir-rikapitalizzazzjoni mogħtija fl-2009 fil-forma ta' ishma privileġġati (il-miżura A) ingħatat taħt il-miżura ta' rikapitalizzazzjoni tal-Iskema ta' Appoġġ lill-Banek Griegi, li kienet approvata fl-2008 skont il-Komunikazzjoni Bankarja tal-2008. Għalhekk, ma għandhiex bżonn terġa' tiġi valutata skont il-Komunikazzjoni Bankarja tal-2008 u għandha tiġi valutata skont il-Komunikazzjoni dwar ir-Ristrutturar.

            7.2.3.   Il-bażi legali għall-valutazzjoni tal-kompatibbiltà tal-ELA garantita mill-Istat (il-miżura L2)

                  (303)

                  Il-kompatibbiltà tal-ELA garantita mill-Istat (il-miżura L2) għandha l-ewwel tiġi vvalutata fuq il-bażi tal-Komunikazzjoni Bankarja tal-2008 u l-Komunikazzjoni dwar l-Estensjoni tal-2011. Kwalunkwe ELA garantita mill-Istat mogħtija wara l-31 ta' Lulju 2013 taqa' taħt il-Komunikazzjoni Bankarja tal-2013.

            7.2.4.   Il-bażi legali għall-valutazzjoni tal-kompatibbiltà tar-rikapitalizzazzjonijiet mill-HFSF (il-miżuri B1, B2 u B3)

                  (304)

                  Il-kompatibbiltà tar-rikapitalizzazzjonijiet mill-HFSF (il-miżuri B1, B2 u B3), b'mod partikolari fir-rigward tar-rimunerazzjoni, għandha l-ewwel tiġi vvalutata fuq il-bażi tal-Komunikazzjoni Bankarja tal-2008, il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011. Fid-Deċiżjoni tal-Ftuħ ta' NBG, il-Kummissjoni esprimiet dubji dwar il-kompatibbiltà tal-miżura B1 ma' dawk il-Komunikazzjonijiet. Peress li dawn kienu implimentati qabel l-1 ta' Awwissu 2013, dawn il-miżuri ma jaqgħux taħt il-Komunikazzjoni Bankarja tal-2013. Il-kompatibbiltà tar-rikapitalizzazzjonijiet mill-HFSF (il-miżuri B1, B2 u B3) għandha tiġi vvalutata fuq il-bażi tal-Komunikazzjoni dwar ir-Ristrutturar.

            7.3.   KONFORMITÀ TAL-MIŻURA L2 MAL-KOMUNIKAZZJONI BANKARJA TAL-2008, IL-KOMUNIKAZJONI TA' ESTENSJONI TAL-2011 U L-KOMUNIKAZZJONI BANKARJA TAL-2013

                  (305)

                  Sabiex għajnuna tkun kompatibbli skont l-Artikolu 107(3)(b) tat-Trattat, hija għandha tikkonforma mal-kriterji ġenerali għall-kompatibbiltà: l-adegwatezza, in-neċessità u l-proporzjonalità.

                  (306)

                  Minħabba li l-banek Griegi ma baqgħux joperaw aktar fis-swieq tal-operaturi u saru kompletament dipendenti fuq il-finanzjament mill-bank ċentrali, kif ġie indikat fil-premessa 46, u ladarba l-Bank ma setax jidħol għal self ta' ammont suffiċjenti ta' fondi permezz tal-operazzjonijiet standard ta' rifinanzjament, il-Bank kellu jiddependi fuq l-ELA L2075L2076mekkaniżmu xieraq sabiex jirrimedja t-taqlib serju li seta' jiġi kkawżat mill-inadempjenza tal-Bank.

                  (307)

                  Billi l-ELA garantita mill-Istat tinvolvi spiża relattivament għolja ta' finanzjament għall-Bank, il-Bank għandu biżżejjed inċentiv sabiex jevita li jkollu jiddependi fuq dak is-sors ta' finanzjament sabiex jiżviluppa l-attivitajiet tiegħu. Il-Bank kellu jħallas rata ta' imgħax ta' […] bps ogħla mill-operazzjonijiet standard ta' rifinanzjament bl-Eurosistema. Barra minn hekk, il-Bank kellu jħallas miżata ta' garanzija ta' […] bps lill-Istat. Bħala riżultat, l-ispiża totali tal-ELA garantita mill-Istat għall-Bank hija ferm ogħla mill-ispejjeż normali tar-rifinanzjament mill-BĊE. B'mod partikolari, id-differenza bejn tal-ewwel u tal-aħħar hija ogħla mil-livell tal-miżata ta' garanzija mitluba mill-Komunikazzjoni dwar l-Estensjoni tal-2011. B'riżultat ta' dan, ir-rimunerazzjoni totali mitluba mill-Istat tista' titqies bħala suffiċjenti. Fir-rigward tal-ammont tal-ELA garantita mill-Istat, dan jiġi rivedut regolarment mill-Bank of Greece u mill-BĊE fuq il-bażi tal-ħtiġijiet proprji tal-Bank. Huma L2092L2093L2094

                  (308)

                  Tali skrutinju mill-qrib tal-użu tal-ELA garantita mill-Istat u l-verifika regolari li l-użu tagħha huwa limitat għall-minimu jiżguraw ukoll li l-likwidità tkun proporzjonata u li ma twassalx għal distorsjoni bla bżonn tal-kompetizzjoni. Il-Kummissjoni tinnota wkoll li l-Greċja tat impenn li l-Bank sejjer jimplimenta pjan ta' ristrutturar li jnaqqas id-dipendenza tiegħu fuq il-finanzjament mill-bank ċentrali u li l-Bank sejjer jikkonforma mal-limitazzjonijiet fl-imġiba, kif ġie analizzat fit-taqsima 7.6. Dan jiżgura li d-dipendenza fuq l-appoġġ ta' likwidità sejra tintemm mill-aktar fis possibbli u li tali għajnuna tkun proporzjonata.

                  (309)

                  Il-miżura L2 għalhekk hija konformi mal-Komunikazzjoni Bankarja tal-2008 u l-Komunikazzjoni dwar l-Estensjoni tal-2011 Peress li li l-Komunikazzjoni Bankarja tal-2013 ma daħħlet l-ebda obbligi ulterjuri f'dak li għandu x'jaqsam ma' garanziji, il-miżura L2 hija konformi ukoll mal-Komunikazzjoni Bankarja tal-2013.

            7.4.   IL-KONFORMITÀ TAL-MIŻURI B1, B2 U B3 MAL-KOMUNIKAZZJONI BANKARJA TAL-2008, MAL-KOMUNIKAZZJONI DWAR IR-RIKAPITALIZZAZZJONI U MAL-KOMUNIKAZZJONI DWAR L-ESTENSJONI TAL-2011

                  (310)

                  Kif indikat fil-Premessa 305, sabiex għajnuna tkun kompatibbli skont l-Artikolu 107(3)(b) tat-Trattat, trid tkun kompatibbli mal-kriterji ġenerali għall-kompatibbiltà (133): l-adegwatezza, in-neċessità u l-proporzjonalità.

                  (311)

                  Il-Komunikazzjoni dwar ir-Rikapitalizzazzjoni u l-Komunikazzjoni dwar l-Estensjoni tal-2011 jistabbilixxu iktar gwida fuq il-livell ta' rimunerazzjoni meħtieġ għall-injezzjonijiet ta' kapital tal-Istat.

            7.4.1.   Adegwatezza tal-Miżuri

                  (312)

                  Il-Kummissjoni tikkunsidra r-rikapitalizzazzjonijiet tal-HFSF (miżuri B1, B2 u B3) adegwati għaliex jipprevjenu l-falliment tal-Bank. Mingħajrhom, l-attivitajiet tagħhom ma setgħux ikomplu peress li l-Bank kellu ekwità negattiva fl-aħħar tal-2012. (134).

                  (313)

                  F'dak ir-rigward, il-Kummissjoni nnotat fid-Deċiżjoni tal-Ftuħ ta' NBG li l-Bank huwa waħda mill-akbar istituzzjonijiet bankarji fil-Greċja, kemm f'termini ta' self kif ukoll f'termini ta' ġbir ta' depożiti. Bħala tali, il-Bank huwa bank sistematikament importanti għall-Greċja. Taħt iċ-ċirkostanzi li kienu prevalenti, l-istituzzjonijiet finanzjarji fil-Greċja kellhom diffikultajiet fl-aċċess għall-finanzjament. Taħt dawk iċ-ċirkostanzi prevalenti, l-istituzzjonijiet finanzjarji fil-Greċja kellhom diffikultajiet sabiex jiksbu aċċess għall-finanzjament. Dak in-nuqqas ta' finanzjament illimita l-abbiltà tagħhom li jipprovdu self lill-ekonomija Griega. F'dak il-kuntest, it-taqlib fl-ekonomija seta' jiġi aggravat mill-inadempjenza tal-Bank. Barra minn hekk, il-miżuri B1, B2 u B3 ġew prinċipalment minħabba l-programm tal-PSI, avveniment straordinarju u inprevedibbli kbir, u mhux primarjament bħala riżultat ta' ġestjoni ħażina jew ta' teħid eċċessiv ta' riskji mill-Bank. B'hekk il-miżuri jindirizzaw prinċipalment mar-riżultati tal-programm tal-PSI u jikkontribwixxu għaż-żamma tal-istabbilità finanzjarja fil-Greċja.

                  (314)

                  Fid-Deċiżjoni ta' Ftuħ ta' NBG, il-Kummissjoni esprimiet dubji dwar kemm kienu ttieħdu immedjatament il-passi kollha possibbli biex il-Bank ma jkollux bżonn l-għajnuna fil-futur. Kif ġie indikat fil-premessi 156, 157, 158 ta' din id-Deċiżjoni, il-Greċja impenjat ruħha li timplimenta għadd ta' azzjonijiet relatati mal-governanza korporattiva u l-operazzjonijiet kummerċjali tal-Bank. Kif ġie deskritt fit-taqsima 2.4, il-Bank beda jirristruttura wkoll l-attivitajiet tiegħu bi tnaqqis fl-ispejjeż diġà implimentati. Għalhekk, id-dubji tal-Kummissjoni ttaffew.

                  (315)

                  Fid-Deċiżjoni tal-Ftuħ ta' NBG, il-Kummissjoni esprimiet ukoll dubji dwar jekk kienx hemm biżżejjed salvagwardji f'każ li l-Bank jaqa' taħt il-kontroll tal-Istat jew f'każ li l-azzjonisti privati jżommu l-kontroll waqt li l-maġġoranza tal-proprjetà tinżamm mill-Istat. L-impenji deskritti fil-premessi (156), (157), (158) jiżguraw li l-operazzjonijiet ta' kreditu tal-Bank jitmexxew fuq bażi kummerċjali u li n-negozju ta' kuljum jiġi protett minn interferenza Statali. Il-qafas tar-relazzjoni miftiehem bejn l-HFSF u l-Bank jiżgura wkoll li l-interessi tal-Istat bħala l-azzjonist prinċipali jiġu mħarsa kontra t-teħid ta' riskji eċċessivi mill-maniġment tal-Bank.

                  (316)

                  Għalhekk, il-miżuri B1, B2 u B3 jiżguraw li tinżamm l-istabbiltà finanzjarja fil-Greċja. Ittieħdu azzjonijiet sinifikanti sabiex jimminimizzaw telf futur u sabiex jiġi żgurat li l-attivitajiet tal-Bank ma jiġux imfixkla minn governanza mhux xierqa. Abbażi ta' dan, il-Kummissjoni ssib li l-miżuri B1, B2 u B3 huma xierqa.

            7.4.2.   Neċessità — limitazzjoni tal-għajnuna għall-minimu

                  (317)

                  Skont il-Komunikazzjoni Bankarja tal-2008, il-miżura ta' għajnuna, fl-ammont u l-forma tagħha, tkun tali li permezz tagħha jkun jista' jintlaħaq l-objettiv. Dan ifisser li injezzjoni ta' kapital trid tkun tal-ammont minimu neċessarju biex jintlaħaq it-tali objettiv.

                  (318)

                  L-ammont ta' appoġġ kapitali kien ikkalkolat mill-Bank of Greece fil-qafas tat-test tal-istress tal-2012 bil-għan li jiġi żgurat li l-proporzjon ta' kapital fil-Grad 1 tal-Bank jibqa' 'l fuq minn ċertu livell matul il-perjodu 2012-2014, kif rifless fit-Tabella 3. Għalhekk, il-miżuri B1, B2 u B3 ma jipprovdux lill-Bank b'kapital żejjed. Kif spjegat fil-Premessa 314, ittieħdu azzjonijiet biex jitnaqqas ir-riskju li l-Bank ikollu bżonn għajnuna addizzjonali fil-futur.

                  (319)

                  Fir-rigward tar-rimunerazzjoni tal-ewwel u t-tieni rikapitalizzazzjonijiet tranżitorji (miżuri B1 u B2), il-Kummissjoni tfakkar li dawn ingħataw f'Mejju u f'Diċembru 2012 u tħallsu fil-forma ta' noti EFSF. Bħala rimunerazzjoni, l-HFSF, mid-data tal-iżborżament tat-tali noti EFSF sad-data tar-Rikapitalizzazzjoni tar-rebbiegħa 2013, irċieva l-imgħax akkumulat fuq in-noti EFSF u dritt ta' 1 %. (135). Kif ġie enfasizzat fid-Deċiżjoni tal-Ftuħ ta' NBG, dik ir-rimunerazzjoni hija aktar baxxa mill-medda ta' bejn 7 % u 9 % definita fil-Komunikazzjoni dwar ir-Rikapitalizzazzjoni. Madankollu, il-perjodu ta' rimunerazzjoni baxxa kien limitat għal sena waħda għall-miżura B1 u ħames xhur għall-miżura B2 (jiġifieri, sal-konverżjoni tar-rikapitalizzazzjoni tranżitorja f'rikapitalizzazzjoni standard f'ishma ordinarji, jiġifieri l-miżura B3). Filwaqt li l-ewwel u t-tieni rikapitalizzazzjonijiet tranżitorji ma wasslux għad-dilwizzjoni tal-azzjonisti eżistenti, ir-rikapitalizzazzjoni tar-Rebbiegħa 2013, li kienet il-konverżjoni parzjali tal-ewwel u tat-tieni rikapitalizzazzjonijiet tranżitorji, wasslet għal dilwizzjoni qawwija tal-azzjonisti pre-eżistenti, minħabba li s-sehem tagħhom fl-ekwità tal-Bank niżel għal 5,1 %. Is-sitwazzjoni anormali li pprevaliet mid-data tal-ewwel rikapitalizzazzjoni tranżitorja mbagħad ġiet fi tmiemha. Għaldaqstant, id-dubji mqajma fid-Deċiżjoni tal-Ftuħ ta' NBG ttaffew.

                  (320)

                  Barra minn hekk, minħabba s-sors atipiku tad-diffikultajiet tal-Bank, fejn it-telf prinċipalment jiġi minn rinunzja ta' dejn favur l-Istat (il-programm PSI u x-xiri lura tad-dejn, li jipprovdu vantaġġ sinifikanti lill-Istat, jiġifieri, tnaqqis tad-dejn) u mill-konsegwenzi ta' riċessjoni mtawwla fl-ekonomija domestika tal-Bank, il-Kummissjoni tista' taċċetta devjazzjoni temporanja bħal din mir-rekwiżiti ta' rimunerazzjoni standard stabbiliti fil-Komunikazzjoni dwar ir-Rikapitalizzazzjoni. (136).

                  (321)

                  Fir-rigward tal-miżura B3, skont il-punt 8 tal-Komunikazzjoni dwar l-Estensjoni tal-2011, l-injezzjonijiet ta' kapital għandhom jiġu sottoskritti bi skont suffiċjenti għall-prezz tal-ishma, aġġustat għall-effett ta' dilwizzjoni, sabiex b'hekk tingħata assigurazzjoni raġonevoli ta' rimunerazzjoni adegwata għall-Istat. Filwaqt li l-miżura B3 ma pprevediet ebda skont sinjifikanti għall-prezz tal-ishma kif aġġustat għall-effett ta' dilwizzjoni, fil-fatt kien impossibbli li jinkiseb skont sinjifikanti għall-prezz teoretiku qabel il-ħruġ ta' ishma bi dritt. (137). Qabel ir-rikapitalizzazzjoni tar-rebbiegħa 2013, il-kapital tal-Bank kien negattiv u l-kapitalizzazzjoni tas-suq tiegħu kienet biss frazzjoni tal-ammont taż-żieda kapitali li għandha ssir. F'ċirkostanzi bħal dawn, tqum il-kwistjoni dwar jekk l-azzjonisti eżistenti kellhomx jiġu eliminati għal kollox. Il-Kummissjoni tinnota li l-prezz tal-ħruġ kien stabbilit bi skont ta' 50 % għall-prezz medju tas-suq fuq il-perjodu ta' ħamsin jum qabel id-determinazzjoni tal-prezz tal-ħruġ. Il-Kummissjoni tinnota wkoll li d-dilwizzjoni tal-azzjonisti diġà eżistenti kienet enormi, peress li wara r-rikapitalizzazzjoni kellhom biss 5,1 % tal-parteċipazzjoni azzjonarja tal-Bank. Għalhekk, l-applikazzjoni ta' skont ieħor fuq il-prezz tas-suq ikollha biss impatt limitat fuq ir-rimunerazzjoni tal-HFSF. Fid-dawl tas-sitwazzjoni speċifika tal-banek Griegi spjegata fil-premessa 320 u minħabba l-fatt li l-ħtieġa għall-għajnuna ġejja minn rinunzja tad-dejn favur l-Istat, il-Kummissjoni hija tal-fehma li l-prezz tal-ħruġ tal-ishma sottoskritti mill-Istat kien baxx biżżejjed.

                  (322)

                  L-HFSF ħareġ ukoll ċertifikati u ta ċertifikat wieħed għal kull sehem ġdid sottoskritt minn investitur privat li jipparteċipa fir-rikapitalizzazzjoni tar-Rebbiegħa 2013. L-HFSF ta dawk iċ-ċertifikati mingħajr ebda kunsiderazzjoni. Kif ġie spjegat fil-premessa 112, kull ċertifikat jinkorpora d-dritt li jinxtraw 8,23 ishma tal-HFSF f'intervalli speċifikati u bi prezzijiet tal-eżerċitar. Il-prezz tal-eżerċitar huwa ugwali għall-prezz tas-sottoskrizzjoni tal-HFSF miżjud b'marġini annwali u kumulattiv (4 % għall-ewwel sena, 5 % għat-tieni sena, 6 % għat-tielet sena, 7 % għar-raba' sena u mbagħad 8 % annwalizzati għall-aħħar sitt xhur). Ir-rimunerazzjoni riċevuta mill-HFSF fuq l-ishma li jippossjedi hija de facto limitata għal dawk il-livelli. Dik ir-rimunerazzjoni hija aktar baxxa mill-medda ta' bejn 7 % u 9 % definita fil-Komunikazzjoni dwar ir-Rikapitalizzazzjoni. Madankollu, minħabba li dawk iċ-ċertifikati kienu fattur ewlieni fis-suċċess tal-ħruġ tad-drittijiet u tal-kollokament privat imnedija mill-Bank qabel ir-rikapitalizzazzjoni tar-Rebbiegħa 2013, il-Kummissjoni hija tal-fehma li dawk iċ-ċertifikati ppermettew lill-Bank tnaqqas l-ammont ta' għajnuna b'EUR 1 079 miljun. Tabilħaqq, minħabba l-proporzjon ta' kapital baxx tal-Bank qabel ir-rikapitalizzazzjoni u l-inċertezza għolja li kienet prevalenti f'dak iż-żmien, is-simulazzjonijiet li kienu disponibbli wrew li mingħajr iċ-ċertifikati, l-investituri privati ma setgħux jiksbu ritorn suffiċjenti u ma kinux jipparteċipaw. Għar-raġunijiet spjegati fil-premessi 313 u 320, minħabba li l-HFSF jirċievi rimunerazzjoni pożittiva minima jekk jiġu eżerċitati ċ-ċertifikati u minħabba li kien objettiv tal-MPEF li jattira xi investituri privati sabiex jinżammu xi banek taħt maniġment privat, kif ukoll sabiex jiġu evitati sitwazzjonijiet fejn is-settur bankarju kollu jkun ikkontrollat mill-HFSF, il-Kummissjoni tista' taċċetta tali devjazzjoni mir-rekwiżiti tar-rimunerazzjoni standard stabbiliti fil-Komunikazzjoni dwar ir-Rikapitalizzazzjoni. Dik l-aċċettazzjoni hija bbażata wkoll fuq il-fatt li l-liġi tal-HFSF, kif emendata f'Marzu 2014, ma tipprevedi ebda aġġustament taċ-ċertifikati f'każ ta' żieda fil-kapital azzjonarju mhux ta' prelazzjoni, kif ukoll li f'każ ta' ħruġ ta' drittijiet, huwa biss il-prezz tal-eżerċitar skont iċ-ċertifikat li jista' jiġi aġġustat u l-aġġustament jista' jsir biss ex-post u biss sal-ammont tar-rikavat realizzat mill-bejgħ ta' drittijiet ta' prelazzjoni tal-HFSF. Barra minn hekk, l-impenn mogħti mill-Greċja li hija sejra tfittex l-approvazzjoni tal-Kummissjoni qabel kwalunkwe xiri lura taċ-ċertifikati maħruġa mill-HFSF jippermetti lill-Kummissjoni tiżgura li kwalunkwe ri-akkwist potenzjali fil-ġejjieni ma jkomplix inaqqas ir-rimunerazzjoni tal-HFSF u jżid ir-rimunerazzjoni tad-detenturi taċ-ċertifikati.

                  (323)

                  Fir-rigward tal-fatt li l-ishma tal-HFSF huma ishma mingħajr id-dritt ta' votazzjoni, il-Kummissjoni tfakkar li l-ħtieġa għall-għajnuna ma tiġix primarjament mit-teħid ta' riskji eċċessivi. Barra minn hekk, kien objettiv tal-programm bejn il-gvern Grieg, l-Unjoni, l-IMF u l-BĊE li xi banek jinżammu taħt maniġment privat. Barra minn hekk, il-qafas tar-relazzjoni u l-introduzzjoni awtomatika mill-ġdid tad-drittijiet ta' votazzjoni f'każ ta' nuqqas ta' implimentazzjoni tal-pjan ta' ristrutturar jipprovdu salvagwardji kontra t-teħid ta' riskji eċċessivi fil-ġejjieni minn maniġers privati. Fl-aħħarnett, il-PSI u x-xiri lura ta' Diċembru 2012 huma tip ta' rimunerazzjoni lill-Istat, minħabba li dan tal-aħħar gawda minn tnaqqis tad-dejn tiegħu lejn il-Bank b'bosta biljuni ta' euros. Għal dawn ir-raġunijiet kollha, il-Kummissjoni tista' taċċetta li l-HFSF jirċievi ishma mingħajr id-dritt ta' votazzjoni. Għalhekk, il-Kummissjoni tikkonkludi li l-miżura B3 kienet meħtieġa.

                  (324)

                  Bħala konklużjoni, il-miżuri B1, B2 u B3 huma meħtieġa bħala għajnuna ta' salvataġġ kemm fl-ammont kif ukoll fil-forma tagħhom.

            7.4.3.   Proporzjonalità — miżuri li jillimitaw effetti negattivi li jinfirxu

                  (325)

                  Il-Bank irċieva ammont kbir ħafna ta' għajnuna mill-Istat. Għalhekk, dik is-sitwazzjoni tista' twassal għal distorsjonijiet serji tal-kompetizzjoni. Madankollu, il-Greċja tat impenn li timplimenta numru ta' miżuri li jimmiraw biex inaqqsu l-effetti konsegwenzjali negattivi. B'mod partikolari, l-impenji jistabbilixxu li l-operazzjonijiet tal-Bank ikomplu jitmexxew fuq bażi kummerċjali, kif ġie spjegat fil-premessi 157 u 158. Il-Greċja impenjat ukoll li ddaħħal projbizzjoni tal-akkwist, kif ukoll numru ta' ċessjonijiet barra u f'attivitajiet mhux bankarji fil-Greċja, kif stabbilit fil-Premessa 159. Il-limiti għad-distorsjonijiet tal-kompetizzjoni sejrin ikomplu jiġu vvalutati fit-taqsima 7.6.

                  (326)

                  Fil-Bank inħatar trustee tal-monitoraġġ sabiex jimmonitorja l-implimentazzjoni korretta tal-impenji dwar il-governanza korporattiva u l-operazzjonijiet kummerċjali. Dan għandu jevita kwalunkwe bidla detrimentali fil-prattika kummerċjali tal-Bank u b'hekk jitnaqqsu l-effetti konsegwenzjali negattivi potenzjali.

                  (327)

                  Fl-aħħarnett, fil-25 ta' Ġunju 2014 ġie sottomess pjan ta' ristrutturar komprensiv ġdid lill-Kummissjoni. Dak il-pjan ta' ristrutturar sejjer jiġi vvalutat fit-taqsima 7.6.

                  (328)

                  Bħala konklużjoni, id-dubji mqajma fid-Deċiżjoni tal-Ftuħ ta' NBG ttaffew. Il-miżuri B1, B2 u B3 huma proporzjonati fid-dawl tal-punt 15 tal-Komunikazzjoni Bankarja tal-2008.

            7.4.4.   Konklużjoni dwar il-konformità tar-rikapitalizzazzjonijiet tal-HFSF mal-Komunikazzjoni Bankarja tal-2008, mal-Komunikazzjoni dwar ir-Rikapitalizzazzjoni u mal-Komunikazzjoni dwar l-Estensjoni tal-2011

                  (329)

                  B'hekk ġie konkluż li r-rikapitalizzazzjonijiet tal-HFSF (il-miżuri B1, B2 u B3) huma xierqa, neċessarji u proporzjonati, fid-dawl tal-punt 15 tal-Komunikazzjoni Bankarja tal-2008, tal-Komunikazzjoni dwar ir-Rikapitalizzazzjoni u tal-Komunikazzjoni dwar l-Estensjoni tal-2011. Għalhekk, il-miżuri B1, B2 u B3 jikkonformaw mal-Komunikazzjoni Bankarja tal-2008, mal-Komunikazzjoni dwar ir-Rikapitalizzazzjoni u mal-Komunikazzjoni dwar l-Estensjoni tal-2011.

            7.5.   IL-KONFORMITÀ TAL-AKKWIŻIZZJONI TA' TLIET BANEK KOOPERATTIVI, FB BANK U PROBANK MAL-KOMUNIKAZZJONI DWAR IR-RISTRUTTURAR

                  (330)

                  Il-punt 23 tal-Komunikazzjoni dwar ir-Ristrutturar jispjega li l-akkwiżizzjonijiet ta' impriżi minn banek megħjuna ma jistgħux jiġu ffinanzjati permezz ta' għajnuna mill-Istat sakemm dan ma jkunx essenzjali għat-treġġigħ lura tal-vijabbiltà ta' impriża. Barra minn hekk, il-punti 40 u 41 tal-Komunikazzjoni dwar ir-Ristrutturar jgħidu li l-banek ma għandhomx jużaw l-għajnuna mill-Istat għall-akkwiżizzjoni ta' negozji kompetituri, sakemm l-akkwiżizzjoni ma tkunx parti minn proċess ta' konsolidazzjoni meħtieġ għat-treġġigħ lura tal-istabbiltà finanzjarja jew għall-iżgurar ta' kompetizzjoni effettiva. Barra minn hekk, l-akkwiżizzjonijiet jistgħu jipperikolaw jew jikkomplikaw it-treġġigħ lura tal-vijabbiltà. Għalhekk, il-Kummissjoni għandha tivvaluta jekk l-akkwiżizzjonijiet magħmula mill-Bank jistgħux jiġu rrikonċiljati mal-Komunikazzjoni dwar ir-Ristrutturar.

            7.5.1.   Il-konformità tal-akkwiżizzjoni tal-obbligazzjonijiet magħżula tat-tliet Banek Kooperattivi mal-Komunikazzjoni tar-Ristrutturar

      7.5.1.1.   L-effett tal-akkwiżizzjoni fuq il-vijabbiltà fit-tul tal-Bank

                  (331)

                  L-akkwiżizzjoni tal-assi u l-obbligazzjonijiet magħżula tat-tliet Banek Kooperattivi ssaħħaħ il-vijabilità tal-Bank għal żmien twil.

                  (332)

                  B'mod aktar preċiż, fiż-żmien tal-akkwist, il-banek Griegi kienu diġà osservaw ħruġ ta' depożitu sinjifikanti bejn l-2010 u nofs l-2012 u kienu esklużi mis-swieq tal-finanzjament internazzjonali. Din hija r-raġuni għaliex erba' minn fost l-akbar ħames banek Griegi ssottomettew offerti sabiex jakkwistaw id-depożiti tat-tliet Banek Kooperattivi. L-integrazzjoni tad-depożiti tat-tliet Banek Kooperattivi fil-karta bilanċjali tal-Bank kienet ta' benefiċċju fil-profil ta' likwidità tiegħu. Li kieku l-Bank ma akkwistax id-depożiti tat-tliet Banek Kooperattivi, il-proporzjon self-depożiti nett tal-Bank kien ikun ogħla.

                  (333)

                  Barraminhekk, il-Bank malajr integra d-depożiti akkwistati mingħajr ma ħa taħt idejh xi infrastruttura jew netwerk ta' fergħat li jiswewh ħafna flus. Barra minn hekk, il-Bank ma ħa ebda self; b'hekk, l-akkwist ma żiedx ir-riskji tiegħu jew ir-rekwiżiti kapitali tiegħu.

            7.5.1.2.   L-effett tal-akkwiżizzjoni fuq l-ammont ta' għajnuna meħtieġa mill-Bank

                  (334)

                  B'konformità mal-punt 23 tal-Komunikazzjoni dwar ir-Ristrutturar, l-għajnuna għar-ristrutturar ma għandhiex tintuża għall-akkwiżizzjoni ta' kumpaniji oħrajn, iżda sempliċiment biex tkopri l-ispejjeż tar-ristrutturar li huma meħtieġa sabiex titreġġa' lura l-vijabbiltà tal-Bank. F'dan il-każ, għalkemm l-akkwiżizzjoni għandha implikazzjonijiet pożittivi għall-vijabbiltà tal-Bank, mhijiex essenzjali għall-vijabbiltà tiegħu skont it-tifsira tal-punt 23 tal-Komunikazzjoni dwar ir-Ristrutturar.

                  (335)

                  Madankollu, il-prezz tax-xiri kien baxx ħafna. Il-korrispettiv imħallas mill-Bank għall-akkwiżizzjoni tal-assi u l-obbligazzjonijiet ittrasferiti lit-tliet Banek Kooperattivi kollha ġie stabbilit għal […] % tal-valur tad-depożiti ttrasferiti u kien jammonta għal inqas minn EUR […] miljun, ekwivalenti għal madwar [0 sa 0,02] % tal-assi totali tal-Bank f'Diċembru 2011. Għalhekk, dik il-kunsiderazzjoni tista' titqies waħda żgħira ħafna.

                  (336)

                  Ġie konkluż li l-akkwiżizzjoni tat-tliet Banek Kooperattivi ma fixklitx il-limitazzjoni tal-ispejjeż ta' ristrutturar għall-minimu neċessarju.

            7.5.1.3.   L-effett distortiv tal-akkwiżizzjoni fuq il-kompetizzjoni

                  (337)

                  F'konformità mal-punti 39 u 40 tal-Komunikazzjoni dwar ir-Ristrutturar, l-għajnuna mill-Istat ma għandhiex tintuża għad-detriment ta' kumpaniji mhux megħjuna għall-akkwist ta' negozji kompetituri. Punt 41 tal-Komunikazzjoni dwar ir-Ristrutturar jgħid ukoll li l-akkwisti jistgħu jkunu awtorizzati jekk ikunu parti minn proċess ta' konsolidazzjoni għat-treġġigħ lura tal-istabbiltà finanzjarja jew biex tiġi żgurata l-kompetizzjoni effettiva, li l-proċess ta' akkwist għandu jkun ġust u li l-akkwist għandu jiżgura l-kundizzjonijiet tal-kompetizzjoni effettiva fis-suq rilevanti.

                  (338)

                  Il-Bank of Greece qies li t-tliet Banek Kooperattivi ma kinux vijabbli u li l-adozzjoni tal-miżuri ta' riżoluzzjoni kienet meħtieġa sabiex tinżamm stabbiltà finanzjarja. L-akkwist tat-tliet Banek Kooperattivi għalhekk jista' jiġi kkunsidrat li huwa parti minn proċess ta' konsolidazzjoni li huwa meħtieġ għat-treġġigħ lura tal-istabbiltà finanzjarja tat-tip deskritt fil-punt 41 tal-Komunikazzjoni dwar ir-Ristrutturar.

                  (339)

                  Fl-aħħarnett, il-prezz tax-xiri kien baxx ħafna. Ma kien hemm ebda offerent mhux megħjun li ssottometta offerta valida sabiex jakkwista l-assi u l-obbligazzjonijiet tat-tliet Banek Kooperattivi, u l-proċess tal-bejgħ kien wieħed miftuħ, trasparenti u mhux diskriminatorju. L-akkwiżizzjoni tal-assi u l-obbligazzjonijiet magħżula ta' Achaia Bank mill-Bank kienet awtorizzata wkoll (138) mill-Awtorità tal-Kompetizzjoni Ellenika (139). Għalhekk, jista' jiġi preżunt li l-eżitu tal-proċess tal-bejgħ ma jipperikolax il-kompetizzjoni effettiva fil-Greċja.

                  (340)

                  Għalhekk, l-akkwiżizzjoni taqa' taħt l-eżenzjoni fil-punt 41 tal-Komunikazzjoni dwar ir-Ristrutturar.

            7.5.1.4.   Konklużjoni dwar l-akkwiżizzjoni tal-assi u l-obbligazzjonijiet magħżula tat-tliet Banek Kooperattivi

                  (341)

                  Ġie konkluż li, fid-dawl tas-sitwazzjoni unika tal-banek Griegi (140) u l-ispeċifiċitajiet tal-akkwiżizzjoni tat-tliet Banek Kooperattivi, dik l-akkwiżizzjoni hija konformi mar-rekwiżiti stipulati fil-Komunikazzjoni dwar ir-Ristrutturar.

            7.5.2.   Il-konformità tal-akkwiżizzjoni ta' FB Bank mal-Komunikazzjoni dwar ir-Ristrutturar

      7.5.2.1.   L-effett tal-akkwiżizzjoni ta' FB Bank fuq il-vijabbiltà fit-tul tal-Bank

                  (342)

                  Fit-termini tal-profitabbiltà operattiva, l-akkwiżizzjoni ta' FB Bank sejra ttejjeb ir-ritorn tal-Bank għall-vijabbiltà fit-tul għaliex l-amalgamazzjoni ta' żewġ banek fl-istess suq ġeografiku tagħti l-opportunità li jitwettaqu sinerġiji sinifikanti. B'mod partikolari, fiż-żmien tal-akkwist, il-Bank antiċipa l-kisba ta' sinerġiji permezz ta' razzjonalizzazzjoni tan-netwerk ta' fergħat, allinjament tal-offerta ta' prodotti u politiki kreditizji, is-simplifikazzjoni u l-konsolidazzjoni tal-pjattaforma tal-IT. Fl-offerta finali tiegħu, il-Bank għamel stima li huwa ser jelimina l-biċċa l-kbira tal-ispejjeż operattivi ta' FB Bank, filwaqt li antiċipa l-allinjament tal-ispiża tad-depożiti ttrasferiti mal-politika dwar ir-rata tal-imgħax tal-Bank, jiġifieri, permezz tat-tnaqqis tar-rata tal-imgħax imħallsa fuq id-depożiti ta' FB Bank għal-livelli mħallsin mill-Bank fuq id-depożiti tiegħu, filwaqt li jinżammu l-klijenti eżistenti ta' FB Bank.

                  (343)

                  F'termini tat-telf mis-self fil-ġejjieni, il-Bank jakkwista s-self ta' FB Bank b'valur ġust, u mhux bil-valur kontabilistiku. Dak il-fattur jillimita r-riskju ta' indebolimenti fil-ġejjieni.

                  (344)

                  F'termini tal-pożizzjoni ta' likwidità, l-akkwiżizzjoni għandha effett pożittiv fuq il-Bank minħabba li hu akkwista aktar depożiti minn self nett.

                  (345)

                  F'termini tar-rekwiżiti kapitali, huwa mfakkar li l-offerta tal-Bank kienet kundizzjonali fuq il-kopertura mill-HFSF tal-ħtiġijiet kapitali maħluqa bl-akkwist tal-assi ta' FB Bank. Eventwalment, il-Bank ma għamilx użu minn dik il-possibbiltà minħabba li rnexxielu jiġbor biżżejjed kapital privat mis-suq f'Mejju 2014.

                  (346)

                  Għalhekk, il-Kummissjoni tikkunsidra li l-akkwist huwa pożittiv għat-treġġigħ lura tal-vijabbiltà fit-tul tal-Bank.

            7.5.2.2.   L-effett tal-akkwiżizzjonijiet fuq l-ammont ta' għajnuna meħtieġa mill-Bank

                  (347)

                  B'konformità mal-punt 23 tal-Komunikazzjoni dwar ir-Ristrutturar, l-għajnuna għar-ristrutturar ma għandhiex tintuża għall-akkwiżizzjoni ta' kumpaniji oħrajn, iżda sempliċiment biex tkopri l-ispejjeż tar-ristrutturar li huma meħtieġa sabiex titreġġa' lura l-vijabbiltà tal-Bank. F'dan il-każ, għalkemm l-akkwiżizzjoni għandha implikazzjonijiet pożittivi għall-vijabbiltà tal-Bank, mhijiex essenzjali għall-vijabbiltà tiegħu skont it-tifsira tal-punt 23 tal-Komunikazzjoni dwar ir-Ristrutturar.

                  (348)

                  Il-Bank ma kkunsidrax li jixtri l-assi u l-obbligazzjonijiet magħżula ta' FB Bank. Barra minn hekk, l-offerta tal-Bank kienet kundizzjonali fuq il-kopertura mill-HFSF tal-ħtiġijiet kapitali maħluqa bl-akkwist tal-assi ta' FB Bank. Għalhekk, l-akkwist ma wassalx sabiex l-akkwirent ikun jeħtieġ aktar għajnuna mill-Istat. Fir-rigward tal-ħtiġijiet kapitali potenzjali fil-ġejjieni maħluqa bl-akkwist, kien osservat li l-assi ġew akkwistati b'valur ġust, li jillimita r-riskju ta' telf addizzjonali fil-ġejjieni.

                  (349)

                  B'konklużjoni għal dan, il-Bank ma użax l-għajnuna biex jiffinanzjaa l-akkwiżizzjoni ta' FB Bank u li dik l-akkwiżizzjoni ma tiksirx il-prinċipju li l-għajnuna għandha tkun limitata għall-minimu neċessarju

            7.5.2.3.   L-effett distortiv tal-akkwiżizzjonijiet fuq il-kompetizzjoni

                  (350)

                  F'konformità mal-punti 39 u 40 tal-Komunikazzjoni dwar ir-Ristrutturar, l-għajnuna mill-Istat ma għandhiex tintuża għad-detriment ta' kumpaniji mhux megħjuna għall-akkwist ta' negozji kompetituri. Punt 41 tal-Komunikazzjoni dwar ir-Ristrutturar jgħid ukoll li l-akkwisti jistgħu jkunu awtorizzati jekk ikunu parti minn proċess ta' konsolidazzjoni għat-treġġigħ lura tal-istabbiltà finanzjarja jew biex tiġi żgurata l-kompetizzjoni effettiva, li l-proċess ta' akkwist għandu jkun ġust u li l-akkwist għandu jiżgura l-kundizzjonijiet tal-kompetizzjoni effettiva fis-suq rilevanti.

                  (351)

                  Kif imsemmi fil-premessa 76, FB Bank ma kienx bank vijabbli fuq bażi awtonoma. L-MEFP ta' Diċembru 2012 ippreveda r-riżoluzzjoni tal-banek sottokapitalizzati permezz ta' proċedura ta' Xiri u Assorbiment jew, bħala t-tieni l-aqwa għażla, permezz tal-ħolqien ta' bank tranżitorju. Kif ġie ddikjarat fil-premessa 77, u b'konformità mal-MEFP, il-Bank of Greece innota li l-adozzjoni ta' miżuri ta' riżoluzzjoni kienet kruċjali sabiex tinżamm il-fiduċja tad-depożituri fis-sistema bankarja Griega. Għalhekk, it-transizzjoni tista' titqies bħala parti minn proċess ta' konsolidazzjoni li huwa meħtieġ għat-treġġigħ lura tal-istabbiltà finanzjarja tat-tip deskritt fil-punt 41 tal-Komunikazzjoni dwar ir-Ristrutturar.

                  (352)

                  Ma kien hemm ebda offerent mhux megħjun li ssottometta offerta valida sabiex jakkwista lil FB Bank, u l-proċess tal-bejgħ kien wieħed miftuħ, trasparenti u mhux diskriminatorju. Għalhekk, ma tħalla barra eba offerent mhux megħjun mill-Bank. L-akkwiżizzjoni ta' FB Bank kienet awtorizzata mill-Awtorità tal-Kompetizzjoni Ellenika (141). Għalhekk, jista' jiġi preżunt li l-eżitu tal-proċess tal-bejgħ ma jipperikolax il-kompetizzjoni effettiva fil-Greċja.

                  (353)

                  Fid-dawl ta' dawk l-elementi, jista' jiġi konkluż li l-akkwiżizzjoni ta' FB Bank taqa' taħt l-eżenzjoni fil-punt 41 tal-Komunikazzjoni dwar ir-Ristrutturar.

            7.5.2.4.   Konklużjoni dwar l-akkwiżizzjoni ta' FB Bank

                  (354)

                  Ġie konkluż li, fid-dawl tal-ispeċifiċitajiet tal-akkwiżizzjoni ta' FB Bank, dik l-akkwiżizzjoni hija konformi mar-rekwiżiti stipulati fil-Komunikazzjoni dwar ir-Ristrutturar.

            7.5.3.   Il-konformità tal-akkwiżizzjoni ta' Probank mal-Komunikazzjoni dwar ir-Ristrutturar

      7.5.3.1.   L-effett tal-akkwiżizzjoni ta' Probank fuq il-vijabbiltà fit-tul tal-Bank

                  (355)

                  F'termini ta' profittabbiltà operattiva, l-akkwiżizzjoni ta' Probank għandha ttejjeb ir-ritorn tal-Bank għal vijabbiltà fit-tul minħabba li l-Bank sejjer jikseb sinerġiji li jagħmlu sens. B'mod partikolari, fiż-żmien tal-akkwist, il-Bank antiċipa li s-sinerġiji annwali tiegħu kienu ser jilħqu EUR […] miljun sal-aħħar tal-2015 (142). Il-Bank kien qiegħed jistenna li jaqbad dawk is-sinerġiji billi jirrazzjonalizza n-netwerk ta' fergħat u jnaqqas il-persunal tal-entità kkombinata, permezz ta' amalgamazzjoni tal-funzjonijiet korporattivi u t-tisħiħ tas-sistemi tal-IT u l-operazzjonijiet ċentralizzati. Barra minn hekk, il-Bank antiċipa li jikseb parti sinjifikanti mis-sinerġiji permezz ta' allinjament tal-ispiża tad-depożiti ttrasferiti mal-politika dwar ir-rata tal-imgħax tal-Bank, jiġifieri, billi jnaqqas ir-rati tal-imgħax imħallsin fuq id-depożiti ta' Probank għal-livelli mħallsin fuq id-depożiti tal-Bank.

                  (356)

                  Fir-rigward tar-riskju tat-telf mis-self fil-ġejjieni, il-Bank akkwista s-self ta' Probank b'valur ġust, u mhux bil-valur kontabilistiku. Dan jillimita r-riskju ta' indebolimenti fil-ġejjieni.

                  (357)

                  F'termini tal-pożizzjoni ta' likwidità, l-akkwiżizzjoni għandha effett pożittiv fuq il-Bank minħabba li hu akkwista aktar depożiti minn self nett. Għalhekk, l-akkwiżizzjoni tikkontribwixxi għat-titjib tal-proporzjon self-depożitu tal-Bank.

                  (358)

                  F'termini tar-rekwiżiti kapitali, huwa mfakkar li l-offerta tal-Bank kienet kundizzjonali fuq il-kopertura mill-HFSF tal-ħtiġijiet kapitali maħluqa bl-akkwist tal-assi ta' Probank. Eventwalment, il-Bank ma għamilx użu minn dik il-possibbiltà minħabba li rnexxielu jiġbor biżżejjed kapital privat mis-suq f'Mejju 2014.

                  (359)

                  Għalhekk, il-Kummissjoni tikkunsidra li l-akkwist huwa pożittiv għat-treġġigħ lura tal-vijabbiltà fit-tul tal-Bank.

            7.5.3.2.   L-effett tal-akkwiżizzjonijiet fuq l-ammont ta' għajnuna meħtieġa mill-Bank

                  (360)

                  B'konformità mal-punt 23 tal-Komunikazzjoni dwar ir-Ristrutturar, l-għajnuna għar-ristrutturar ma għandhiex tintuża għall-akkwiżizzjoni ta' kumpaniji oħrajn, iżda sempliċiment biex tkopri l-ispejjeż tar-ristrutturar li huma meħtieġa sabiex titreġġa' lura l-vijabbiltà tal-Bank. F'dan il-każ, għalkemm l-akkwiżizzjoni għandha implikazzjonijiet pożittivi għall-vijabbiltà tal-Bank, mhijiex essenzjali għall-vijabbiltà tiegħu skont it-tifsira tal-punt 23 tal-Komunikazzjoni dwar ir-Ristrutturar.

                  (361)

                  Il-Bank ma kkunsidrax li jixtri l-assi u l-obbligazzjonijiet magħżula ta' Probank. Barra minn hekk, l-offerta tal-Bank kienet kundizzjonali fuq il-kopertura mill-HFSF tal-ħtiġijiet kapitali maħluqa bl-akkwist tal-assi ta' Probank. Għalhekk, l-akkwist ma wassalx sabiex l-akkwirent ikun jeħtieġ aktar għajnuna mill-Istat. Fir-rigward tal-ħtiġijiet kapitali potenzjali fil-ġejjieni maħluqa bl-akkwist, kien osservat li l-assi ġew akkwistati b'valur ġust, li jillimita r-riskju ta' telf addizzjonali fil-ġejjieni.

                  (362)

                  B'konklużjoni għal dan, il-Bank ma użax l-għajnuna biex jiffinanzjaa l-akkwiżizzjoni ta' Probank u li dik l-akkwiżizzjoni ma tiksirx il-prinċipju li l-għajnuna għandha tkun limitata għall-minimu neċessarju

            7.5.3.3.   L-effett distortiv tal-akkwiżizzjoni fuq il-kompetizzjoni

                  (363)

                  F'konformità mal-punti 39 u 40 tal-Komunikazzjoni dwar ir-Ristrutturar, l-għajnuna mill-Istat ma għandhiex tintuża għad-detriment ta' kumpaniji mhux megħjuna għall-akkwist ta' negozji kompetituri. Punt 41 tal-Komunikazzjoni dwar ir-Ristrutturar jgħid ukoll li l-akkwisti jistgħu jkunu awtorizzati jekk ikunu parti minn proċess ta' konsolidazzjoni għat-treġġigħ lura tal-istabbiltà finanzjarja jew biex tiġi żgurata l-kompetizzjoni effettiva, li l-proċess ta' akkwist għandu jkun ġust u li l-akkwist għandu jiżgura l-kundizzjonijiet tal-kompetizzjoni effettiva fis-suq rilevanti.

                  (364)

                  Kif issemma fil-premessa 86, Probank ma kienx vijabbli fuq bażi awtonoma. L-MEFP ta' Mejju 2013 ippreveda r-riżoluzzjoni tal-banek sottokapitalizzati permezz ta' proċedura ta' Xiri u Assorbiment. Kif ġie ddikjarat fil-premessa 87, il-Bank of Greece innota li l-adozzjoni ta' miżuri ta' riżoluzzjoni kienet kruċjali sabiex tinżamm il-fiduċja tad-depożituri fis-sistema bankarja Griega. L-akkwist għalhekk jista' jiġi kkunsidrat li huwa parti minn proċess ta' konsolidazzjoni li huwa meħtieġ għat-treġġigħ lura tal-istabbiltà finanzjarja tat-tip deskritt fil-punt 41 tal-Komunikazzjoni dwar ir-Ristrutturar.

                  (365)

                  Ma kien hemm ebda offerent mhux megħjun li ssottometta offerta valida sabiex jakkwista lil Probank, u l-proċess tal-bejgħ kien wieħed miftuħ, trasparenti u mhux diskriminatorju. Għalhekk, ma tħalla barra eba offerent mhux megħjun mill-Bank. L-akkwiżizzjoni ta' Probank kienet awtorizzata wkoll mill-Awtorità tal-Kompetizzjoni Ellenika Għalhekk, jista' jiġi preżunt li l-eżitu tal-proċess tal-bejgħ ma jipperikolax il-kompetizzjoni effettiva fil-Greċja.

                  (366)

                  Fid-dawl ta' dawk l-elementi, jista' jiġi konkluż li l-akkwiżizzjoni ta' Probank taqa' taħt l-eżenzjoni fil-punt 41 tal-Komunikazzjoni dwar ir-Ristrutturar.

            7.5.3.4.   Konklużjoni dwar l-akkwiżizzjoni ta' Probank

                  (367)

                  Ġie konkluż li, fid-dawl tal-ispeċifiċitajiet tal-akkwiżizzjoni ta' Probank, dik l-akkwiżizzjoni hija konformi mar-rekwiżiti stipulati fil-Komunikazzjoni dwar ir-Ristrutturar.

            7.6.   IL-KONFORMITÀ TAL-MIŻURI A, B1, B2 U B3 MAL-KOMUNIKAZZJONI DWAR IR-RISTRUTTURAR
      7.6.1.   Sorsi tad-diffikultajiet u l-konsegwenzi fuq il-valutazzjoni skont il-Komunikazzjoni dwar ir-Ristrutturar

                  (368)

                  Kif ġie indikat fit-taqsimiet 2.1.1 u 2.1.2, id-diffikultajiet iffaċċjati mill-Bank ġejjin primarjament mill-kriżi sovrana Griega u mir-reċessjoni profonda fil-Greċja u fin-nofsinhar tal-Ewropa. Fir-rigward tal-fattur imsemmi l-ewwel, il-gvern Grieg tilef l-aċċess għas-swieq finanzjarji u finalment kellu jinnegozja ftehim mal-kredituri domestiċi u internazzjonali tiegħu, il-programm PSI, li rriżulta f'telf impost fuq il-pretensjonijiet miżmuma kontra l-Istat bi 53,3 %. Barra minn hekk, 31,5 % tal-pretensjonijiet ġew skambjati għall-GGBs ġodda b'rati tal-imgħax aktar baxxi u maturitajiet itwal. Dawk il-GGBs inxtraw lura mill-Istat mingħand il-banek Griegi f'Diċembru 2012 bi prezz ta' bejn 30,2 % u 40,1 % tal-valur nominali tagħhom, sabiex b'hekk kien ikkristallizzat telf ulterjuri għall-banek Griegi. Minbarra l-impatt tal-programm PSI u x-xiri lura tad-dejn fuq il-pożizzjoni kapitali tiegħu, il-Bank osserva wkoll ħruġ sinfikanti ta' depożiti bejn l-2010 u nofs l-2012 minħabba r-riskju li l-Greċja tista' toħroġ miż-żona tal-euro bħala konsegwenza ta' dejn pubbliku insostenibbli u r-reċessjoni ekonomika.

                  (369)

                  Il-miżuri B1, B2 u B3 jammontaw għal EUR 9 756 miljun, li huwa inqas mill-ammont tat-telf ipprenotat wara l-programm PSI (EUR 11 735 miljun). F'każ bħal dan u jekk id-diffikultajiet ma jiġux primarjament minn imġiba ta' teħid ta' riskju eċċessiv, il-punt 14 tal-Estensjoni ta' Komunikazzjoni 2011 jgħid li l-Kummissjoni se tħaffef ir-rekwiżiti tagħha.

                  (370)

                  Il-Kummissjoni tirrikonoxxi li parti mir-rekwiżiti tal-kapital tirriżulta mill-espożizzjoni standard ta' istituzzjoni finanzjarja għar-riskju sovran tal-pajjiż domestiku tagħha. Dak il-fatt kien enfasizzat ukoll fil-premessi 60 u 71 tad-Deċiżjoni tal-Ftuħ ta' NBG. B'konsegwenza ta' dan, hemm inqas bżonn li l-Bank jindirizza kwistjonijiet ta' periklu morali fil-pjan ta' ristrutturar tiegġu milli għal istituzzjonijiet finanzjarji megħjuna oħra li kellhom riskji eċċessivi akkumulati. Għalhekk, billi l-miżuri ta' għajnuna huma inqas distortivi, il-miżuri meħuda sabiex jillimitaw id-distorsjonijiet tal-kompetizzjoni għandhom isiru inqas stretti b'mod proporzjonali. Minħabba li l-programm PSI u r-riakkwist tad-dejn jikkostitwixxu rinunzja tad-dejn favur l-Istat, ir-rimunerazzjoni tal-Istat għar-rikapitalizzazzjoni tal-Bank tista' tkun aktar baxxa. Madankollu, il-Kummissjoni tosserva li l-espożizzjoni tal-Bank għar-riskju sovran Grieg kienet akbar mill-espożizzjoni ta' xi banek Griegi kbar oħrajn. Bħala riżultat, mhux it-telf kollu fuq il-GGBs jista' jiġi attribwit għall-espożizzjoni standard ta' istituzzjoni finanzjarja għar-riskju sovran tal-pajjiż domestiku tagħha.

                  (371)

                  It-tieni sors ta' telf għall-Bank huwa t-telf fuq is-self lid-djar u l-korporazzjonijiet Griegi. Il-Kummissjoni tikkunsidra li dan it-telf huwa prinċiplament minħabba t-tnaqqis eċċezzjonalment qawwi u mtawwal fil-PDG ta' madwar 25 % fuq ħames snin u mhux minħabba l-prattiċi riskjużi ta' self mill-Bank. B'riżultat ta' dan, l-għajnuna mogħtija sabiex tkopri dak it-telf ma toħloq ebda periklu morali, li huwa l-każ meta l-għajnuna tipproteġi lil bank mill-konsegwenzi ta' mġiba riskjuża fil-passat. Għalhekk, l-għajnuna hija inqas distortiva (143).

                  (372)

                  Madankollu, parti mill-ħtiġijiet kapitali u mit-telf fuq is-self tal-Bank ġejja minn xi sussidjarji internazzjonali.Pereżempju, fl-2012, l-attivitajiet fir-Rumanija u fil-Bulgarija kienu qed jagħmlu t-telf. L-assi barranin wasslu wkoll għal tnaqqis gradwali fil-likwidità minħabba li l-finanzjament intra-grupp ammonta għal madwar EUR […] biljun fil-31 ta' Diċembru 2012.

                  (373)

                  Bħala konklużjoni, parti sinifikanti mit-telf u l-ħtieġa għall-għajnuna jaqgħu taħt il-punt 14 tal-Komunikazzjoni dwar l-Estensjoni tal-2011, li jippermetti lill-Kummissjoni tħeffef ir-rekwiżiti tagħha. Parti mill-ħtieġa għall-għajnuna ġejja mit-telf mis-self tal-Greċja minħabba r-riċessjoni profonda u twila b'mod eċċezzjonali u mhux minn self riskjuż. Tali għajnuna ma toħloq ebda periklu morali u, għalhekk, hija inqas distortiva.

                  (374)

                  Fl-aħħarnett, parti limitata mill-ħtieġa għall-għajnuna ġejja mit-teħid ta' riskju mill-Bank stess.

                  (375)

                  Madankollu, peress li l-ekonomija Griega naqset b'madwar 25 % mill-2008, il-Bank għandu jaddatta l-organizzazzjoni tiegħu, l-istruttura tal-ispejjeż u n-netwerk kummerċjali tiegħu għall-ambjent il-ġdid, sabiex jirrestawra profitabbiltà suffiċjenti. Għalhekk, minkejja l-fatt li ħafna mill-għajnuna ma toriġinax minn teħid eċċessiv ta' riskju, il-Bank irid jirristruttura l-operati tiegħu fil-Greċja biex jiżgura l-vijabbiltà fit-tul tiegħu.

            7.6.2.   Vijabbiltà

                  (376)

                  Pjan ta' ristrutturar għandu jiżgura li l-istituzzjoni finanzjarja tkun tista' treġġa' lura l-vijabbiltà fit-tul tagħha sal-aħħar tal-perjodu tar-ristrutturar (it-taqsima 2 tal-Komunikazzjoni dwar ir-Ristrutturar). Fil-każ inkwistjoni, il-perjodu ta' ristrutturar huwa definit bħala l-perjodu ta' bejn id-data tal-adozzjoni ta' din id-Deċiżjoni u l-31 ta' Diċembru 2018.

                  (377)

                  B'konformità mal-punti 9, 10 u 11 tal-Komunikazzjoni dwar ir-Ristrutturar, il-Greċja ssottomettiet pjan ta' ristrutturar komprensiv u ddettaljat li jipprovdi informazzjoni kompleta dwar il-mudell kummerċjali tal-Bank. Il-pjan jidentifika wkoll il-kawżi tad-diffikultajiet iffaċċjati mill-Bank, kif ukoll il-miżuri meħuda bil-għan li jindirizzaw il-kwistjonijiet kollha ta' vijabbiltà li kellu jiffaċċja. B'mod partikolari, il-pjan ta' ristrutturar jiddeskrivi l-istrateġija magħżula biex tippriserva l-effiċjenza operattiva tal-Bank u biex tindirizza livell għoli ta' self mhux produttiv, il-likwidità vulnerabbli tiegħu u l-pożizzjonijiet tal-kapital u n-negozji barranin tiegħu, li ddipendew fuq il-kumpanija prinċipali għall-iffinanzjar u l-kapital tagħhom.

            7.6.2.1.   Attivitajiet bankarji Griegi

                  (378)

                  Fir-rigward tal-likwidita' u d-dipendenza tal-Bank fuq il-finanzjament tal-Eurosistema, il-pjan ta' ristrutturar jipprevedi tkabbir limitat tal-karta bilanċjali fil-Greċja, filwaqt li l-bażi tad-depożiti għandha terġa' tikber. Id-dipendenza fuq għajnuna b'likwidità ta' emerġenza, li diġà naqset, mistennija tkompli tonqos aktar. (144) sitwazzjoni li għandha tgħin lill-Bank sabiex inaqqas l-ispiża tal-finanzjament tiegħu.

                  (379)

                  L-impenn tal-proporzjon self-depożiti msemmi fil-premessa 153 jiggarantixxi li l-istruttura tal-karta bilanċjali tal-Bank tibqa' sostenibbli fl-aħħar tal-perjodu tar-ristrutturar. Il-bejgħ tat-titoli u ta' attivitajiet mhux ewlenin oħrajn għandu jsaħħaħ ukoll il-pożizzjoni tal-likwidità tal-Bank. Minħabba l-ambjent li għadu fraġli tas-settur bankarju Grieg, il-Kummissjoni tista' taċċetta t-talba tal-awtoritajiet Griegi li tkun awtorizzata biex tipprovdi likwidità lill-Bank bil-miżura ta' garanzija u tas-self ta' bonds tal-gvern tal-Iskema ta' Appoġġ għall-Banek Griegi.

                  (380)

                  Bil-għan li tnaqqas l-ispejjeż tal-finanzjament tagħha, il-Greċja pprovdiet ukoll impenn li l-Bank għandu jkompli jnaqqas ir-rati tal-imgħax li qiegħed iħallas fuq id-depożiti fil-Greċja, kif deskritt fil-premessa 153. L-ilħuq ta' tali tnaqqis fl-ispiża tad-depożiti sejra tkun kontribuzzjoni kruċjali għat-titjib tal-profittabbiltà ta' qabel il-proviżjonament tal-Bank.

                  (381)

                  Sa mill-bidu tal-kriżi, il-Bank beda jirrazzjonalizza n-netwerk kummerċjali tiegħu fil-Greċja, permezz ta' tnaqqis fin-numru ta' fergħat u impjegati Sal-31 ta' Diċembru 2017, l-ispejjeż totali tal-Bank mistennija jonqsu aktar. Għal dak il-għan, il-Greċja impenjat ruħha li l-Bank sejjer inaqqas il-fergħat u l-impjegati tiegħu fil-Greċja għal […] u […] rispettivament fil-31 ta' Diċembru 2017, bi spejjeż totali massimi fil-Greċja li jammontaw għal EUR […] miljun. Il-proporzjon spiża-dħul mistenni se jkun inqas minn […] % fl-aħħar tal-perjodu ta' ristrutturar. Il-Kummissjoni tqis li l-pjan tar-ristrutturar jiżgura l-effikaċja tal-Bank fl-ambjent tas-suq il-ġdid.

                  (382)

                  Qasam ewlieni ieħor huwa t-trattament tas-self improduttiv. Il-Bank qiegħed jippjana li jsaħħaħ l-attività prinċipali sabiex inaqqas it-telf tiegħu. Taħt il-mudell operattiv ġdid tiegħu, il-Bank ser jiġġestixxi s-self improduttiv permezz ta' taqsima ddedikata, li l-prijorità tagħha hija li timmassimizza l-irkupri għall-Bank u li tnaqqas is-self improduttiv permezz ta' ristrutturar sostenibbli. Il-Greċja tat ukoll impenn li l-Bank għandu jikkonforma mal-istandards għoljin fir-rigward tal-politika kreditizja tiegħu sabiex jimmassimizza l-valur għall-Bank f'kull stadju tal-proċess tal-kreditu, kif deskritt fil-premessa 157.

            7.6.2.2.   Governanza korporattiva

                  (383)

                  Punt ieħor ta' attenzjoni huwa l-governanza tal-Bank minħabba li l-HFSF jippossjedi l-maġġoranza tal-ishma tal-Bank wara ż-żieda fil-kapital azzjonarju tal-2014, iżda b'setgħa ta' votazzjoni ristretta. Barra minn hekk, uħud mill-azzjonisti privati għandhom ukoll ċertifikati u b'hekk jiggwadanjaw il-benefiċċju sħiħ li kieku l-prezz tal-ishma kellu jogħla matul il-perjodu tar-ristrutturar. Minħabba li s-sitwazzjoni tista' toħloq periklu morali, fl-2013 intlaħaq qbil fuq qafas tar-relazzjoni speċifiku bejn il-Bank u l-HFSF. Dak il-ftehim jipproteġi l-ħidma ta' kuljum tal-Bank minn kwalunkwe interferenza mill-azzjonisti prinċipali tiegħu, filwaqt li jiggarantixxi li l-HFSF ikun jista' jissorvelja l-implimentazzjoni tal-pjan ta' ristrutturar u jipprevjeni t-teħid ta' riskji eċċessivi mill-maniġment tal-Bank permezz ta' proċeduri ta' konsultazzjoni xierqa. Il-Bank impenja ruħu wkoll li jissorvelja mill-qrib l-espożizzjoni tiegħu għall-mutwatarji konnessi. Il-Kummissjoni tinnota b'mod pożittiv il-fatt li l-HFSF awtomatikament se jerġa' jikseb id-drittijiet tal-voti kollha jekk il-Bank ma jibqax jimplimenta l-pjan ta' ristrutturar tiegħu.

            7.6.2.3.   Attivitajiet internazzjonali

                  (384)

                  Uħud mill-attivitajiet internazzjonali tal-Bank ġabu fix-xejn il-kapital, il-likwidità u l-profitabilità tal-Bank fil-passat, kif spjegat fil-premessa 372.

                  (385)

                  Il-pjan ta' ristrutturar jipprevedi tranżizzjoni lejn enfasi akbar fuq is-suq domestiku tiegħu u t-Turkija. Il-Bank diġà beda jirrazzjonalizza wkoll lis-sussidjarji barranin, bil-għan li jsaħħaħ il-proċess tas-sottoskrizzjoni tas-self u jnaqqas id-diskrepanza fil-finanzjament tas-sussidjarji. Il-Greċja tat impenn li l-Bank sejjer ibiegħ il-[…] tiegħu u s-sussidjarji barranin tiegħu fi […].

                  (386)

                  Għalhekk, l-ammont totali ta' assi barra mill-Greċja u t-Turkija ser jonqos bi […] % mill-31 ta' Diċembru 2012 sal-31 ta' Diċembru 2017.

                  (387)

                  Il-Greċja tat ukoll impenn li l-Bank sejjer inaqqas is-sehem tiegħu fis-sussidjarja Torka tiegħu Finansbank permezz ta' […]. […] milqugħin minħabba li dawn sejrin isaħħa l-pożizzjoni kapitali tal-Bank. Fir-rigward tal-fatt li l-Bank qiegħed jipprevedi li jżomm sehem maġġoritarju f'Finansbank, il-Kummissjoni tosserva li Finansbank baqa' profittabbli b'mod stabbli matul is-snin riċenti. Il-Kummissjoni tosserva wkoll li l-Bank qiegħed jipprevedi monitoraġġ mill-qrib tal-ispejjeż ta' Finansbank u tar-riskji meħuda minn dak is-sussidjarju.L-impenn li l-Bank mhux se jipprovdi […] lil Finansbank jiżgura li Finansbank […]. Fid-dawl ta' dawk l-elementi, il-Kummissjoni hija tal-fehma li ż-żamma ta' sehem maġġoritarju f'Finansbank ma tipperikolax it-treġġigħ lura tal-profittabbiltà.

                  (388)

                  Għalhekk, ġie konkluż li l-Bank għandu jirristruttura b'mod suffiċjenti l-operazzjonijiet barranin tiegħu u jnaqqas l-espożizzjoni tiegħu għal dawk inqas vijabbli.

            7.6.2.4.   Konklużjoni dwar il-vijabbiltà

                  (389)

                  Il-pjan ta' ristrutturar juri li l-Bank kapaċi jirreżisti ammont raġonevoli ta' stress minħabba li, fix-xenarju avvers, huwa jibqa' profittabbli fl-aħħar tal-perjodu tar-ristrutturar u jżomm proporzjon ta' Kapital tal-Grad 1 suffiċjentament għoli. (145).

                  (390)

                  L-ammont ta' kapital addizzjonali li nġabar fl-2014, jiġifieri EUR 2 500 miljun, huwa biżżejjed sabiex ilaħħaq max-xenarju bażi tat-test tal-istress tal-2013. Fil-valutazzjoni tal-ħtiġijiet kapitali taħt ix-xenarju bażi, il-Bank of Greece diġà introduċa bosta aġġustamenti li wasslu għal żieda fil-ħtiġijiet kapitali stmati mqabbla mal-ħtiġijiet kapitali stmati mill-Bank fi ħdan ix-xenarju bażi tiegħu stess. Il-ħtiġijiet kapitali tal-linja bażi stmati mill-Bank of Greece għalhekk jassumu ċertu livell ta' stress. Sabiex tikkonkludi li l-Bank huwa vijabbli, il-Kummissjoni ma teħtieġx li l-Bank ikollu biżżejjed kapital minn qabel biex ikopri r-rekwiżiti tal-kapital tax-xenarju stressjat mill-Bank of Greece, billi l-livell stmat jirrappreżenta livell għoli ta' stress.

                  (391)

                  Barra minn hekk, huwa pożittiv li l-Bank mhuwiex ser jagħmel investimenti addizzjonali f'dokument mhux fi grad ta' investiment, fatt li għandu jgħinu sabiex jippreserva l-kapital u l-pożizzjoni tal-likwidità tiegħu.

                  (392)

                  Għalhekk, il-Kummissjoni tista' tikkonkludi li l-miżuri ta' ristrutturar previsti fil-pjan ta' ristrutturar huma biżżejjed sabiex titreġġa' lura l-vijabbiltà tal-Bank.

            7.6.3.   Kontribuzzjoni proprja u kondiviżjoni tal-piżijiet

                  (393)

                  Kif ġie ddikjarat fit-taqsima 3 tal-Komunikazzjoni dwar ir-Ristrutturar, il-banek u l-partijiet interessati tagħhom għandhom jikkontribwixxu għar-ristrutturar kemm jista' jkun sabiex jiżguraw li l-għajnuna tkun limitata għall-minimu neċessarju. Għaldaqstant, il-banek għandhom jużaw ir-riżorsi proprji tagħhom biex jiffinanzjaw ir-ristrutturar, pereżempju billi jbiegħu l-assi, filwaqt li l-azzjonisti għandhom jassorbu t-telf tal-bank, fejn ikun possibbli. L-impenji magħmula mill-Greċja għandhom jiżguraw li r-riżorsi tagħhom jintużaw u li l-azzjonisti oriġinali u l-investituri privati, iżommu kapital ibridu tal-Bank, jikkontribwixxu għar-ristrutturar.

            7.6.3.1.   Kontribuzzjoni proprja mill-Bank: divestimenti u tnaqqis tal-ispejjeż

                  (394)

                  Il-Bank diġà żvesta xi negozji żgħar bħall-attivitajiet tal-assigurazzjoni fit-Turkija u sehem maġġoritarju fis-sussidjarju tiegħu fis-settur tal-proprjetà immobbli.

                  (395)

                  Il-pjan ta' ristrutturar jipprevedi l-bejgħ ta' sehem minoritarju f'Finansbank, kif deskritt fil-premessa 387, li sejjer jippermetti lill-Bank sabiex jiġġenera l-kapital internament. Il-Bank ser ibiegħ ukoll […] kif ukoll is-sussidjarju tal-ekwità privata tiegħu u titoli oħrajn. Meta wieħed iqis id-diżingranaġġ u d-divestimenti diġà implimentati, kif ukoll wara l-implimentazzjoni tal-impenji relatati mad-diżingranaġġ u mad-divestimenti tan-negozji barranin, il-Bank ser ikun iġġenera ammont sinifikanti ta' kapital.It-tnaqqis fl-assi internazzjonali tal-Bank għandu jwassal ukoll għal tnaqqis sinjifikanti tar-riskju kontinġenti li tkun meħtieġa l-għajnuna fil-ġejjieni. Għalhekk, dan jgħin sabiex l-ammont tal-għajnuna jitnaqqas għall-minimu.

                  (396)

                  Bil-għan li jillimita l-ħtiġijiet kapitali tiegħu, il-Bank mhuwiex sejjer juża […], kif deskritt fil-premessa (154). Barra minn hekk, l-impenji magħmula mill-Greċja jipprovdu li l-Bank ma jagħmilx akkwiżizzjonijiet għaljin.

                  (397)

                  Il-Bank involva ruħu wkoll fi programm ambizzjuż ta' tnaqqis tal-ispejjeż, kif indikat fit-taqsima 2.4.2. L-ispejjeż tiegħu sejrin ikomplu jonqsu sal-2017. Il-forza tax-xogħol tiegħu qiegħda titnaqqas u ħafna mis-salarji qegħdin jiġu aġġustati 'l isfel.

            7.6.3.2.   Kondiviżjoni tal-piżijiet mill-azzjonisti storiċi u kapital ġdid miġbur fis-suq

                  (398)

                  L-azzjonisti eżistenti tal-Bank ġew dilwiti suċċessivament permezz tal-ħruġ tad-drittijiet fl-2009 u fl-2010 (146) u mbagħad permezz tar-rikapitalizzazzjoni tal-HFSF (il-miżura B3). Is-sehem miżmum mill-azzjonisti tal-Bank tnaqqas minn 100 % qabel ir-Rikapitalizzazzjoni tar-rebbiegħa 2013 għal 5,1 % biss minn hemm 'il quddiem. Barra minn hekk, ma tħallas ebda dividend lill-azzjonisti ordinarji mill-2007 jew lill-azzjonisti preferenzjarji tal-Istati Uniti mill-2009. Apparti dik il-kondiviżjoni tal-piżijiet mill-azzjonisti storiċi, il-Bank ġabar ammont sinifikanti ta' kapital privat minn mindu bdiet il-kriżi tard fl-2008, jiġifieri EUR 1 247 miljun fl-2009, EUR 1 815-il miljun fl-2010, EUR 1 079 fl-2013 u EUR 2 500 miljun fl-2014. Dak il-kapital miżjud ikkontribwixxa għat-tnaqqis tal-ammont tal-ħtiġijiet kapitali li kellhom jimtlew permezz tal-għajnuna mill-Istat.

            7.6.3.3.   Kondiviżjoni tal-piżijiet mid-detenturi tad-dejn subordinat

                  (399)

                  Id-detenturi tad-dejn subordinat tal-Bank ikkontribwixxew għall-ispejjeż tar-ristrutturar tal-Bank. Il-Bank wettaq bosta eżerċizzji ta' ġestjoni tal-obbligazzjonijiet bil-għan li jiġġenera l-kapital, kif deskritt fil-premessi 149 u 150.

                  (400)

                  L-istrumenti li sa issa għadhom pendenti huma soġġetti għall-projbizzjoni fuq il-kupuni msemmija fil-premessa (159). Għalhekk, il-Kummissjoni hija tal-fehma li kondiviżjoni tal-piżijiet adegwata mill-investituri ibridi privati tal-bank hija garantita u li r-rekwiżiti tal-Komunikazzjoni dwar ir-Ristrutturar f'dak ir-rigward qegħdin jiġu ssodisfati.

            7.6.3.4.   Konklużjoni dwar il-kontribuzzjoni proprja u l-kondiviżjoni tal-piżijiet

                  (401)

                  Il-Kummissjoni tosserva li, meta mqabbla mar-rikapitalizzazzjoni tal-Istat totali riċevuta, il-kontribuzzjoni proprja u l-kondiviżjoni tal-piżijiet fil-forma tal-bejgħ tal-assi u t-tnaqqis fin-numru tal-impjegati huwa ħafna inqas mil-livelli li l-Kummissjoni normalment tikkunsidra bħala biżżejjed. Pereżempju, il-pjan ta' ristrutturar ma qiegħed jipprevedi ebda tnaqqis tal-attivitajiet bankarji Griegi u qiegħed jipprevedi ż-żamma ta' sehem maġġoritarju f'Finansbank. Madankollu, fir-rigward tal-elementi żviluppati fit-Taqsima 7.6.1, li fiha l-Kummissjoni tista' taċċetta kontribuzzjoni proprja u kondiviżjoni tal-piżijiet iktar baxxa, il-pjan ta' ristrutturar jista' jiġi kkunsidrat li jipprovdi miżuri biżżejjed ta' kontribuzzjoni proprja u kondiviżjoni tal-piżijiet.

            7.6.4.   Miżuri maħsubin sabiex jillimitaw id-distorsjonijiet tal-kompetizzjoni

                  (402)

                  Il-Komunikazzjoni dwar ir-Ristrutturar tirrikjedi pjan ta' ristrutturar li jipproponi miżuri intiżi biex jillimitaw id-distorsjonijiet tal-kompetizzjoni u jiggarantixxu settur bankarju kompetittiv. Barra minn hekk, dawk il-miżuri għandhom jindirizzaw ukoll il-kwistjonijiet ta' periklu morali u jiżguraw li l-għajnuna mill-Istat ma tintużax sabiex tiffinanzja mġiba anti-kompetittiva.

                  (403)

                  Il-Punt 31 tal-Komunikazzjoni dwar ir-Ristrutturar jiddikjara li meta jiġi vvalutat l-ammont ta' għajnuna u d-distorsjonijiet tal-kompetizzjoni li jirriżultaw, il-Kummissjoni għandha tikkunsidra kemm l-ammont relattiv kif ukoll dak assolut tal-għajnuna mill-Istat riċevuta, kif ukoll il-livell tal-kondiviżjoni tal-piżijiet u l-pożizzjoni tal-istituzzjoni finanzjarja fis-suq wara r-ristrutturar. F'dak ir-rigward, il-Kummissjoni tfakkar li l-Bank irċieva appoġġ kapitali mill-Istat ekwivalenti għal 17,3 % tal-RWA tiegħu (147). Barra minn hekk, il-Bank kiseb garanziji ta' likwidità li ammontaw għal EUR 12 900 miljun fil-15 ta' April 2011 u għal EUR 14 798 miljun fil-31 ta' Diċembru 2013. Il-pjan ta' ristrutturar irċieva wkoll self ta' bonds tal-gvern għal EUR 847 miljun f'dik id-data, kif ukoll ELA ggarantita mill-Istat li fil-31 ta' Diċembru 2012 kienet tammonta għal EUR 30,9 biljun. Il-ħtieġa li jiġu implimentati miżuri biex jillimitaw distorsjonijiet tal-kompetizzjoni potenzjali għalhekk hija ġġustifikata fir-rigward tat-tali ammont kbir ta' għajnuna. Barra minn hekk, is-sehem mis-suq tal-Bank fil-Greċja huwa kbir, b'ishma tas-suq ta' 22 % għal self u 25 % għal depożiti fil-31 ta' Diċembru 2013. (148).

                  (404)

                  Il-Kummissjoni tfakkar li d-diffikultajiet tal-Bank prinċipalment jiġu minn xokkijiet esterni bħal kriżi sovrana tal-Greċja u r-riċessjoni mtawwla li ilha tisfratta l-ekonomija Griega sa mill-2008. Dan ġie nnotat ukoll fil-premessa 68 tad-Deċiżjoni tal-Ftuħ ta' NBG. Għalhekk, b'konsegwenza ta' dan, il-ħtieġa li jiġu indirizzati l-kwistjonijiet ta' periklu morali naqset. Kif ġie diskuss fit-taqsima 7.6.1, l-effett distortiv tal-miżuri ta' għajnuna huwa inqas fid-dawl ta' dawk il-fatturi, bħalma hija l-ħtieġa għal miżuri intiżi biex jillimitaw id-distorsjonijiet tal-kompetizzjoni. Għal dawn ir-raġunijiet, il-Kummissjoni tista' eċċezzjonalment taċċetta li minkejja l-ammont għoli ta' għajnuna, il-pjan ta' ristrutturar ma jipprevedi l-ebda tnaqqis tal-karta tal-bilanċ u s-self fil-Greċja.

                  (405)

                  Madankollu, il-Kummissjoni tinnota li r-rikapitalizzazzjonijiet tal-Istat ippermettew lill-Bank ikompli bl-attivitajiet bankarji tiegħu fis-swieq barranin.

                  (406)

                  F'dak ir-rigward, il-Kummissjoni tinnota li, minbarra d-diżingranaġġ u r-ristrutturar implimentati diġà, l-impenn li jiġu disvestit l-assi barranin […] sat-30 ta' Ġunju 2018 (149). Għalhekk, l-għajnuna ma għandhiex tintuża sabiex tfixkel il-kompetizzjoni f'dawk is-swieq barranin.

                  (407)

                  Il-Greċja impenjat ukoll li l-Bank mhuwiex ser jagħmel akkwiżizzjonijiet sabiex b'hekk tiżgura li l-Bank ma jużax l-għajnuna mill-Istat riċevuta għall-akkwist ta' kwalunkwe negozju ġdid. Dak l-impenn jikkontribwixxi sabiex jiżgura li l-għajnuna tintuża strettament biex tappoġġja t-treġġigħ lura tal-vijabbiltà tal-attivitajiet bankarji Griegi u mhux, pereżempju, għal tkabbir fis-swieq barranin.

                  (408)

                  L-impenn li jitnaqqas l-imgħax imħallas fuq id-depożiti Griegi minn livelli għoljin b'mod mhux profittabbli jiggarantixxi wkoll li l-għajnuna ma tintużax sabiex tiffinanzja strateġiji ta' ġbir tad-depożiti li jfixklu l-kompetizzjoni fis-suq Grieg. B'mod simili, l-impenn biex jiġu implimentati linji gwida stretti fir-rigward tal-ipprezzar tas-self ġdid (150), abbażi ta' valutazzjoni xierqa tar-riskju tal-kreditu, għandu jipprevjeni lill-Bank milli jfixkel il-kompetizzjoni fis-suq Grieg bi strateġiji ta' pprezzar inadegwati fuq is-self lill-klijenti.

                  (409)

                  L-impenn għall-iżvestiment ta' […] jiżgura wkoll li l-għajnuna ma tintużax għat-tkabbir f'dak is-suq għas-spejjeż tal-kompetituri mhux megħjuna.

                  (410)

                  Meta wieħed iqis is-sitwazzjoni speċifika deskritta fit-taqsima 7.6.1 u l-miżuri previsti fil-pjan ta' ristrutturar, il-Kummissjoni hija tal-fehma li hemm biżżejjed salvagwardji li jillimitaw id-distorsjonijiet tal-kompetizzjoni.

            7.6.5.   Monitoraġġ

                  (411)

                  B'konformità mat-taqsima 5 tal-Komunikazzjoni dwar ir-Ristrutturar, huma meħtieġa rapporti regolari li jippermettu lill-Kummissjoni tivverifika li l-pjan ta' ristrutturar qiegħed jiġi implimentat kif suppost. Kif ġie ddikjarat fl-impenji (151), il-Greċja għandha tiżgura li t-Trustee tal-Monitoraġġ, li nħatar mill-Bank bl-approvazzjoni tal-Kummissjoni, jissorvelja l-impenji mogħtija mill-Greċja fuq ir-ristrutturar tal-attivitajiet fil-Greċja u barra minnha, kif ukoll fuq il-governanza korporattiva u l-operazzjonijiet kummerċjali, sal-aħħar tal-perjodu tar-ristrutturar, jiġifieri, il-31 ta' Diċembru 2018. Il-Kummissjoni għalhekk tikkonstata li l-monitoraġġ adegwat tal-implimentazzjoni tal-pjan ta' ristrutturar huwa żgurat.

            7.6.6.   Konklużjoni dwar il-konformità tal-miżuri A, B1, B2 u B3 mal-Komunikazzjoni dwar ir-Ristrutturar

                  (412)

                  Il-Kummissjoni ssib li l-pjan ta' ristrutturar, meta kkunsidrat flimkien mal-impenji fl-Anness għal din id-Deċiżjoni, jiżgura t-treġġigħ lura tal-vijabbiltà fit-tul tal-Bank, huwa suffiċjenti fir-rigward tal-kondiviżjoni tal-piżijiet u l-kontribuzzjoni proprja u fih miżuri suffiċjenti sabiex jillimita d-distorsjoni tal-kompetizzjoni. Il-pjan ta' ristrutturar u l-impenji sottomessi jissodisfaw il-kriterji tal-Komunikazzjoni dwar ir-Ristrutturar.

            8.   KONKLUŻJONI

                  (413)

                  Il-Kummissjoni jiddispjaċiha li l-Greċja implimentat b'mod illegali l-miżuri ta' għajnuna B1, B2, B3, FB4, FB5, PB1, u PB2, bi ksur tal-Artikolu 108(3) tat-Trattat, minħabba li dawn ġew implimentati qabel in-notifika formali tagħhom. Madankollu, dawn il-miżuri, kif ukoll il-miżuri l-oħrajn analizzati f'din id-Deċiżjoni, jistgħu jitqiesu bħala kompatibbli mas-suq intern,

            ADOTTAT DIN ID-DEĊIŻJONI:
      Artikolu 1
      1.   Il-miżuri li ġejjin, implimentati jew ippjanati mill-Greċja jikkostitwixxu għajnuna mill-Istat fit-tifsira tal-Artikolu 107(1) tat-Trattat:

                  (a)

                  l-assistenza ta' likwidità ta' emerġenza pprovduta lin-National Bank of Greece S.A. (“NBG”) mill-Bank of Greece u ggarantita mill-GreċjaL2547

                  (b)

                  it-tieni rikapitalizzazzjoni tranżitorja ta' EUR 2 326 miljun mogħti mill-Fond Elleniku għall-Istabbiltà Finanzjarja (“HFSF”) lil NBG f'Diċembru 2012 (miżura B2);

                  (c)

                  ir-rikapitalizzazzjoni ta' EUR 8 677 miljun mogħtija mill-HFSF lil NBG fir-Rebbiegħa 2013 (il-miżura B3);

                  (d)

                  il-finanzjament tad-diskrepanza ta' finanzjament totali ta' EUR 456,97 miljun mill-HFSF relatat mal-attivitajiet trasferiti minn First Business Bank S.A. (“FB Bank”) lil NBG, f'Ġunju u f'Ottubru 2013 (miżura FB4);

                  (e)

                  l-impenn sabiex tiġi koperta l-ħtieġa kapitali ta' NBG kien relatat mal-akkwist tal-assi ttrasferiti minn FB Bank lil NBG, f'Mejju 2013, għal ammont ta' EUR 100 miljun (il-miżura FB5);

                  (f)

                  il-finanzjament tad-diskrepanza ta' finanzjament totali ta' EUR 562,73 miljun mill-HFSF relatati mal-attivitajiet trasferiti minn Probank S.A. lil NBG, f'Awwissu u Diċembru 2013 (miżura PB1); u

                  (g)

                  l-impenn sabiex tiġi koperta l-ħtieġa kapitali ta' NBG kien relatat mal-akkwist tal-assi ttrasferiti minn Probank lil NBG, f'Lulju 2013, għal ammont ta' EUR [180 sa 280] miljun (il-miżura PB2).

            2.   Il-finanzjament mill-HFSF tad-diskrepanza tal-likwidità totali ta' EUR 325,8 miljun, fil-qafas tat-trasferiment ta' ċerti assi u obbligazzjonijiet tal-Cooperative Bank of Lesvos-Limnos, Cooperative Bank of Achaia u Cooperative Bank of Lamia f'Marzu 2013, ma jikkostitwixxix għajnuna mill-Istat skont it-tifsira tal-Artikolu 107(1) tat-Trattat.
      3.   Fid-dawl tal-pjan tar-ristrutturar li għandu x'jaqsam mal-Grupp NBG li jinkludi lin-National Bank of Greece u lis-sussidjarji tiegħu kollha (sussidjarji u fergħat Griegi u mhux Griegi, kemm bankarji u mhux bankarji) mibgħut fil-25 ta' Ġunju 2014 u l-impenji mogħtija mill-Greċja fl-istess ġurnata, l-għajnuna mill-Istat li ġejja hija kompatibbli mas-suq intern:

                  (a)

                  l-injezzjoni ta' kapital ta' EUR 1 350 miljun mogħtija mill-Greċja lil NBG f'Mejju 2009 u f'Diċembru 2011 fil-forma ta' ishma ta' preferenza taħt l-Iskema ta' Rikapitalizzazzjoni (il-miżura A);

                  (b)

                  l-assistenza ta' likwidità f'każ ta' emerġenza pprovduta lil NBG mill-Bank of Greece u garantita mill-Greċja sa minn Lulju 2011, għal ammont ta' EUR 30,9 biljun fil-L2558

                  (c)

                  l-ewwel rikapitalizzazzjoni tranżitorja ta' EUR 7 430 miljun mogħtija mill-HFSF lil NBG f'Mejju 2012 (miżura B1);

                  (d)

                  it-tieni rikapitalizzazzjoni tranżitorja ta' EUR 2 326 miljun mogħtija mill-HFSF lil NBG f'Diċembru 2012 (miżura B2);

                  (e)

                  ir-rikapitalizzazzjoni ta' EUR 8 677 miljun mogħtija mill-HFSF lil NBG fir-Rebbiegħa 2013 (il-miżura B3);

                  (f)

                  l-injezzjoni ta' kapital ta' EUR 50 miljun mogħtija mill-Greċja lil FB Bank f'Lulju 2009 (miżura FB1);

                  (g)

                  il-finanzjament tad-diskrepanza ta' finanzjament totali ta' EUR 456,97 miljun mill-HFSF relatati mal-attivitajiet trasferiti minn FB Bank lil NBG, f'Ġunju u Ottubru 2013 (miżura FB4);

                  (h)

                  l-impenn sabiex jiġu koperti l-ħtiġijiet kapitali ta' NBG kien relatat mal-akkwist tal-assi ttrasferiti minn FB Bank lil NBG, f'Mejju 2013, għal ammont ta' EUR 100 miljun (il-miżura FB5);

                  (i)

                  il-finanzjament tad-diskrepanza ta' finanzjament totali ta' EUR 562,7 miljun mill-HFSF relatati mal-attivitajiet trasferiti minn Probank lil NBG, f'Awwissu u Diċembru 2013 (miżura PB1); u

                  (j)

                  l-impenn sabiex tiġi koperta l-ħtieġa kapitali ta' NBG kien relatat mal-akkwist tal-assi ttrasferiti minn Probank lil NBG, f'Lulju 2013, għal ammont ta' EUR [180 sa 280] miljun (il-miżura PB2).

            Artikolu 2
      Din id-Deċiżjoni hija indirizzata lir-Repubblika Ellenika.

         Magħmul fi Brussel, it-23 ta' Lulju 2014.

               Għall-Kummissjoni

            Joaquín ALMUNIA

               Viċi President

         (1)  National bank of Greece S.A. u s-sussidjarji kollha tiegħu

         (2)  Id-Deċiżjoni tal-Kummissjoni tad-19 ta' Novembru 2008 fl-għajnuna mill-Istat N 560/08 “Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 125, 5.6.2009, p. 6). Hija ġiet attribwita taħt in-numru SA.26678 (N 560/08). Dik l-iskema kienet sussegwentement ġiet imtawla u emendata kif deskritt fin-nota f'qiegħ il-paġna 4.

         (3)  Ara d-Deċiżjoni tal-Kummissjoni tat-22 ta' Diċembru 2011 fl-għajnuna mill-Istat SA.34064 (11/N) “It-tieni rikapitalizzazzjoni ta' salvataġġ ta' NBG taħt l-iskema ta' rikapitalizzazzjoni Griega” (ĠU C 99, 3.4.2012, p. 4).

         (4)  Fit-2 ta' Settembru 2009, il-Greċja nnotifikat numru ta' emendi biex tappoġġja l-miżuri u prolongazzjoni sal-31 ta' Diċembru 2009 li ġew approvati fit-18 ta' Settembru 2009 (Ara d-Deċiżjoni tal-Kummissjoni tat-18 ta' Settembru 2009 dwar l-Għajnuna mill-Istat N 504/09 “Prolongazzjoni u emenda tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 264, 6.11.2009, p. 5)). Fil-25 ta' Jannar 2010, il-Kummissjoni approvat it-tieni prolongazzjoni tal-miżuri ta' appoġġ sat-30 ta' Ġunju 2010 (Ara d-Deċiżjoni tal-Kummissjoni tal-25 ta' Jannar 2010 dwar l-Għajnuna mill-Istat N 690/09 “Prolongazzjoni tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 57, 9.3.2010, p. 6)). Fit-30 ta' Ġunju 2010, il-Kummissjoni approvat numru ta' emendi għall-miżuri ta' appoġġ u estensjoni sal-31 ta' Diċembru 2010 (Ara d-Deċiżjoni tal-Kummissjoni tat-30 ta' Ġunju 2010 dwar l-Għajnuna mill-Istat N 260/10 “Estensjoni tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 238, 3.9.2010, p. 3)). Fil-21 ta' Diċembru 2010, il-Kummissjoni approvat prolongazzjoni tal-miżuri ta' appoġġ sat-30 ta' Ġunju 2011 (Ara d-Deċiżjoni tal-Kummissjoni tal-21 ta' Diċembru 2010 dwar l-Għajnuna mill-Istat SA 31998 (2010/N) “Ir-Raba' estensjoni tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 53, 19.2.2011, p. 2)). Fl-4 ta' April 2011, il-Kummissjoni approvat emenda (Ara d-Deċiżjoni tal-Kummissjoni tal-4 ta' April 2011 dwar l-Għajnuna mill-Istat SA.32767 (11/N) “Emenda għall-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 164, 2.6.2011, p. 8)). Fis-27 ta' Ġunju 2011, il-Kummissjoni approvat prolongazzjoni tal-miżuri ta' appoġġ sal-31 ta' Diċembru 2011 (Ara d-Deċiżjoni tal-Kummissjoni tas-27 ta' Ġunju 2011 dwar l-Għajnuna mill-Istat SA.33153 (11/N) “Il-Ħames estensjoni tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 274, 17.9.2011, p. 6)). Fis-6 ta' Frar 2012, il-Kummissjoni approvat prolongazzjoni tal-miżuri ta' appoġġ sat-30 ta' Ġunju 2012 (Ara d-Deċiżjoni tal-Kummissjoni tas-6 ta' Frar 2012 dwar l-Għajnuna mill-Istat SA.34149 (11/N) “Is-Sitt estensjoni tal-Miżuri ta' Appoġġ għall-Istituzzjonijiet ta' Kreditu fil-Greċja” (ĠU C 101, 4.4.2012, p. 2)). Fis-6 ta' Lulju 2012, il-Kummissjoni approvat prolongazzjoni tal-miżuri ta' appoġġ sal-31 ta' Diċembru 2012 (Ara d-Deċiżjoni tal-Kummissjoni tas-6 ta' Lulju 2012 fil-Każ dwar l-Għajnuna mill-Istat SA.35002 (12/N) — Greċja “Prolongazzjoni tal-Iskema ta' Appoġġ għall-Istituzzjonijiet ta' Kreditu fil-Greċja” (ĠU C 77, 15.3.2013, p. 14)). Fit-22 ta' Jannar 2013, il-Kummissjoni approvat prolongazzjoni tal-Iskema ta' Garanzija u tal-Iskema ta' Self ta' Bonds sat-30 ta' Ġunju 2013 (Ara d-Deċiżjoni tal-Kummissjoni tat-22 ta' Jannar 2013 fil-Każ dwar l-Għajnuna mill-Istat SA.35999 (12/N) — Greċja “Prolongazzjoni tal-Iskema ta' Garanzija u tal-Iskema ta' Self ta' Bonds għall-Istituzzjonijiet ta' Kreditu fil-Greċja” (ĠU C 162, 7.6.2013, p. 6)). Fil-25 ta' Lulju 2013, il-Kummissjoni approvat estensjoni tal-Iskema ta' Garanzija u tal-Iskema ta' Self Obbligazzjonarju sal-31 ta' Diċembru 2013 (Ara d-Deċiżjoni tal-Kummissjoni tal-25 ta' Lulju 2013 fil-kawża dwar l-Għajnuna mill-Istat SA.36956 (2013/N) — il-Greċja “Estensjoni tal-Iskema ta' Garanzija u tal-Iskema ta' Self Obbligazzjonarju għall-Istituzzjonijiet ta' Kreditu fil-Greċja”, (ĠU C 141, 9.5.2014, p. 3)). Fl-14 ta' Jannar 2014, il-Kummissjoni approvat estensjoni tal-Iskema ta' Garanzija u tal-Iskema ta' Self Obbligazzjonarju sat-30 ta' Ġunju 2014 (Ara d-Deċiżjoni tal-Kummissjoni tal-14 ta' Jannar 2014 fil-kawża dwar l-Għajnuna mill-Istat (SA). 37958 (2013/N) — il-Greċja “Estensjoni tal-Iskema ta' Garanzija u tal-Iskema ta' Self Obbligazzjonarju għall-Istituzzjonijiet ta' Kreditu fil-Greċja”, li għadha ma ġietx ippubblikata.

         (5)  “Diskrepanza tal-likwidità” tirreferi għad-differenza bejn il-valur tal-assi u l-valur tal-obbligazzjonijiet ittrasferiti lill-bank.

         (6)  Il-liġi 4051/2012 dwar ir-regoli relatati mal-pensjonijiet u regoli urġenti oħrajn relatati mal-applikazzjoni tal-Memorandum ta' Qbil tal-liġi 4046/2012.

         (7)  Ara d-Deċiżjoni tal-Kummissjoni tas-27 ta' Lulju 2012 fl-Għajnuna mill-Istat (SA). 34824 (2012/C), “Ir-Rikapitalizzazzjoni tal-National Bank of Greece mill-Hellenic Financial Stability Fund” (ĠU C 359, 21.11.2012, p. 4).

         (8)  Stqarrija għall-istampa tal-HFSF, l-24 ta' Diċembru 2012, disponibbli onlajn fuq: http://www.hfsf.gr/files/press_release_20121224_en.pdf.

         (9)  Ir-rapport finanzjarju interim tal-Bank tat-30 ta' Ġunju 2013, Awwissu 2013, p. 9 disponibbli online fuq: https://www.nbg.gr/english/the-group/investor-relations/financial-information/annual-interim-financial-statements/Documents/Annual%20and%20interim%20financial%20statements/Financial%20Report%20NBG%20GROUP-BANK%2030%2006%202013_EN%20FINAL.pdf.

         (10)  Ara n-nota ta' qiegħ il-paġna 2.

         (11)  Xiri u Suppożizzjoni hija proċedura ta' riżoluzzjoni li tikkonsisti fl-identifikazzjoni, f'entità legali taħt likwidazzjoni, tal-assi u l-obbligazzjonijiet ta' kwalità għolja u l-irkant tagħhom sabiex jiġu ttrasferiti lil kumpanija vijabbli.

         (12)  HFSF, Annual Financial Report for the year ended 31 December 2013, Ġunju 2014, p. 8.

         (13)  Il-Kummissjoni Ewropea — id-Direttorat Ġenerali għall-Affarijiet Ekonomiċi u Finanzjarji. It-Tieni Programm ta' Aġġustament Ekonomiku għall-Greċja — Marzu 2012, p. 17, disponibbli onlajn fuq: http://ec.europa.eu/economy_finance/publications/occasional_paper/2012/pdf/ocp94_en.pdf.

         (14)  Ara t-taqsima II “Ir-ristrutturar tad-Dejn Sovran Grieg” tar-Rapport dwar ir-Rikapitalizzazzjoni u r-Ristrutturar tas-Settur Bankarju Grieg, Bank of Greece, Diċembru 2012, disponibbli onlajn fuq: http://www.bankofgreece.gr/BogEkdoseis/Report_on_the_recapitalisation_and_restructuring.pdf.

         (15)  Stqarrija għall-istampa tal-Ministeru tal-Finanzi tad-9 ta' Marzu 2012, disponibbli onlajn fuq: http://www.pdma.gr/attachments/article/80/9%20MARCH%202012%20-%20RESULTS.pdf.

         (16)  Il-proporzjon tal-Grad 1 Ewlieni ta' bank huwa wieħed mill-proporzjonijiet kapitali regolatorji ssorveljati mis-superviżur bankarju fil-qafas tad-Direttiva dwar ir-Rekwiżiti ta' Kapital.

         (17)  Ara n-nota 13 f'qiegħ il-paġna, p. 106.

         (18)  Ara n-nota 14 f'qiegħ il-paġna.

         (19)  Ara n-nota 13 f'qiegħ il-paġna, p. 104.

         (20)  Ara n-nota 14 f'qiegħ il-paġna.

         (21)  Il-Bank Ċentrali Ewropew u l-banek ċentrali nazzjonali flimkien jikkostitwixxu l-Eurosistema, li hija s-sistema tal-banek ċentrali taż-żona tal-euro.

         (22)  Stqarrija għall-istampa tal-Ministeru tal-Finanzi tat-3 ta' Diċembru 2012, disponibbli onlajn fuq: http://www.pdma.gr/attachments/article/248/Press%20Release%20-%20December%2003.pdf. Dak ix-xiri lura tad-dejn tiegħu stess bi prezz ferm taħt il-valur nominali ġġenera tnaqqis sinifikanti tad-dejn għall-Greċja.

         (23)  Fin-nuqqas ta' tali xiri lura, il-valur fis-suq ta' dawk il-GGBs ġodda seta' jiżdied skont l-evoluzzjoni ta' parametri tas-suq bħar-rati tal-imgħax u l-probabbiltà ta' inadempjenza tal-Greċja.

         (24)  Is-CLPs jinkludu t-telf mistenni mill-produzzjoni ġdida ta' self fil-Greċja matul il-perjodu minn Ġunju 2013 sa Diċembru 2016.

         (25)  L-impatt tas-CLPs għal riskju barrani ġie kkalkolat wara t-taxxa barranija u b'kunsiderazzjoni tal-impenji ta' disponiment diskussi mad-Direttorat Ġenerali tal-Kummissjoni għall-Politika tal-Kompetizzjoni f'dak iż-żmien.

         (26)  Ir-riżervi tat-telf mis-self ta' NBG fit-30 ta' Ġunju 2013 proforma tad-dispożizzjonijiet ta' First Business Bank u Probank.

         (27)  Ir-riżervi tat-telf mis-self ta' Eurobank fit-30 ta' Ġunju 2013 proforma tad-dispożizzjonijiet ta' New Hellenic Postbank u New Proton Bank, li ġew akkwistati f'Awwissu 2013.

         (28)  http://www.nbg.gr/wps/wcm/connect/91c0c238-1219-4f87-b0d6-0a3e9c62f4c3/Summary+financial+data+30+09+2013_EN.pdf?MOD=AJPERES&CONVERT_TO=url&CACHEID=91c0c238-1219-4f87-b0d6-0a3e9c62f4c3.

         (29)  Ara t-Tabella 2.

         (30)

         Sorsi:

      l-2012 u l-2013: Riżultati finanzjarji 2013 — Rapporti finanzjarji konsolidati, p. 42-43
      2011: Riżultati finanzjarji 2012 — Rapporti finanzjarji konsolidati, p. 44-45
      2010: Riżultati finanzjarji 2010 — Rapporti finanzjarji konsolidati: p. 42-43.

         (31)  Dawk l-ammonti ta' ekwità jinkludu:

                  —

                  għall-2010, EUR 350 miljun ta' ishma ta' preferenza mogħtija mill-Greċja fl-2009;

                  —

                  għall-2011, l-2012 u l-2013, EUR 1 350 miljun ta' ishma ta' preferenza mogħtija mill-Greċja fl-2009 u l-2011;

            Dawn l-ammonti ma jinkludux żewġ rikapitalizzazzjonijiet tranżitorji riċevuti mill-Bank fl-2012, għall-ammont ta' EUR 9 756 miljun.

         (32)  Ara t-Tabella 2.

         (33)  Skont id-dikjarazzjonijiet finanzjarji konsolidati għall-2012.

         (34)  Eżerċizzju ta' bini tal-kotba jikkonsisti mill-ikkuntattjar lill-investituri potenzjali sabiex jirreġistraw l-ordnijiet tax-xiri tagħhom fil-ktieb tal-ordnijiet, fid-dawl tal-ikkompletar taż-żieda tal-kapital.

         (35)  https://www.nbg.gr/english/the-group/press-office/press-releases/Documents/Launch_press_release.06.05.2014.pdf.

         (36)  https://www.nbg.gr/english/the-group/press-office/press-releases/Documents/20140509%20Pricing%20Press%20Release_%ce%95%ce%9d.pdf.

         (37)  https://www.nbg.gr/en/the-group/press-office/press-releases/update-regarding-the-egm-10-5-14.

         (38)  http://www.hfsf.gr/files/press_release_20140509_en.pdf.

         (*)  Informazzjoni kunfidenzjali

         (39)  Id-Deċiżjoni 1/4/23.3.2012 tal-Kumitat tiegħu għall-miżuri ta' Riżoluzzjoni tal-Bank of Greece.

         (40)  Deċiżjoni 1/6/23.3.2012 tal-Kumitat għall-Miżuri ta' Riżoluzzjoni tal-Bank of Greece.

         (41)  Id-Deċiżjoni 1/5/23.3.2012 tal-Kumitat għall-Miżuri ta' Riżoluzzjoni tal-Bank of Greece.

         (42)  Id-Deċiżjoni 1/1/23.3.2012 tal-Kumitat tiegħu għall-Miżuri ta' Riżoluzzjoni tal-Bank of Greece.

         (43)  Id-Deċiżjoni 1/3/23.3.2012 tal-Kumitat għall-Miżuri ta' Riżoluzzjoni tal-Bank of Greece.

         (44)  Id-Deċiżjoni 1/2/23.3.2012 tal-Kumitat għall-Miżuri ta' Riżoluzzjoni tal-Bank of Greece.

         (45)  Id-Deċiżjoni 1/7/23.3.2012 tal-Kumitat tiegħu għall-Miżuri ta' Riżoluzzjoni tal-Bank of Greece.

         (46)  Id-Deċiżjoni 1/8/23.3.2012 tal-Kumitat tiegħu għall-Miżuri ta' Riżoluzzjoni tal-Bank of Greece.

         (47)  FB Bank irċieva Titoli mill-Gvern Grieg f'Jannar 2009, li mmaturaw f'Diċembru 2011.

         (48)  Posta elettronika tal-Bank of Greece lill-Kummissjoni, 11 ta' Mejju 2013.

         (49)  Id-Deċiżjoni 10/2/10.5.2013 tal-Kumitat għall-Miżuri ta' Riżoluzzjoni tal-Bank of Greece.

         (50)  Id-Deċiżjoni 13/1/7.11.2013 tal-Kumitat għall-Miżuri ta' Riżoluzzjoni tal-Bank of Greece.

         (51)  Ir-Rapport tal-Attivitajiet tal-Fond tal-Hellenic Financial Stability għall-perjodu Lulju — Diċembru 2013, disponibbli online fuq: http://www.hfsf.gr/files/HFSF_activities_Jul_2013_Dec_2013_en.pdf.

         (52)  L-offerta tal-Bank tal-25 ta' Lulju 2013, ibbażata fuq id-dejta pprovduta mill-Bank of Greece, fil-31 ta' Marzu 2013.

         (53)  Dejta pprovduta mill-Bank of Greece fit-2 ta' April 2014.

         (54)  Id-Deċiżjoni 85/1/26.7.2013 tal-Kumitat għall-Kreditu u l-Assigurazzjoni tal-Bank of Greece.

         (55)  HFSF, Probank — Analiżi tal-offerti sottomessi, il-25 ta' Lulju 2013.

         (56)  Id-Deċiżjoni 12/2/26.7.2013 tal-Kumitat għall-Miżuri ta' Riżoluzzjoni tal-Bank of Greece.

         (57)  Id-differenza rriżultat primarjament mill-fatt li l-ammont attwali ta' self gross ittrasferit kien inqas minn dak inizjalment stmat mill-ammont ta' EUR 197 miljun, mill-fatt li l-provvedimenti għas-self żdiedu wkoll b'EUR 141 miljun, mit-tnaqqis fil-valutazzjoni tal-portafoll tal-bonds u l-ekwità u mit-tnaqqis fil-valutazzjoni tal-obbligazzjonijiet u primarjament id-depożiti.

         (58)  Ir-Rapport tal-Attivitajiet tal-Fond tal-Hellenic Financial Stability għall-perjodu Lulju — Diċembru 2013, disponibbli online fuq: http://www.hfsf.gr/files/HFSF_activities_Jul_2013_Dec_2013_en.pdf.

         (59)  Skont ir-rapport dwar l-użu tal-miżura ta' garanzija u l-miżura ta' self obbligazzjonarju mibgħuta mill-Greċja fit-13 ta' Diċembru 2013.

         (60)  Skont l-ittra tal-Bank of Greece tas-7 ta' Novembru 2011, “Il-Garanziji japplikaw fuq l-ammont totali tal-Assistenza ta' Likwidità f'Emerġenza (ELA)”.

         (61)  Informazzjoni sottomessa fin-notifika fil-25 ta' Ġunju 2014.

         (62)  Pjan ta' ristrutturar sottomess fil-25 ta' Ġunju 2014, Anness I, p. 24.

         (63)  Kif ġie spjegat fil-premessa 101 u 102, l-impenn ingħata f'April 2012 u r-rikapitalizzazzjoni effettivament seħħet f'Mejju 2012.

         (64)  Il-ftehim ta' qabel is-sottoskrizzjoni stabbilixxa li: “Ir-Riskju Effettiv pagabbli lill-Bank għandu jinkludi l-bonds tal-EFSF u kwalunkwe pagamenti ta' kupuni u imgħax akkumulat għall-bonds tal-EFSF għall-perjodu mill-ħruġ tal-bonds sal-konverżjoni tal-Avvanz f'kapital azzjonarju u strumenti finanzjarji konvertibbli oħrajn kif preskritti hawnhekk”.

         (65)  Ara t-Tabella 3.

         (66)  http://www.nbg.gr/wps/wcm/connect/71b1f08a-2c84-4cfe-a368-f985c93d2da9/20130523_Announcement_Cut+Off+Date+and+Subscription+Period_final+clean+...%283%29_EN.pdf?MOD=AJPERES.

         (67)  http://www.nbg.gr/wps/portal/en/the-group/Press-Office/Press-Releases/content/Press-Releases/anakoinosi-21-6-2013.

         (68)  http://www.hfsf.gr/files/HFSF_activities_Jan_2013_Jun_2013_en.pdf.

         (69)  http://www.nbg.gr/wps/portal/en/the-group/Press-Office/Press-Releases/content/Press-Releases/reverse-split.

         (70)  http://www.hfsf.gr/files/HFSF_activities_Jan_2013_Jun_2013_en.pdf.

         (71)  http://www.nbg.gr/wps/wcm/connect/af79cd67-5fd6-4811-bd70-2b493cf5c205/Announcement+Commencement+of+Trading_EN.pdf?MOD=AJPERES.

         (72)  Pereżempju, il-prezz tal-eżerċizzju fis-26 ta' Diċembru 2013 kien EUR 4,3758, fis-26 ta' Ġunju 2014 kien EUR 4,4616, fis-26 ta' Diċembru 2014 sejjer ikun EUR 4,5689, fis-26 ta' Ġunju 2015, sejjer ikun EUR 4,6761 u jibqa' jiżdied b'dan il-mod.

         (73)  Dak l-ammont ta' EUR 60 miljun f'titoli tal-gvern Grieg kien allokat u mogħti lill-Bank f'Settembru 2013, wara d-deċiżjoni 73/1/10/05.2013 tal-Kumitat għall-Kreditu u l-Assigurazzjoni tal-Bank of Greece u d-deċiżjoni 10/1/10.5.2003 tal-Kumitat għall-Miżuri ta' Riżoluzzjoni tal-Bank of Greece.

         (74)  Għaldaqstant, it-terminu “diskrepanza tal-likwidità” jista' jqarraq peress li jiddeskrivi miżura ta' appoġġ kapitali u mhux appoġġ ta' likwidità.

         (75)  HFSF, ir-Rapport tal-Attivitajiet tal-Fond tal-Hellenic Financial Stability għall-perjodu Lulju — Diċembru 2013, Marzu 2014, pg. 4, disponibbli online fuq: http://www.hfsf.gr/files/HFSF_activities_Jul_2013_Dec_2013_en.pdf.

         (76)  Rapport Annwali tal-2010 https://www.nbg.gr/english/the-group/investor-relations/annual-report-offerring-circular/Documents/73301T05_CNB.pdf.

         (77)  Rapport Annwali tal-2012, https://www.nbg.gr/english/the-group/investor-relations/annual-report-offerring-circular/Documents/NBG%20Form%2020-F.PDF

         (78)  Rapport Annwali tal-2010 https://www.nbg.gr/english/the-group/investor-relations/annual-report-offerring-circular/Documents/73301T05_CNB.pdf

         (79)  Rapport Annwali tal-2012, https://www.nbg.gr/english/the-group/investor-relations/annual-report-offerring-circular/Documents/NBG%20Form%2020-F.PDF

         (80)  Pjan ta' ristrutturar sottomess fil-25 ta' Ġunju 2014, p. 30 (il-figuri jirreferu għall-operazzjonijiet domestiċi, inklużi, pereżempju, is-sussidjarji attivi fl-assigurazzjoni, fil-proprjetà immobbli u fit-turiżmu).

         (81)  Ara l-Premessi 72 u 82.

         (82)  Pjan ta' ristrutturar sottomess fil-25 ta' Ġunju 2014, p. 30.

         (83)  Pjan ta' ristrutturar sottomess fil-25 ta' Ġunju 2014, Anness I, p. 11.

         (84)  Pjan ta' ristrutturar sottomess fil-25 ta' Ġunju 2014, Anness I, p. 9.

         (85)  Pjan ta' ristrutturar sottomess fil-25 ta' Ġunju 2014, Anness I, p. 11.

         (86)  Ir-redditu fuq l-RWA, li mhuwiex affettwat b'mod negattiv mill-adegwatezza kapitali għolja tal-Bank, ser jilħaq […] % fi tmiem il-perjodu tar-ristrutturar.

         (87)  Pjan ta' ristrutturar sottomess fil-25 ta' Ġunju 2014, p. 13.

         (88)  Pjan ta' ristrutturar sottomess fil-25 ta' Ġunju 2014, p. 34.

         (89)  Pjan ta' ristrutturar sottomess fil-25 ta' Ġunju 2014, p. 12.

         (90)  Il-profitt fil-proporzjon tal-Grad Ewlieni 1 huwa stmat bħala li kien ta' 35 bps fl-2013, skont is-sottomissjoni tal-awtoritajiet Griegi fil-21 ta' Novembru 2013.

         (91)  Rapport Finanzjarju 2010, p. 44.

         (92)  Pjan ta' ristrutturar sottomess fil-25 ta' Ġunju 2014, p. 12.

         (93)  http://www.barchart.com/plmodules/?module=secFilings&filingid=8338505&type=HTML&popup=1&override=1&symbol=NBG.

         (94)  Pjan ta' ristrutturar sottomess fil-25 ta' Ġunju 2014, p. 11.

         (95)  Ara l-Impenji fl-Anness, il-kapitolu II.

         (96)  Is-swaps tar-rati tal-imgħax maqbula mar-Repubblika Ellenika skont ftehim tal-ISDA, inklużi dawk titolizzati permezz ta' Titlos Plc, ser jiġu esklużi mis-self nett għall-finijiet tal-kalkolazzjoni tal-proporzjon self-depożitu nett.

         (97)  Ara l-Impenn fl-Anness, il-kapitolu II.

         (98)  Ara l-Impenji fl-Anness, il-kapitolu II.

         (99)  Ara l-Impenji fl-Anness, il-kapitolu II.

         (100)  Ara l-Impenji fl-Anness, il-kapitolu III, taqsima A.

         (101)  Ara l-Impenji fl-Anness, il-kapitolu III, taqsima A.

         (102)  Ara l-Impenji fl-Anness, il-kapitolu III, taqsima A.

         (103)  Ara l-Impenji fl-Anness, il-kapitolu III, taqsima Ċ.

         (104)  Ittra tal-Greċja lill-Kummissjoni datata l-25 ta' Ġunju 2014: “Fl-aħħarnett, fir-rigward taċ-ċertifikati maħruġa mill-HFSF, għandu jiġi kkjarifikat li r-Repubblika Ellenika għandha tfittex l-approvazzjoni tal-Kummissjoni Ewropea qabel kwalunkwe ri-akkwist taċ-ċertifikati minn NBG jew minn kwalunkwe entità tal-Istat (inkluż l-HFSF), sabiex b'hekk il-Kummissjoni Ewropea tkun tista' tivverifika li x-xiri lura previst taċ-ċertifikati ma jmurx kontra r-rekwiżiti tar-rimunerazzjoni tal-Istat skont ir-regoli dwar l-għajnuna mill-Istat.”

         (105)  Komunikazzjoni mill-Kummissjoni — L-applikazzjoni ta' regoli dwar l-għajnuna mill-Istat għal miżuri meħuda fejn jidħlu istituzzjonijiet finanzjarji fil-kuntest tal-kriżi finanzjarja globali attwali (ĠU C 270, 25.10.2008, p. 8).

         (106)  Il-Premessa 59 tad-Deċiżjoni tal-Ftuħ ta' NBG.

         (107)  Il-Premessa 63 tad-Deċiżjoni tal-Ftuħ ta' NBG.

         (108)  Ara l-Premessa 146 tad-Deċiżjoni tal-Kummissjoni tat-12 ta' Novembru 2008 fil-Kawża tal-għajnuna mill-Istat SA. 510/08 — Italia “Vendita dei beni della compagnia aerea ALITALIA” (ĠU C 46, 25.2.2009, p. 6).

         (109)  Ara l-punt 49 tal-Komunikazzjoni Bankarja tal-2008 u punt 20 tal-Komunikazzjoni ta' Ristrutturar.

         (110)  Ara d-Deċiżjoni tal-Kummissjoni tal-25 ta' Jannar 2010 f'Għajnuna mill-Istat kawża NN 19/09 — Għajnuna għar-Ristrutturar lil Dunfermline Building Society, premessa (47) (ĠU C 101, 20.4.2010, p. 7). Id-Deċiżjoni tal-Kummissjoni tal-25 ta' Ottubru 2010 f'Għajnuna mill-Istat kawża N 560/09 — Għajuna għal-likwidazzjoni ta' Fionia bank, premessa 55 (ĠU C 76, 10.3.2011, p. 3). Id-Deċiżjoni tal-Kummissjoni tat-8 ta' Novembru 2010 f'Għajnuna mill-Istat Kawża N 392/10 — Ir-Ristrutturar ta' CajaSur, premessa (52) (ĠU C 357, 30.12.2010, p. 12).

         (111)  Ara n-noti ta' qiegħ il-paġna 2 u 4.

         (112)  Ara l-Artikolu 9(15) tal-Liġi 4051/2012 u l-Artikolu 13 A(4) tal-Liġi 3746/2009.

         (113)  Ittra tal-Bank of Greece lill-Kummissjoni Ewropea datata l-14 ta' Mejju 2013.

         (114)  B'kuntrast ma' dak li sar għar-riżoluzzjoni tat-tliet Banek Kooperattivi, Emporiki Bank ma ġiex ikkuntattjat minħabba li sadanittant huwa ttieħed minn Alpha Bank.

         (115)  Ara wkoll il-premessa 82 tad-Deċiżjoni tal-Kummissjoni tat-28 ta' Novembru 2012 f'Għajnuna mill-Istat SA. 34053 (12/N) — Ir-Rikapitalizzazzjoni ta' Spanja u r-Ristrutturar tal-Banco de Valencia S.A. (ĠU C 75, 14.3.2013, p. 3).

         (116)  Ara n-nota f'qiegħ il-paġna 103.

         (117)  Komunikazzjoni mill-Kummissjoni dwar l-applikazzjoni, mill-1 ta' Jannar 2012, ta' regoli dwar l-għajnuna mill-Istat li huma maħsuba biex jappoġġjaw il-miżuri favur l-istituzzjonijiet finanzjarji fil-kuntest tal-kriżi finanzjarja (“Komunikazzjoni ta' Estensjoni tal-2011”), ĠU C 356, 6.12.2011, p. 7.

         (118)  Il-Komunikazzjoni tal-Kummissjoni dwar l-applikazzjoni, mill-1 ta' Awwissu 2013, tar-regoli dwar l-għajnuna mill-Istat biex isostnu miżuri favur banek fil-kuntest tal-kriżi finanzjarja (“il-Komunikazzjoni Bankarja”) (ĠU C 216, 30.7.2013, p. 1).

         (119)  Fir-rigward tal-miżura FB4, l-HFSF jippossjedi pretensjoni ta' EUR 457 miljun lejn l-entità f'likwidazzjoni. Fil-31 ta' Diċembru 2013, l-indebolimenti pprenotati fuq dik il-pretensjoni kienu jammontaw għal EUR 377 miljun fid-dikjarazzjonijiet finanzjarji tal-HFSF.

         (120)  Pjan ta' ristrutturar sottomess fil-25 ta' Ġunju 2014, p. 17.

         (121)  Ara l-Artikolu 9(15) tal-Liġi 4051/2012 u l-Artikolu 13 A(4) tal-Liġi 3746/2009.

         (122)  Ara n-nota f'qiegħ il-paġna 109.

         (123)  Ara n-nota f'qiegħ il-paġna 103.

         (124)  Fil-valutazzjoni tal-vijabbiltà tiegħu mwettqa fl-2012, il-Bank of Greece identifika l-akbar erba' banek fil-Greċja bħala kandidati xierqa għar-rikapitalizzazzjoni mill-HFSF, filwaqt li l-banek l-oħrajn, dawk “mhux ewlenin”, tqiesu bħala li ma kinux eliġibbli għar-rikapitalizzazzjoni mill-HFSF.

         (125)  Id-Deċiżjoni 12/1/26.7.2013 tal-Kumitat għall-Miżuri ta' Riżoluzzjoni tal-Bank of Greece.

         (126)  Pjan ta' ristrutturar sottomess fil-25 ta' Ġunju 2014, p. 15.

         (127)  Ara n-noti ta' qiegħ il-paġna 1 u 3.

         (128)  Ara d-Deċiżjoni ta' Ftuħ ta' NBG, premessa 38.

         (129)  HFSF, Annual Financial Report for the year ended 31 December 2013, June 2014, p. 6.

         (130)  Ara n-nota f'qiegħ il-paġna 56.

         (131)  Huwa nnotat ukoll li l-Greċja tat l-għajnuna lill-Bank taħt l-Iskema ta' Appoġġ lill-Banek Griegi, li kienet awtorizzata mill-Kummissjoni fuq il-bażi tal-Artikolu 107(3)(b) tat-Trattat, kif ukoll permezz tal-HFSF, li l-kriterju tiegħu kien approvat ukoll minn deċiżjoni tal-Kummissjoni.

         (132)  Ara n-noti ta' qiegħ il-paġna 2 u 3.

         (133)  Ara l-premessa 41 tad-Deċiżjoni tal-Kummissjoni fil-Kawża NN 51/08 Skema ta' garanzija għall-banek fid-Danimarka (ĠU C 273, 28.10.2008, p. 2).

         (134)  Ara d-dikjarazzjonijiet finanzjarji tal-2013, p. 42.

         (135)  Ara l-premessa 104: l-imgħaxijiet akkumulati jitqiesu bħala kontribuzzjoni addizzjonali mill-HFSF u, għalhekk, żiedu l-ammont ta' ħlas irċevut mill-HFSF wara r-rikapitalizzazzjoni tar-Rebbiegħa 2013.

         (136)  Ara wkoll it-Taqsima 7.6.1.

         (137)  Il-prezz teoretiku qabel il-ħruġ ta' ishma bi dritt (theoretical ex-right price — “TERP”) huwa metodoloġija ġeneralment aċċettata fis-suq għall-kwantifikazzjoni tal-effett ta' dilwizzjoni taż-żieda tal-kapital azzjonarju.

         (138)  Id-deċiżjoni 542/VII/19.6.2012 tal-Awtorità Ellenika għall-Kompetizzjoni, ippubblikata fil-Gazzetta tal-Gvern Grieg (FEK B' 238/8.2.2013), disponibbli online fuq: http://www.epant.gr/img/x2/apofaseis/apofaseis696_1_1362562606.pdf.

         (139)  L-akkwiżizzjonijiet tal-assi u l-obbligazzjonijiet ittrasferiti ta' Lamia Bank u Lesvos-Limnos Bank ma ġewx innotifikati lill-Kummissjoni tal-Kompetizzjoni Ellenika peress li l-fatturat tal-parti ttrasferita ta' kull Bank Kooperattiv ma kienx qabeż il-livell limitu ta' EUR 15-il miljun stabbilit mill-Artikolu 6(1) tal-liġi 3959/2011 f'kombinazzjoni mal-Artikolu 10(3)(a) tal-istess liġi.

         (140)  Ara wkoll it-Taqsima 7.5.1.

         (141)  Id-deċiżjoni 568/VII/15.7.2013 tal-Awtorità Ellenika għall-Kompetizzjoni kif ippubblikata fil-Gazzetta tal-Gvern Grieg (FEK B' 2460/1.10.2013), disponibbli online fuq: http://www.epant.gr/img/x2/apofaseis/apofaseis707_1_1381133065.pdf

         (142)  Ara l-preżentazzjoni tal-Bank “NBG-Probank, Creating Value” datata l-24 ta' April 2013, p. 8.

         (143)  Ara l-punt 28 tal-Komunikazzjoni dwar ir-Ristrutturar u ara l-premessa 320 tad-Deċiżjoni tal-Kummissjoni 2011/823/UE tal-5 ta' April 2011 dwar il-miżuri C 11/09 (ex NN 53b/08, NN 2/10 u N 19/10) implimentati mill-Istat Olandiż għal ABN AMRO Group NV (maħluq wara l-fużjoni bejn Fortis Bank Nederland u ABN AMRO N) (ĠU L 333, 15.12.2011, p. 1).

         (144)  Il-Kummissjoni tosserva wkoll li parti mill-ħtiġijiet tal-likwidità tal-Bank ġejja mill-forma atipika tal-parteċipazzjoni tal-HFSF fl-ewwel u fit-tieni rikapitalizzazzjonijiet tranżitorji, kif ukoll fir-rikapitalizzazzjoni tar-Rebbiegħa 2013. Tabilħaqq, bħala korrispettiv għall-parteċipazzjoni tiegħu, l-HFSF ittrasferixxa lill-Bank noti tal-EFSF minflok flus kontanti. Il-Bank għandu ammont kbir ta' noti tal-EFSF fuq perjodu ta' żmien medju u twil, li jżidu l-ħtiġijiet tal-finanzjament tiegħu meta mqabbla ma' sitwazzjoni fejn ir-rikapitalizzazzjoni kienet titħallas fi flus kontanti. Dik il-parti tal-ħtiġijiet tal-likwidità ma tirriflettix mudell ta' negozju jew struttura ta' karta bilanċjali mhux xierqa. Hija tgħib awtomatikament meta n-noti tal-EFSF jimmaturaw.

         (145)  Il-projezzjonijiet finanzjarji rrapportati fil-pjan ta' ristrutturar ivarjaw mill-eżitu tat-test tal-istress tal-2013 imwettaq mill-Bank of Greece, peress li dan tal-aħħar ma kienx imsejjes fuq l-istess sett ta' suppożizzjonijiet u kkalkola aġġustamenti oħrajn li saru mill-Bank of Greece.

         (146)  Ara l-premessa 147.

         (147)  Meta tiġi eskluża l-għajnuna mħallsa lura fi żmien sitt xhur, l-ammont tal-għajnuna jitnaqqas għal 15,6 % tal-RWA tal-Bank.

         (148)  Rapport Annwali ta' NBG għas-sena li għalqet fl-2013.

         (149)  Ara s-seba' impenn fil-Kapitolu II tal-lista ta' Impenji pprovduta fl-Anness.

         (150)  Ara r-raba' impenn fil-Kapitolu II tal-lista ta' Impenji pprovduta fl-Anness.

         (151)  Ara l-ħdax-il impenn fil-Kapitolu III tal-lista ta' Impenji pprovduta fl-Anness.

         ANNESS

            IR-REPUBBLIKA ELLENIKA

            IL-MINISTERU TAL-FINANZI

            IS-SEGRETARJU ĠENERALI TAL-UFFIĊĊJU

         Ateni, Ġunju 2014

            National Bank of Greece — Impenji mir-Repubblika Ellenika

         Ir-Repubblika Ellenika għandha tiżgura li l-Bank qed jimplimenta l-pjan ta' ristrutturar mibgħut fl-24 ta' Ġunju 2014. Il-pjan ta' ristrutturar huwa bbażat fuq suppożizzjonijiet makro-ekonomiċi kif ipprovduti mill-Kummissjoni Ewropea (il-“Kummissjoni”) fl-Appendiċi I, kif ukoll fuq suppożizzjonijiet regolatorji.
         B'hekk, ir-Repubblika Ellenika tipprovdi l-impenji li ġejjin (l-“Impenji”), li huma parti integrali mill-pjan ta' ristrutturar. L-impenji jinkludu l-impenji rigward l-implimentazzjoni tal-pjan ta' ristrutturar (l-“Impenji tar-Ristrutturar”) u l-Impenji dwar il-Governanza Korporattiva u l-Operazzjonijiet Kummerċjali.
         L-impenji għandhom jidħlu fis-seħħ fid-data tal-adozzjoni tad-deċiżjoni tal-Kummissjoni li tapprova l-pjan ta' ristrutturar (id-“Deċiżjoni”).
         Il-perjodu tar-ristrutturar għandu jintemm fil-31 ta' Diċembru 2018. L-impenji japplikaw matul il-perjodu ta' ristrutturar sakemm l-impenn individwali ma jiddikjarax mod ieħor.
         Dan it-test għandu jiġi interpretat fid-dawl tad-Deċiżjoni fil-qafas ġenerali tal-liġi tal-Unjoni u b'referenza għar-Regolament tal-Kunsill (KE) Nru 659/99 (1).
         KAPITOLU I.   DEFINIZZJONIJIET
         Għall-finijiet tal-Impenji, it-termini li ġejjin għandhom ifissru:
         (1)
               Bank
            : National Bank of Greece S.A. u s-sussidjarji kollha tiegħu. Għalhekk jinkludi l-Grupp kollu tan-National Bank of Greece, bis-sussidjarji u l-fergħat Griegi u mhux Griegi tiegħu kollha, kemm bankarji kif ukoll mhux bankarji.
         (2)
               Offerta kapitali miżjuda b'mod gradwali fis-settur bankarju
            : offerta li tirriżulta f'żieda fil-proporzjon tal-kapital regolatorju tal-Bank, b'kunsiderazzjoni tal-elementi rilevanti kollha, b'mod partikolari l-profitt/it-telf ipprenotat fuq it-tranżazzjoni u t-tnaqqis tal-RWA li jirriżulta mill-bejgħ (jekk meħtieġ ikkoreġut għaż-żieda tal-RWA li tirriżulta mil-links tal-finanzjament li jifdal).
         (3)
               Offerta kapitali miżjuda b'mod gradwali fis-[…]
            : offerta li tirriżulta f'żieda fil-proporzjon tal-kapital regolatorju tal-Bank. Kwalunkwe offerta ogħla mill-valur kontabilistiku […] fil-kont tal-Bank awtomatikament tiġi stmata bħala kapital akkrexxittiv.
         (4)
               Għeluq
            : id-data tat-trasferiment tat-titolu legali tan-Negozju tad-Divestiment lill-Akkwirent.
         (5)
               Negozju ta' Divestiment
            : in-negozji u l-assi kollha li l-Bank jimpenja ruħu li jbiegħ.
         (6)
               Data Effettiva
            : id-data tal-adozzjoni tad-Deċiżjoni.
         (7)
               Tmiem il-perjodu tar-ristrutturar
            : Il-31 ta' Diċembru 2018.
         (8)
               Assi barranin jew assi mhux Griegi
            : assi relatati mal-attivitajiet ta' klijenti barra l-Greċja, indipendentement mill-pajjiż fejn jitniżżlu l-assi. Pereżempju, l-assi mniżżla fil-kotba fil-Lussemburgu iżda relatati mal-attivitajiet ta' klijenti fil-Greċja mhumiex inklużi fil-kamp ta' applikazzjoni ta' din id-definizzjoni. Għall-kuntrarju, l-assi mniżżla fil-kotba fil-Lussemburgu jew fil-Greċja iżda relatati mal-attivitajiet ta' klijenti f'pajjiżi oħrajn tal-SEE jitqiesu bħala assi barranin u huma inklużi fil-kamp ta' applikazzjoni ta' din id-definizzjoni.
         (9)
               Negozji barranin
            : sussidjarji u fergħat bankarji u mhux bankarji barranin tal-Bank.
         (10)
               Sussidjarji barranin
            : is-sussidjarji bankarji u mhux bankarji kollha tal-Bank barra mill-Greċja.
         (11)
               Attivitajiet bankarji Griegi
            : l-attivitajiet bankarji Griegi tal-Bank, indipendentement mill-pajjiż fejn jitniżżlu l-assi.
         (12)
               Attivitajiet mhux bankarji Griegi
            : l-attivitajiet mhux bankarji Griegi tal-Bank, indipendentement mill-pajjiż fejn jitniżżlu l-assi.
         (13)
               Sussidjarji Griegi
            : is-sussidjarji bankarji u mhux bankarji Griegi kollha tal-Bank.
         (14)
               Trustee tal-Monitoraġġ
            : persuna jew persuni fiżika/fiżiċi jew ġuridika/ġuridiċi, indipendenti mill-Bank, approvata/i mill-Kummissjoni u maħtura mill-Bank; it-Trustee tal-Monitoraġġ għandu d-dover li jissorvelja l-konformità tal-Bank mal-Impenji.
         (15)
               Akkwirent
            : persuna jew persuni fiżika/fiżiċi jew ġuridika/ġuridiċi għall-akkwist, b'mod sħiħ jew parzjalment, tan-Negozju ta' Divestiment.
         (16)
               Bejgħ
            : il-bejgħ ta' 100 % tal-parteċipazzjoni azzjonarja miżmuma mill-Bank, sakemm l-Impenn individwali ma jiddikjarax mod ieħor.
         Għall-finijiet tal-Impenji, is-singular ta' dawk it-termini għandu jinkludi l-plural (u viċi versa), sakemm l-Impenji ma jistabbilixxux mod ieħor.
         KAPITOLU II.   IMPENJI TA' RISTRUTTURAR

                     (1)

                        In-numru ta' fergħat fil-Greċja: In-numru ta' fergħat fil-Greċja għandu jammonta għal massimu ta' […] fil-31 ta' Diċembru 2017.

                     (2)

                        In-numru ta' impjegati fil-Greċja: In-numru ta' ekwivalenti għall-full time (“l-FTEs”) fil-Greċja (attivitajiet bankarji u mhux bankarji Griegi) għandhom jammontaw għal massimu ta' […] fil-31 ta' Diċembru 2017.

                     (3)

                        L-ispejjeż totali fil-Greċja: L-ispejjeż totali fil-Greċja (attivitajiet bankarji u mhux bankarji Griegi) għandhom jammontaw għal massimu ta' EUR […] miljun fil-31 ta' Diċembru 2017. (2)

                     (4)

                        L-ispejjeż tad-depożiti fil-Greċja: Sabiex titreġġa' lura l-profittabbiltà ta' qabel il-proviżjonament tiegħu fis-suq Grieg, il-Bank għandu jnaqqas l-ispiża tal-finanzjament permezz tat-tnaqqis tal-ispiża tad-depożiti miġbura fil-Greċja (inklużi t-tfaddil, id-depożiti liberi u b'terminu u prodotti simili oħrajn offruti lill-klijenti u li l-ispejjeż tagħhom jitħallsu mill-Bank) […].

                     (5)

                        Il-proporzjon self-depożiti nett fil-Greċja: Għall-attivitajiet bankarji Griegi, il-proporzjon self-depożiti totali nett għandu jammonta għal massimu ta' 115 % fil-31 ta' Diċembru 2017. […]

                     (6)

                        Appoġġ għall-operazzjonijiet fit-Turkija: Sat-30 ta' Ġunju 2018, il-Bank ma għandux jipprovdi […] addizzjonali.
                     Il-Bank ma għandux jappoġġja lil Finansbank indirettament bi trasferiment ta' self jew kwalunkwe assi oħrajn lil entità oħra tal-Bank.

                     (7)

                        Id-disponiment ta' […] ta' […] negozji barranin u […] ta' Finansbank sat-30 ta' Ġunju 2018: Il-Bank għandu jbiegħ (jiffirma) sat-30 ta' Ġunju 2018 is-sussidjarji barranin tiegħu fi […] u l-fergħa tiegħu li topera fi […] sabiex inaqqas l-attivitajiet internazzjonali tiegħu.

                                 (7.1)

                                 […]

                                 (7.2)

                                 […]

                                 (7.3)

                                 […]

                     (8)

                     Il-bejgħ ta' […]: […]

                     (9)

                        Il-bejgħ ta' titoli: Il-portafoll tat-titoli elenkati, definit kif ġej, għandu jiġi divestit bi […], filwaqt li l-portafoll tat-titoli mhux elenkati għandu jiġi divestit bi […]: dawn il-portafolli jinkludu l-investimenti tal-ekwità kollha akbar minn EUR […] miljun, kif ukoll l-investimenti kollha f'bonds subordinati u bonds ibridi, għajr […].

                     (10)

                        Id-disponiment ta' sussidjarju ta' ekwità privata: Il-Bank għandu jiżvesti l-Fondi tal-Ekwità Privata ta' NBG bi […]. […]

                     (11)

                     Għal kwalunkwe bejgħ b'dawn l-impenji, ir-Repubblika Ellenika timpenja ruħha li:

                                 a.

                                 L-Akkwirent għandu jkun indipendenti minn u mhux konness mal-Bank;

                                 b.

                                 Għall-iskop li jakkwista n-Negozju taċ-Ċessjoni, ix-Xerrej ma jiġix iffinanzjat b'mod dirett jew indirett mill-Bank; (3)

                                 c.

                                 Għal perjodu ta' 5 snin wara l-għeluq tal-bejgħ, il-Bank ma għandux jakkwista influwenza diretta jew indiretta fuq in-Negozju ta' Divestiment kollu, jew fuq parti minnu, mingħajr approvazzjoni minn qabel mill-Kummissjoni.

                     (12)

                        Politika ta' investiment: Sat-30 ta' Ġunju 2017, il-Bank ma għandux jakkwista titoli fi grad mhux ta' investiment.
                     Dan l-Impenn ma għandux japplika għat-titoli li ġejjin (it-Titoli Eżentati):

                                 i.

                                 […]

                                 ii.

                                 […]

                                 iii.

                                 […]

                                 iv.

                                 […]

                                 v.

                                 […]

                     (13)

                        Limitu massimu tas-salarju: Sa […], il-Bank ma għandux iħallas rimunerazzjoni annwali totali (paga, kontribuzzjoni tal-pensjoni, bonus) ogħla minn […] lil xi impjegat jew maniġer. F'każ ta' injezzjoni ta' kapital mill-HFSF, il-limitu massimu tar-rimunerazzjoni sejjer jiġi evalwat mill-ġdid skont il-Komunikazzjoni Bankarja Ewropea tal-1 ta' Awwissu 2013.

               KAPITOLU III.   IMPENJI FUQ IL-GOVERNANZA KORPORATTIVA U L-OPERAZZJONIJIET KUMMERĊJALI — ESTENSJONI U EMENDI

                     (1)

                     Il-Bank għandu jkompli jimplimenta l-Impenji fuq il-Governanza Korporattiva u l-Operazzjonijiet Kummerċjali, kif sottomessi mir-Repubblika Ellenika fl-20 ta' Novembru 2012, bl-emendi sussegwenti pprovduti fil-Kapitolu III tal-Impenji, sat-30 ta' Ġunju 2018. […]

                     (2)

                     F'każ li Impenn individwali ma japplikax fil-livell tal-Bank, il-Bank ma għandux juża s-sussidjarji jew l-attivitajiet mhux koperti minn dak l-Impenn individwali sabiex jaħrab mill-Impenn.

            It-Taqsima A.   It-twaqqif ta' organizzazzjoni interna effikaċi u adegwata

                     (3)

                     Il-Bank, minbarra s-sussidjarji barranin tiegħu, għandu josserva f'kull ħin id-dispożizzjonijiet kollha tal-liġi 3016/2002 dwar il-Governanza Korporattiva u tal-liġi 2190/1920 dwar is-Sociétés Anonymes u, b'mod partikolari, id-dispożizzjonijiet b'rabta mal-funzjonijiet ta' korpi korporattivi bħal-laqgħa tal-azzjonisti u l-Bord tad-Diretturi sabiex jiżgura distribuzzjoni ċara tar-responsabbiltajiet u t-trasparenza. Is-setgħat tal-laqgħa tal-azzjonisti għandhom ikunu ristretti għall-kompiti ta' laqgħa ġenerali b'konformità mal-liġi dwar il-kumpaniji, b'mod partikolari fir-rigward tad-drittijiet relatati mal-informazzjoni. Setgħat aktar estensivi, li jippermettu influwenza mhux xierqa fuq il-ġestjoni, għandhom jitwaqqfu. Ir-responsabbiltà għall-ġestjoni operattiva ta' kuljum għandha tkun b'mod ċar f'idejn id-Diretturi eżekuttivi tal-Bank.

                     (4)

                     Il-Bank, minbarra s-sussidjarji barranin tiegħu, għandu dejjem jikkonforma mal-Qafas tar-Relazzjoni tal-Fond Elleniku għall-Istabbiltà Finanzjarja (l-“HFSF”).

                     (5)

                     Il-Bank għandu josserva d-dispożizzjonijiet tal-Att tal-Gvernatur 2577/9.3.2006 fis-seħħ, bil-għan li jżomm, fuq bażi individwali u kollettiva, struttura organizzattiva effettiva u Sistema ta' Kontroll Intern adegwata, inklużi t-tliet pilastri ewlenin, jiġifieri l-funzjonijiet tal-Verifika Interna, tal-Ġestjoni tar-Riskji u tal-Konformità u l-aqwa prattiki internazzjonali ta' governanza korporattiva.

                     (6)

                     Il-Bank għandu jkollu struttura organizzattiva effiċjenti, sabiex ikun jista' jiżgura li d-dipartimenti tal-Verifika Interna u tal-Ġestjoni tar-Riskju jkunu indipendenti b'mod sħiħ min-netwerks kummerċjali u jirrapportaw direttament lill-Bord tad-Diretturi. Kumitat tal-Verifika u Kumitat tar-Riskju — maħluqa fi ħdan il-Bord tad-Diretturi — għandhom jivvalutaw il-kwistjonijiet kollha mqajma minn dawk id-dipartimenti rispettivi. Karta adegwata dwar il-Verifika Interna u Karta adegwata dwar il-Ġestjoni tar-Riskju għandhom jispeċifikaw ir-rwoli, ir-responsabbiltajiet u r-riżorsi ta' dawk id-dipartimenti. Dawk il-karti għandhom jikkonformaw mal-istandards internazzjonali u jiggarantixxu indipendenza sħiħa lid-dipartimenti. Politika Kreditizja għandha tipprovdi gwida u struzzjonijiet rigward l-għoti tas-self, inkluż dwar l-ipprezzar tas-self u r-ristrutturar tas-self.

                     (7)

                     Il-Bank għandu jippubblika u jibgħat lill-awtoritajiet kompetenti l-lista ta' azzjonisti li għandhom mill-inqas 1 % ta' ishma ordinarji.

            It-Taqsima B.   Il-prattiki kummerċjali u l-monitoraġġ tar-riskji

            Prinċipji ġenerali

                     (8)

                     Il-Politika Kreditizja għandha tispeċifika li l-klijenti kollha għandhom jiġu ttrattati b'mod ġust permezz ta' proċeduri mhux diskriminatorji għajr dawk relatati mar-riskju ta' kreditu u l-abbiltà li jħallsu. Il-Politika Kreditizja tiddefinixxi l-limiti massimi li l-għoti tas-self 'il fuq minnhom għandu jiġi approvat minn maniġment f'livelli ogħla. Għandhom jiġu definiti limiti massimi simili rigward ir-ristrutturar tas-self u l-immaniġġjar tal-pretensjonijiet u l-litigazzjonijiet. Il-Politika Kreditizja għandha tiċċentralizza f'ċentri magħżula l-proċess tat-teħid tad-deċiżjonijiet fil-livell nazzjonali u tipprovdi salvagwardji ċari li jiżguraw l-implimentazzjoni konsistenti tal-istruzzjonijiet tagħha fi ħdan l-attivitajiet bankarji Griegi kollha.

                     (9)

                     Għall-attivitajiet bankarji Griegi kollha, il-Bank għandu jinkorpora b'mod sħiħ ir-regoli tal-Politika Kreditizja fis-sistemi tagħhom ta' żborżament u fluss tax-xogħol tar-rifinanzjament tas-self u tal-oriġini tas-self.

            Dispożizzjonijiet speċifiċi

                     (10)

                     Id-dispożizzjonijiet speċifiċi elenkati fil-paragrafi (8) sa (18) tal-Kapitolu III tal-Impenji għandhom japplikaw għall-attivitajiet bankarji Griegi, sakemm ma jingħadx mod ieħor b'mod espliċitu

                     (11)

                     Il-Politika Kreditizja għandha tesiġi li l-ipprezzar tas-self u tal-ipoteki jkun konformi ma' linji gwida stretti. Dawk il-linji gwida għandhom jinkludu l-obbligu li jiġu rrispettati strettament it-tabelli standard tal-politika kreditizja fir-rigward tal-faxex (firxiet) tar-rati tal-imgħax skont il-maturità tas-self, il-valutazzjoni tar-riskju tal-kreditu tal-klijent, il-potenzjal tal-irkupru mistenni tal-kollateral mirhun (inkluż il-qafas taż-żmien għal likwidazzjoni potenzjali), ir-relazzjoni ġenerali mal-Bank (eż. il-livell u l-istabbiltà tad-depożiti, l-istruttura tal-miżati u attivitajiet oħrajn ta' bejgħ trasversali) u l-ispiża tal-finanzjament tal-Bank. Jiġu ġġenerati klassijiet speċifiċi ta' assi ta' self (eż. self kummerċjali, ipoteki, garantiti/mhux garantiti, eċċ.) u l-qafas tal-ipprezzar tagħhom jiġi strutturat f'tabella xierqa tal-Politika Kreditizja li għandha tiġi aġġornata fuq bażi regolari mill-Kumitat tal-Kreditu. Kwalunkwe eċċezzjoni għandha tkun debitament awtorizzata mill-Kumitat tal-Kreditu, jew f'livell aktar baxx ta' awtorità meta dan ikun permess mill-Politika Kreditizja. Tranżazzjonijiet imfassla apposta, bħal self sindakat jew finanzi ta' proġett, għandhom jirrispettaw l-istess prinċipji, billi tingħata attenzjoni xierqa lill-fatt li dawn jistgħu ma jadattawx tajjeb fit-tabelli standardizzati tal-politika kreditizja. Kwalunkwe ksur ta' dik il-politika dwar l-ipprezzar għandu jiġi rrapportat lit-Trustee tal-Monitoraġġ.

                     (12)

                     Id-Dipartiment tal-Ġestjoni tar-Riskji għandu jkun responsabbli mill-valutazzjoni tar-riskju ta' kreditu u mill-istima tal-kollateral. Meta jiġi biex jivvaluta l-kwalità tas-self, id-Dipartiment tal-Ġestjoni tar-Riskji għandu jaġixxi b'mod indipendenti, billi jipprovdi l-opinjoni tiegħu bil-miktub bil-għan li jiżgura li l-kriterji użati fil-valutazzjoni jiġu applikati b'mod konsistenti matul iż-żmien u fost il-klijenti u fir-rigward tal-politika kreditizja tal-Bank.

                     (13)

                     Fir-rigward tas-self lil individwi u entitajiet legali, għall-attivitajiet bankarji Griegi kollha, abbażi tal-aqwa prassi internazzjonali, il-Bank għandu japplika limiti individwali u aggregati stretti li jirregolaw l-ammont ta' self massimu li jista' jingħata għal riskju ta' kreditu wieħed (jekk dan ikun permess skont il-liġi Griega u tal-UE). Dawk il-limiti għandhom jieħdu f'kunsiderazzjoni l-maturità tas-self u l-kwalità ta' kwalunkwe kollateral/titolu pprovdut u għandhom jiġu stabbiliti fl-isfond ta' punti ta' riferiment ewlenin, inkluż il-kapital.

                     (14)

                     L-għoti tas-self (4) sabiex il-mutwatarji jkunu jistgħu jakkwistaw ishma jew strumenti ibridi tal-Bank u ta' banek oħrajn (5) għandu jiġi pprojbit, irrispettivament minn min ikunu dawk il-mutwatarji (6). Din id-dispożizzjoni għandha tapplika u tiġi ssorveljata fil-livell tal-Bank.

                     (15)

                     It-talbiet kollha għal self minn mutwatarji mhux konnessi akbar minn [[…] % tal-RWA tal-Bank] jew għal kwalunkwe self li jżomm l-espożizzjoni għal grupp wieħed (definit bħala grupp ta' mutwatarji konnessi li jirrappreżentaw riskju ta' kreditu waħdieni) ogħla minn [[…] % tal-RWA tal-Bank] għandhom jiġu rrapportati lit-Trustee tal-Monitoraġġ, li min-naħa tiegħu jista', jekk ma jidhirx li l-kundizzjonijiet ikunu ġew stabbiliti b'mod distakkat jew jekk ma tkunx ġiet ipprovduta biżżejjed informazzjoni lit-Trustee tal-Monitoraġġ, jipposponi l-għoti tal-linja ta' kreditu jew tas-self bi […] jiem tax-xogħol. F'każijiet ta' emerġenza, it-tali perjodu jista' jitnaqqas għal […] jum ta' ħidma sakemm tkun ingħatat informazzjoni biżżejjed mill-Fiduċjarju ta' Sorveljanza. Dak il-perjodu jippermetti lit-Trustee tal-Monitoraġġ jirrapporta l-każ lill-Kummissjoni u lill-HFSF qabel tittieħed kwalunkwe deċiżjoni definittiva mill-Bank.

                     (16)

                     Il-Politika Kreditizja għandha tagħti struzzjonijiet ċari dwar ir-ristrutturar tas-self. Hija tiddefinixxi b'mod ċar liema self huwa eliġibbli, taħt liema ċirkostanzi u tindika t-termini u l-kundizzjonijiet li jistgħu jiġu proposti lill-klijenti eliġibbli. Għall-attivitajiet bankarji Griegi kollha, il-Bank għandu jiżgura li r-ristrutturar kollu jimmira li jtejjeb l-irkupri futuri mill-Bank, sabiex b'hekk jiġi ssalvagwardjat l-interess tal-Bank. Il-politika dwar ir-ristrutturar f'ebda każ ma tipperikola l-profittabbiltà futura tal-Bank. Għal dak il-għan, id-Dipartiment tal-Ġestjoni tar-Riskji fi ħdan il-Bank għandu jkun responsabbli sabiex jiżviluppa u jiskjera mekkaniżmi adegwati ta' rapportar tal-effettività tar-ristrutturar, iwettaq analiżi profonda tal-aqwa prassi interni u/jew esterni, jirrapporta s-sejbiet tiegħu mill-inqas fuq bażi trimestrali lill-Kumitat tal-Kreditu u lill-Kumitat tar-Riskju tal-Bord, jissuġġerixxi titjib azzjonabbli għall-proċessi u l-politiki involuti u jissorvelja u jirrapporta l-implimentazzjoni tagħhom lill-Kumitat tal-Kreditu u lill-Kumitat tar-Riskju tal-Bord.

                     (17)

                     Għall-attivitajiet bankarji Griegi kollha, il-Bank għandu jippromulga politika ta' pretensjoni u litigazzjoni li jkollha l-għan li timmassimizza l-irkupru u li tipprevjeni kwalunkwe diskriminazzjoni jew trattament preferenzjali fl-immaniġġjar tal-litigazzjonijiet. Il-Bank għandu jiżgura li jittieħdu l-azzjonijiet kollha meħtieġa sabiex ikun jista' jimmassimizza l-irkupri għall-Bank u jipproteġi l-pożizzjoni finanzjarja tiegħu fit-tul. Kwalunkwe ksur fl-implimentazzjoni ta' dik il-politika għandu jiġi rrapportat lit-Trustee tal-Monitoraġġ.

                     (18)

                     Il-Bank għandu jissorvelja r-riskju ta' kreditu permezz ta' sett żviluppat sewwa ta' twissijiet u rapporti, li jippermettu lid-Dipartiment tal-Ġestjoni tar-Riskji: (i) jidentifika s-sinjali bikrija tal-indeboliment tas-self u l-avvenimenti ta' inadempjenza; (ii) jivvaluta l-potenzjal ta' rkupru tal-portafoll tas-self (inkluż iżda mhux limitat għal sorsi alternattivi ta' ħlas lura, bħal ko-debituri u garanti, kif ukoll il-kollateral mirhun jew disponibbli iżda mhux mirhun); (iii) jivvaluta l-espożizzjoni globali tal-Bank fuq bażi ta' klijent individwali jew ta' portafoll; u (iv) jipproponi azzjonijiet ta' korrezzjoni u titjib lill-Bord tad-Diretturi, skont kif meħtieġ. It-Trustee tal-Monitoraġġ għandu jingħata aċċess għal dik l-informazzjoni.

            Dispożizzjonijiet li japplikaw għall-mutwatarji konnessi

                     (19)

                     Id-dispożizzjonijiet kollha li japplikaw għall-mutwatarji konnessi għandhom japplikaw fil-livell tal-Bank.

                     (20)

                     Fi ħdan il-Politika Kreditizja, għandha tiġi ddedikata taqsima speċifika għar-regoli li jirregolaw ir-relazzjonijiet mal-mutwatarji konnessi. Il-mutwatarji konnessi jinkludu impjegati, azzjonisti, diretturi, maniġers, kif ukoll il-konjugi, it-tfal u l-aħwa tagħhom, kif ukoll kwalunkwe entità legali kkontrollata direttament jew indirettament minn impjegati ewlenin (jiġifieri impjegati involuti fil-proċess tat-teħid tad-deċiżjonijiet tal-Politika Kreditizja), azzjonisti, diretturi jew maniġers jew il-konjugi, it-tfal u l-aħwa tagħhom. Permezz ta' estensjoni, kwalunkwe istituzzjoni pubblika jew organizzazzjoni kkontrollata mill-gvern, kwalunkwe kumpanija pubblika jew aġenzija tal-gvern għandha titqies bħala mutwatarja konnessa. Il-partiti politiċi għandhom jiġu ttrattati wkoll bħala mutwatarji konnessi fil-Politika Kreditizja. Għandha ssir enfasi partikolari fuq id-deċiżjonijiet li jirrigwardjaw kwalunkwe ristrutturar u tniżżil fil-valur tas-self lil impjegati, diretturi, azzjonisti u maniġers attwali jew preċedenti, u qraba tagħhom, kif ukoll fuq il-politiki segwiti fl-adegwatezza, fl-evalwazzjoni u fir-reġistrazzjoni tal-ipoteki u l-esklużjoni tal-kollateral tas-self. Id-definizzjoni ta' mutwatarji konnessi kompliet tiġi speċifikata f'dokument separat.

                     (21)

                     Id-Dipartiment tal-Ġestjoni tar-Riskji għandu jkun responsabbli għall-immappjar tal-gruppi konnessi kollha ta' mutwatarji li jirrappreżentaw riskju ta' kreditu waħdieni bil-għan li jissorveljaw kif suppost il-konċentrazzjoni tar-riskju ta' kreditu.

                     (22)

                     Fir-rigward tas-self lil individwi u entitajiet legali, il-Bank, fuq il-bażi tal-aqwa prassi internazzjonali, japplika limiti individwali u aggregati stretti li jirregolaw l-ammont ta' self massimu li jista' jingħata għal riskju ta' kreditu wieħed li jkun relatat mal-mutwatarji konnessi (jekk dan ikun permess skont il-liġi Griega u tal-UE).

                     (23)

                     Il-Bank għandu jissorvelja separatament l-espożizzjoni tiegħu għall-mutwatarji konnessi, inklużi entitajiet fis-settur pubbliku u partiti politiċi. Il-produzzjoni ġdida tas-self (7) lil mutwatarji konnessi (% annwali ta' stokk Y – 1 (8)) ma għandhiex tkun ogħla mill-produzzjoni ġdida tal-portafoll tas-self totali fil-Greċja (% annwali tal-istokk Y – 1). Dak l-Impenn għandu jiġi rrispettat separatament għal kull tip ta' mutwatarju konness (impjegati, azzjonisti, maniġers, entitajiet pubbliċi, partit politiku). Il-valutazzjoni tal-kreditu tal-mutwatarji konnessi, kif ukoll il-kundizzjonijiet tal-ipprezzar u r-ristrutturar possibbli offrut lilhom, ma għandhomx ikunu aktar vantaġġjużi meta mqabbla mal-kundizzjonijiet offruti lil mutwatarji simili iżda mhux konnessi, sabiex b'hekk jiġu assigurati kundizzjonijiet ekwi fl-ekonomija Griega. Dak l-obbligu ma japplikax għall-iskemi ġenerali eżistenti li minnhom jibbenifikaw l-impjegati, li joffrulhom self issussidjat. Il-Bank għandu jirrapporta kull xahar dwar l-evoluzzjoni ta' dik l-espożizzjoni, l-amont tal-produzzjoni ġdida u t-talbiet riċenti akbar minn [[…] % tal-RWA tal-Bank] li għandhom jiġu indirizzati waqt il-laqgħa tal-kumitat tal-Kreditu.

                     (24)

                     Il-kriterji tal-kreditu applikati għall-impjegati/maniġers/azzjonisti ma għandhomx ikunu inqas stretti minn dawk applikati għal mutwatarji mhux konnessi oħrajn. Jekk l-espożizzjoni tal-kreditu totali għal impjegat/maniġer/azzjonist wieħed taqbeż ammont ugwali għal [[…]] ta' salarju fiss għas-self garantit u ammont ugwali għal [[…]] ta' salarju fiss għas-self mhux garantit, l-espożizzjoni għandha tiġi rrapportata fil-pront lit-Trustee tal-Monitoraġġ, li min-naħa tiegħu jista' jintervjeni u jipposponi l-għoti tas-self skont il-proċedura deskritta fil-paragrafu (25) tal-Kapitolu III tal-Impenji.

                     (25)

                     It-talbiet kollha għas-self mingħand dawk li jisselfu konnessi, iktar minn [[…] % tal-assi mwieżna għar-riskju tal-Bank] jew kwalunkwe self li jżomm l-espożizzjoni għal grupp wieħed (definit bħala grupp ta' dawk li jisselfu konnessi li jirrappreżentaw riskju ta' kreditu wieħed) ogħla minn [[…] % tal-assi mwieżna għar-riskju tal-Bank] għandhom jiġu rrappurtati lill-Fiduċjarju ta' Sorveljanza, li jekk il-kundizzjonijiet ma jidhrux li huma stabbiliti b'mod indipendenti jew jekk ma tkunx ingħatat informazzjoni biżżejjed lill-Fiduċjarju ta' Sorveljanza, jistgħu jipposponu l-għoti tal-linja ta' kreditu jew is-self b'[…] jum ta' ħidma. F'każijiet ta' emerġenza, it-tali perjodu jista' jitnaqqas għal […] jum ta' ħidma sakemm tkun ingħatat informazzjoni biżżejjed mill-Fiduċjarju ta' Sorveljanza. Dak il-perjodu jippermetti lit-Trustee tal-Monitoraġġ jirrapporta l-każ lill-Kummissjoni u lill-HFSF qabel tittieħed kwalunkwe deċiżjoni definittiva mill-Bank.

                     (26)

                     Ir-ristrutturar tas-self li jinvolvi mutwatarji konnessi għandu jikkonforma mal-istess rekwiżiti applikabbli għall-mutwatarji mhux konnessi. Barra minn hekk, l-oqfsa u l-politiki stabbiliti li jittrattaw l-assi danneġġati għandhom jiġu vvalutati u mtejba, jekk ikun meħtieġ. Madankollu, huwa mistenni li s-self ristrutturat tal-mutwatarji konnessi jiġi rrapportat separatament, mill-inqas għal kull klassi tal-assi ta' self u għal kull tip ta' mutwatarju konness.

            Taqsima C:   Restrizzjonijiet oħrajn

         (27)
               Projbizzjoni fuq id-Dividendi, il-Kupuni, ir-Riakkwist, is-Sejħa u x-Xiri Lura
            : Sakemm il-Kummissjoni ma taqbilx mod ieħor għal eżenzjoni, ir-Repubblika Ellenika timpenja li:

                     a.

                     Il-Bank ma għandux iħallas kupuni fuq strumenti kapitali ibridi (jew kwalunkwe strumenti oħrajn li l-ħlas b'kupuni għalihom huwa diskrezzjonarju) jew dividendi fuq strumenti ta' fondi proprji u strumenti ta' dejn subordinat, ħlief meta jkun hemm obbligu legali li jsir dan. […] Il-Bank ma għandux jirrilaxxa riżervi sabiex ipoġġi lilu nnifsu f'pożizzjoni bħal din. F'każ ta' dubju dwar jekk, għall-finijiet tal-Impenn preżenti, jeżistix obbligu legali, il-Bank għandu jissottometti l-ħlas propost b'kupun jew dividend lill-Kummissjoni għall-approvazzjoni tagħha;

                     b.

                     Il-Bank ma għandux jirriakkwista kwalunkwe mill-ishma tiegħu stess jew jeżerċita opzjoni eżerċitabbli fir-rigward ta' dawk l-istrumenti ta' fondi proprja u l-istrumenti ta' dejn subordinat;

                     c.

                     Il-Bank ma għandux jixtri lura strumenti kapitali ibridi.

               (28)
               Projbizzjoni fuq l-Akkwiżizzjonijiet
            : Ir-Repubblika Ellenika timpenja li l-Bank ma għandu jikseb ebda sehem f'ebda impriża, kemm jekk ikun assi jew trasferiment ta' ishma. Dik il-projbizzjoni fuq l-akkwiżizzjonijiet tkopri kemm impriża li għandha l-forma legali ta' kumpanija, kif ukoll kwalunkwe pakkett ta' assi li jifforma negozju (9).
         i.
               Eżenzjoni li teħtieġ l-approvazzjoni minn qabel tal-Kummissjoni
            : Minkejja dik il-projbizzjoni, il-Bank jista', wara li jikseb l-approvazzjoni tal-Kummissjoni u, fejn xieraq, fuq proposta tal-HFSF, jakkwista negozji u impriżi jekk, f'ċirkostanzi eċċezzjonali, dan ikun neċessarju sabiex titreġġa' lura l-istabbiltà finanzjarja jew sabiex tiġi żgurata l-kompetizzjoni effettiva.
         ii.
               Eżenzjoni li ma teħtieġx l-approvazzjoni minn qabel tal-Kummissjoni
            : Il-Bank jista' jikseb ishma f'impriżi, bil-kundizzjoni li:

                     a.

                     Il-prezz tax-xiri mħallas mill-Bank għal kwalunkwe akkwiżizzjoni jkun inqas minn [[…] %] tad-daqs tal-karta bilanċjali (10) tal-Bank fid-Data Effettiva tal-Impenji (11); u

                     b.

                     Il-prezzijiet tax-xiri kumulattivi mħallsa mill-Bank għal dawn l-akkwisti kollha li jibdew mid-Data tad-Dħul fis-Seħħ tal-Impenju sa tmiem il-perjodu ta' ristrutturar, huma inqas minn [[…] %] tad-daqs tal-karta tal-bilanċ tal-Bank fid-Data tad-Dħul fis-Seħħ tal-Impenji.

               iii.
               Attivitajiet li ma jaqgħux taħt il-projbizzjoni fuq l-akkwiżizzjoni
            : Il-projbizzjoni tal-akkwist ma għandhiex tkopri akkwisti li jseħħu fil-kors ordinarju tan-negozju bankarju fil-ġestjoni ta' pretensjonijiet eżistenti lejn ditti f'diffikultà.
         (29)
               Projbizzjoni fuq ir-reklamar
            : Ir-Repubblika Ellenika timpenja li l-Bank għandu joqgħod lura minn reklamar li jirreferi għall-appoġġ mill-Istat u milli jadotta strateġiji kummerċjali aggressivi li ma jistgħux iseħħu mingħajr l-appoġġ tar-Repubblika Ellenika.
         KAPITOLU IV.   TRUSTEE TAL-MONITORAĠĠ

                     (1)

                     Ir-Repubblika Ellenika timpenja li l-Bank għandu jemenda u jestendi l-mandat tat-Trustee tal-Monitoraġġ approvat mill-Kummissjoni u maħtur mill-Bank fis-16 ta' Jannar 2013 sal-aħħar tal-perjodu tar-ristrutturar. Il-Bank għandu jwessa' wkoll il-kamp ta' applikazzjoni ta' dak il-mandat sabiex jinkorpora l-monitoraġġ (i) tal-pjan ta' ristrutturar u (ii) tal-Impenji kollha stipulati f'dan il-katalogu.

                     (2)

                     Erba' ġimgħat wara d-Data Effettiva tal-Impenji, ir-Repubblika Ellenika għandha tissottometti lill-Kummissjoni t-termini sħaħ tal-mandat emendat, li għandhom jinkludu d-dispożizzjonijiet kollha meħtieġa sabiex jippermettu lit-Trustee tal-Monitoraġġ jissodisfa d-doveri tiegħu skont dawk l-Impenji.

                     (3)

                     Id-dispożizzjonijiet addizzjonali dwar it-Trustee tal-Monitoraġġ huma speċifikati f'dokument separat.

            Is-Segretarju Ġenerali

         Christina PAPAKONSTANTINOU

            (1)  Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 83, 27.3.1999, p. 1).

            (2)  Dan l-ammont ma jinkludi ebda spiża ta' TEKE/Skelos Exygiansis (skema għar-riżoluzzjoni tal-banek).

            (3)  Dan ma japplikax għall-bejgħ ta' proprjetà immobbli, f'liema każ il-Bank jista' jipprovdi finanzjament lill-Akkwirent, jekk dan is-self ġdid isir b'konformità ma' prattika tas-self prudenti. Għall-finijiet tal-verifika tal-konformità mal-impenn fuq id-diżingranaġġ ta' assi mhux Griegi, għandu jiġi kkunsidrat kwalunkwe self ġdid li jaqa' taħt id-definizzjoni ta' assi mhux Griegi.

            (4)  Għall-fini ta' dak l-Impenn, it-terminu “self” għandu jiġi interpretat largo sensu, bħal kwalunkwe tip ta' finanzjament, eż. faċilità ta' kreditu, garanzija, eċċ.

            (5)  Għall-finijiet ta' kjarifika, it-terminu “banek oħrajn” jirreferi għal kwalunkwe bank — istituzzjoni finanzjarja fid-dinja.

            (6)  Għall-finijiet ta' kjarifika, il-mutwatarji kollha, inklużi l-klijenti bankarji privati tal-Bank, huma koperti minn dak l-Impenn.

            (7)  Għall-finijiet ta' kjarifika, il-produzzjoni ġdida tas-self tkopri wkoll ir-rifinanzjament tas-self u r-ristrutturar tas-self eżistenti.

            (8)  Għall-finijiet ta' kjarifika, “% annwali ta' stokk Y-1” tirreferi għall-produzzjoni ġdida bħala perċentwal tal-istokk fi tmiem is-sena preċedenti. L-ammont ta' RWA huwa dak li jiġi kkalkolat fl-aħħar tas-sena.

            (9)  Għall-finijiet ta' kjarifika u ta' dak l-Impenn, in-negozju tal-Ekwità Privata/Kapital ta' Riskju tal-Bank għandu jiġi eskluż mill-kamp ta' applikazzjoni ta' dak l-Impenn. F'dak ir-rigward, il-Bank għandu jagħmel talba formali lill-Kummissjoni, li għandha tinkludi pjan ta' direzzjoni tan-negozju għal dik l-entità.

            (10)  Għall-finijiet ta' kjarifika u ta' dak l-Impenn, id-daqs tal-karta bilanċjali huwa ugwali għall-assi totali tal-Bank.

            (11)  Għall-finijiet ta' kjarifika, f'każ li l-approvazzjoni tal-Kummissjoni sabiex titneħħa l-projbizzjoni fuq l-akkwiżizzjonijiet tinkiseb skont il-punt i., tal-paragrafu (28), Chapter III tal-Impenji, il-karta bilanċjali tal-Bank fid-Data Effettiva tal-Impenji għandha tiġi kkalkolata sabiex jiġu inklużi wkoll l-assi tal-entitajiet akkwistati jew l-assi akkwistati fid-data tal-akkwiżizzjoni.

         Appendix I

            IL-PROJEZZJONIJIET MAKROEKONOMIĊI GĦALL-OPERAZZJONIJIET DOMESTIĊI GRIEGI

                     % ta' tkabbir annwali (sakemm ma jiġix iddikjarat mod ieħor)

                     2012

                     2013

                     2014

                     2015

                     2016

                     2017

                     Rata ta' tkabbir kumulattiv għall-perjodu 2013-2017

                     PDG reali

                     – 6,4

                     – 4,2

                     0,6

                     2,9

                     3,7

                     3,5

                     6,4

                     Tkabbir tas-self nominali Greċja

                     – 6,4

                     – 4,2

                     0,6

                     2,9

                     3,7

                     3,5

                     6,4

                     Deflatur tal-PDG

                     – 0,8

                     – 1,1

                     – 0,4

                     0,4

                     1,1

                     1,3

                     1,3

                     Il-prezzijiet tal-proprjetà

                     – 11,7

                     – 10

                     – 5

                     0

                     2

                     3,5

                     Introjtu disponibbli nominali tal-unitajiet domestiċi

                     – 8,8

                     – 9,5

                     – 0,3

                     – 0,4

                     2,6

                     3,6

                     – 4,5

                     Depożiti fis-Settur Privat

                     – 7

                     1,3

                     1

                     3,4

                     5

                     5

                     16,6

                     Il-qgħad (%)

                     24,2

                     27

                     26

                     24

                     21

                     18,6

                     Ir-rata ta' rifinanzjament mill-BĊE (%)

                     0,75

                     0,5

                     0,5

                     1

                     1,5

                     1,75

                     Il-quċċata tal-formazzjoni tal-NPL

                     2H2014

                     3 xhur ta' Euribor (medja, %)

                     0,24

                     0,43

                     0,75

                     1,25

                     1,80

                     Aċċess għas-swieq kapitali — repos

                     IVA-Ebda Limitu Massimu

                     Aċċess għas-suq kapitali — kopert/prijoritarju mhux assigurat

                     IVA — sa EUR 500 miljun kull wieħed

                     IVA — sa EUR 1 biljun kull wieħed

                     IVA — Ebda Limitu Massimu